CELEX: 32010D0396
Language: el
Date: 2009-11-18 00:00:00
Title: Απόφαση της Επιτροπής, της 18ης Νοεμβρίου 2009 , σχετικά με την κρατική ενίσχυση C 18/09 (πρώην N 360/09) που χορήγησε το Βέλγιο στην KBC [κοινοποιηθείσα υπό τον αριθμό Ε(2009) 8980]  Κείμενο που παρουσιάζει ενδιαφέρον για τον ΕΟΧ

21.7.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 188/24
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 18ης Νοεμβρίου 2009
   σχετικά με την κρατική ενίσχυση C 18/09 (πρώην N 360/09) που χορήγησε το Βέλγιο στην KBC
   [κοινοποιηθείσα υπό τον αριθμό Ε(2009) 8980]
   (Το κείμενο στην αγγλική γλώσσα είναι το μόνο αυθεντικό)
   (Κείμενο που παρουσιάζει ενδιαφέρον για τον ΕΟΧ)
   (2010/396/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 88 παράγραφος 2 πρώτο εδάφιο,
   τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
   Αφού κάλεσε τα ενδιαφερόμενα μέρη να υποβάλουν τις παρατηρήσεις τους σύμφωνα με τις προαναφερθείσες διατάξεις (1),
   Εκτιμώντας τα ακόλουθα:
   1.   ΔΙΑΔΙΚΑΣΙΑ
   
   
               (1)
            
            
               Με απόφαση της 18ης Δεκεμβρίου 2008 (2) (στο εξής «απόφαση ανακεφαλαιοποίησης»), η Επιτροπή έκρινε ότι η ανακεφαλαιοποίηση ύψους 3,5 δισεκατ. ευρώ της KBC που πραγματοποίησε η βελγική Ομοσπονδιακή κυβέρνηση (3) (στο εξής «πρώτη κεφαλαιοποίηση») ήταν συμβιβάσιμη με την κοινή αγορά ως ενίσχυση διάσωσης βάσει του άρθρου 87 παράγραφος 3 στοιχείο β) της συνθήκης για περίοδο έξι μηνών. Στην απόφασή της η Επιτροπή ζήτησε επίσης να υποβάλουν οι βελγικές αρχές σχέδιο εντός έξι μηνών.
            
         
               (2)
            
            
               Στις 22 Ιανουαρίου 2009, η φλαμανδική κυβέρνηση και η KBC ανήγγειλαν περαιτέρω ενίσχυση της κεφαλαιακής βάσης της KBC μέσω ανακεφαλαιοποίησης ύψους 2 δισεκατ. ευρώ από τη φλαμανδική κυβέρνηση. Η φλαμανδική κυβέρνηση (4) ανέλαβε επιπλέον τη δέσμευση να χορηγήσει πρόσθετη εφεδρική πίστωση 1,5 δισεκατ. ευρώ (στο εξής και τα δύο μέτρα μαζί θα αναφέρονται ως «δεύτερη κεφαλαιοποίηση»).
            
         
               (3)
            
            
               Στις 14 Μαΐου 2009, η Ομοσπονδιακή κυβέρνηση του Βελγίου (5) και η KBC ανήγγειλαν ότι κατέληξαν σε συμφωνία σχετικά με τα μέτρα αρωγής για απομειωμένα περιουσιακά στοιχεία (στο εξής «μέτρο κρατικής προστασίας») για να καλύψουν την έκθεση της KBC σε εξασφαλισμένα χρεόγραφα (σύνθετα δανειακά προϊόντα, στο εξής «CDOs»). Η Επιτροπή έλαβε πληροφορίες για τη δεύτερη ανακεφαλαιοποίηση και το μέτρο κρατικής προστασίας στις 18 Μαΐου, στις 8 Ιουνίου και στις 12 Ιουνίου 2009.
            
         
               (4)
            
            
               Οι βελγικές αρχές υπέβαλαν σχέδιο αναδιάρθρωσης της KBC στις 18 Ιουνίου 2009 όσον αφορά την πρώτη ανακεφαλαιοποίηση.
            
         
               (5)
            
            
               Οι βελγικές αρχές κοινοποίησαν τη δεύτερη ανακεφαλαιοποίηση και το μέτρο κρατικής προστασίας στις 19 Ιουνίου 2009.
            
         
               (6)
            
            
               Στις 30 Ιουνίου 2009, η Επιτροπή ενέκρινε τη δεύτερη ανακεφαλαιοποίηση για περίοδο έξι μηνών, με την επιφύλαξη ότι θα υποβαλλόταν σχέδιο αναδιάρθρωσης, και ενέκρινε προσωρινά το μέτρο κρατικής προστασίας. Ταυτόχρονα, κίνησε τη διαδικασία βάσει του άρθρου 88 παράγραφος 2 της συνθήκης όσον αφορά την αποτίμηση και άλλα στοιχεία του μέτρου κρατικής προστασίας [στο εξής «απόφαση για την κίνηση της διαδικασίας» (6)].
            
         
               (7)
            
            
               Η απόφαση για την κίνηση της διαδικασίας δημοσιεύθηκε στην Επίσημη Εφημερίδα της Ευρωπαϊκής Ένωσης
                   (7) και ζητήθηκε από τα ενδιαφερόμενα μέρη να υποβάλουν τις παρατηρήσεις τους για την ενίσχυση. Στην απόφαση για την κίνηση της διαδικασίας, η Επιτροπή ζήτησε από τις βελγικές αρχές να υποβάλουν μέχρι τις 30 Σεπτεμβρίου 2009 τροποποιημένο σχέδιο αναδιάρθρωσης που θα ελάμβανε επίσης υπόψη τη δεύτερη ανακεφαλαιοποίηση και το μέτρο κρατικής προστασίας. Η Επιτροπή δεν έλαβε παρατηρήσεις από ενδιαφερόμενα μέρη.
            
         
               (8)
            
            
               Όσον αφορά το μέτρο κρατικής προστασίας, οι βελγικές αρχές υπέβαλαν συμπληρωματικές πληροφορίες στις 3 Ιουλίου, στις 21 Αυγούστου, στις 2, 4, 22, 25 και 30 Σεπτεμβρίου και στις 13, 16 και 20 Οκτωβρίου 2009.
            
         
               (9)
            
            
               Το σχέδιο αναδιάρθρωσης αποτέλεσε αντικείμενο συζήτησης μεταξύ των βελγικών αρχών και των υπηρεσιών της Επιτροπής σε μια σειρά συνεδριάσεων στις 23 Ιουλίου, στις 6, 18 και 27 Αυγούστου, στις 9, 10, 14, 15 και στις 23 Σεπτεμβρίου 2009.
            
         
               (10)
            
            
               Οι βελγικές αρχές υπέβαλαν στοιχεία αναφορικά με το σχέδιο αναδιάρθρωσης στις 2, 4, 10, 11, 16, 17, 22, 24, 25, 28 και 30 Σεπτεμβρίου, στις 1, 16, 19 και 21 Οκτωβρίου και στις 3, 4 και 6 Νοεμβρίου 2009.
            
         
               (11)
            
            
               Στις 4 Νοεμβρίου 2009, οι βελγικές αρχές ενημέρωσαν την Επιτροπή ότι, για λόγους επείγουσας ανάγκης, δέχονταν να εκδοθεί κατ’ εξαίρεση η παρούσα απόφαση στην αγγλική γλώσσα.
            
         2.   ΠΕΡΙΓΡΑΦΗ ΤΟΥ ΔΙΚΑΙΟΥΧΟΥ
   
   
               (12)
            
            
               Η KBC Group NV (στο εξής «KBC») είναι η εταιρεία χαρτοφυλακίου των KBC Bank NV, KBC Verzekeringen NV και KBL European Private Bankers (στο εξής «KBL EPB»). Η KBC είναι καθετοποιημένος τραπεζοασφαλιστικός όμιλος που απευθύνεται κυρίως σε πελάτες υπηρεσιών λιανικής, σε μικρομεσαίες επιχειρήσεις («ΜΜΕ») και σε πελάτες ιδιωτικής τραπεζικής. Η KBC είναι ένας από τους μεγαλύτερους χρηματοπιστωτικούς οργανισμούς του Βελγίου. Εκτός από τις δραστηριότητές της στο Βέλγιο και την Κεντρική και Ανατολική Ευρώπη, η KBC έχει παρουσία στη Ρωσία, τη Ρουμανία, τη Σερβία, σε διάφορες χώρες της Δυτικής Ευρώπης, όπως η Ιρλανδία, και σε μικρότερο βαθμό στις Ηνωμένες Πολιτείες της Αμερικής και τη Νοτιοανατολική Ασία.
            
         
               (13)
            
            
               Για το 2008, το σύνολο των στοιχείων ενεργητικού στον ισολογισμό της KBC ανήλθε σε 355,6 δισεκατ. ευρώ και 178,3 δισεκατ. ευρώ σε σταθμισμένα κατά τον κίνδυνο περιουσιακά στοιχεία (στο εξής «RWA») (8). Παρουσίασε ζημία ύψους 2,5 δισεκατ. ευρώ το 2008. Η αγοραία αξία της KBC παρουσίασε σημαντική πτώση από 23 δισεκατ. ευρώ την 1η Αυγούστου 2008 σε 11,8 δισεκατ. ευρώ στις 13 Οκτωβρίου 2009. Η KBC απασχολεί 56 716 άτομα παγκοσμίως, εκ των οποίων 19 196 άτομα στο Βέλγιο και 31 947 στις χώρες της Κεντρικής και Ανατολικής Ευρώπης και τη Ρωσία. Η KBC έχει 8,2 εκατ. πελάτες στην Κεντρική και Ανατολική Ευρώπη και τη Ρωσία (εκτιμήσεις 2007). Περισσότερα στοιχεία για την KBC παρέχονται στο τμήμα 2.1 της απόφασης για την κίνηση της διαδικασίας.
            
         
               (14)
            
            
               Λόγω της ζημίας ύψους 906 εκατ. ευρώ το τρίτο τρίμηνο του 2008, κυρίως εξαιτίας της έκθεσης της τράπεζας στα CDOs της, σε τράπεζες της Ισλανδίας, τη Lehman Brothers και την Washington Mutual, η KBC έπρεπε να ενισχύσει την κεφαλαιακή της βάση. Ως εκ τούτου, οι βελγικές αρχές πραγματοποίησαν την πρώτη ανακεφαλαιοποίηση ύψους 3,5 δισεκατ. ευρώ τον Δεκέμβριο του 2009, όπως περιγράφεται αναλυτικότερα στο τμήμα 3 της απόφασης για την πρώτη ανακεφαλαιοποίηση της 18ης Δεκεμβρίου 2008 (9).
            
         
               (15)
            
            
               Στις 15 Ιανουαρίου 2009, ο οργανισμός πιστοληπτικής διαβάθμισης Moody’s ανακοίνωσε ότι είχε αναθεωρήσει ορισμένες βασικές παραδοχές των αξιολογήσεών του για τα εταιρικά σύνθετα CDOs. Ως εκ τούτου, αποφάσισε να υποβαθμίσει διάφορες κατηγορίες CDOs, χωρίς ωστόσο να προσδιορίσει ποια ήταν αυτά τα CDOs. Μετά από την εν λόγω ανακοίνωση, ασκήθηκαν σοβαρές πιέσεις στην τιμή της μετοχής της KBC. Έτσι, η KBC αποφάσισε να προβεί σε πλήρη απομείωση της αξίας όλων των μη υπερ-προνομιούχων χρεογράφων CDO (10) του χαρτοφυλακίου της που είχε εκδώσει η KBC Financial Products, μία θυγατρική της KBC υπό την πλήρη κυριότητά της (στο εξής «KBC FP») και να ενισχύσει την κεφαλαιακή της βάση με μια δεύτερη ανακεφαλαιοποίηση την οποία θα κάλυπταν εξ ολοκλήρου οι βελγικές αρχές. Το τμήμα 2.2 της απόφασης για την κίνηση της διαδικασίας (11) περιγράφει τις περιστάσεις που ώθησαν τις βελγικές αρχές στην ανακεφαλαιοποίηση και το τμήμα 2.3.1 της ίδιας απόφασης περιγράφει αναλυτικότερα τους όρους της συμφωνίας.
            
         
               (16)
            
            
               Η αναδιάρθρωση του μονογραμμικού ασφαλιστή Municipal Bond Insurance Association (στο εξής «MBIA»), αντασφαλιστή ενός μεγάλου μέρους του χαρτοφυλακίου των CDOs της KBC (ύψους 14,4 δισεκατ. ευρώ), τον Μάρτιο του 2009, αύξησε τον κίνδυνο αντισυμβαλλομένου και την έκθεση της KBC στην ΜΒΙΑ. Επιπλέον, η αυξημένη μεταβλητότητα των πιστωτικών περιθωρίων, η οποία είχε άμεσο αρνητικό αντίκτυπο στην αποτίμηση της τρέχουσας αγοραίας αξίας των CDOs, είχε σαν αποτέλεσμα αρνητικές προσαρμογές αξίας ύψους 3,8 δισεκατ. ευρώ στους λογαριασμούς της KBC για το πρώτο τρίμηνο του 2009. Για να αποτρέψει κάθε περαιτέρω αρνητική επίπτωση του χαρτοφυλακίου των CDO στους λογαριασμούς κερδών και ζημιών της στο μέλλον, η KBC συνήψε συμφωνία με τις βελγικές αρχές, στις 14 Μαΐου 2009, για τη λήψη μέτρου κρατικής προστασίας για το χαρτοφυλάκιό της των υπερ-προνομιούχων CDOs. Το τμήμα 2.2 της απόφασης για την κίνηση της διαδικασίας (12) περιγράφει τις περιστάσεις που οδήγησαν στη λήψη του μέτρου κρατικής προστασίας από τις βελγικές αρχές και το τμήμα 2.3.2 της εν λόγω απόφασης περιγράφει αναλυτικά τα στοιχεία της συμφωνίας μεταξύ των βελγικών αρχών και της KBC.
            
         3.   ΤΑ ΜΕΤΡΑ ΕΝΙΣΧΥΣΗΣ
   
   
               (17)
            
            
               Η KBC ήταν ο δικαιούχος τριών μέτρων ενίσχυσης από τις βελγικές αρχές: δύο ανακεφαλαιοποιήσεων και του μέτρου κρατικής προστασίας.
            
         3.1.   Η ΠΡΩΤΗ ΚΑΙ Η ΔΕΥΤΕΡΗ ΑΝΑΚΕΦΑΛΑΙΟΠΟΙΗΣΗ
   
   
               (18)
            
            
               Η πρώτη ανακεφαλαιοποίηση είχε τη μορφή εισφοράς κεφαλαίου 3,5 δισεκατ. ευρώ συνολικά με βασικό κεφάλαιο κατηγορίας 1 μέσω χρεογράφων υψηλής απόδοσης που εξέδωσε η KBC με πλήρη κάλυψη από τις βελγικές αρχές. Η τιμή έκδοσης είναι 29,50 ευρώ ανά μετοχή.
            
         
               (19)
            
            
               Αυτοί οι τίτλοι αορίστου διαρκείας θα αποφέρουν τοκομερίδιο καταβλητέο σε ετήσια βάση ίσο προς το υψηλότερο από τα ακόλουθα ποσά:
               
                           —
                        
                        
                           2,51 ευρώ ανά μετοχή (που ισοδυναμεί με τοκομερίδιο 8,5 %), μη σωρευτικό, καταβαλλόμενο εκ των υστέρων σε ετήσια βάση·
                        
                     
                           —
                        
                        
                           110 % του μερίσματος που καταβλήθηκε για τις κοινές μετοχές για το οικονομικό έτος 2008·
                        
                     
                           —
                        
                        
                           120 % του μερίσματος που πληρώθηκε για τις κοινές μετοχές για το οικονομικό έτος 2009·
                        
                     
                           —
                        
                        
                           120 % του μερίσματος για τις κοινές μετοχές για το οικονομικό έτος 2009·
                        
                     
                           —
                        
                        
                           125 % του μερίσματος για τις κοινές μετοχές για τα οικονομικά έτη 2010 και επόμενα.
                        
                     
         
               (20)
            
            
               Το τοκομερίδιο θα καταβάλλεται μόνο εάν καταβληθεί μέρισμα στις κοινές μετοχές, υπό τον όρο ότι η θέση κεφαλαιακής επάρκειας της KBC είναι και θα παραμείνει σε ικανοποιητικό επίπεδο και πριν και μετά την πληρωμή, κατά τη γνώμη της Βελγικής Επιτροπής για Τραπεζικά, Οικονομικά και Ασφαλιστικά Θέματα (στο εξής «CBFA») (13). Οι τίτλοι είναι απολύτως μειωμένης εξασφάλισης και ισοδυναμούν pari passu με κοινές μετοχές.
            
         
               (21)
            
            
               Υπάρχουν δύο σενάρια εξαγοράς, και τα δύο με πρωτοβουλία της KBC. Σύμφωνα με το πρώτο σενάριο, η KBC έχει δικαίωμα να εξαγοράσει το σύνολο ή μέρος των εκδοθέντων τίτλων με τιμή 44,25 ευρώ ανά μετοχή (που αντιπροσωπεύει το 150 % της τιμής νέας έκδοσης), συν καταβολή των δεδουλευμένων τόκων, ανά πάσα στιγμή μετά την ημερομηνία έκδοσης. Σύμφωνα με το δεύτερο σενάριο, η KBC μπορεί, ανά πάσα στιγμή μετά από παρέλευση τριών ετών, να ζητήσει από τις βελγικές αρχές να μετατρέψουν τη συμμετοχή τους σε κοινές μετοχές σε βάση μία προς μία. Εάν η KBC ενεργοποιήσει τη δυνατότητα μετατροπής, οι βελγικές αρχές έχουν τη δυνατότητα να επιλέξουν την εναλλακτική μορφή εξαγοράς των χρεογράφων συν την καταβολή των δεδουλευμένων τόκων. Περισσότερα στοιχεία για την πρώτη ανακεφαλαιοποίηση περιέχονται στο τμήμα 3 της απόφασης για την ανακεφαλαιοποίηση.
            
         
               (22)
            
            
               Η δεύτερη ανακεφαλαιοποίηση συνίστατο σε εισφορά βασικού κεφαλαίου κατηγορίας 1 από τις βελγικές αρχές υπό μορφή χρεογράφων. Οι όροι της συμφωνίας είναι ουσιαστικά ίδιοι με αυτούς της πρώτης ανακεφαλαιοποίησης, με εξαίρεση ότι οι τίτλοι δεν είναι μετατρέψιμοι σε κοινές μετοχές και θα μπορούν να εξαγοραστούν μόνο στο 150 % της τιμής έκδοσης (βλέπε 2.3.1 της απόφασης για την κίνηση της διαδικασίας).
            
         3.2.   ΤΟ ΜΕΤΡΟ ΚΡΑΤΙΚΗΣ ΠΡΟΣΤΑΣΙΑΣ
   
   
               (23)
            
            
               Οι βελγικές αρχές παρείχαν προστασία έναντι ζημιών από δάνεια από το χαρτοφυλάκιο των CDOs της KBC για περίοδο που αντιστοιχεί στη λήξη κάθε CDO (14). Το συνολικό χαρτοφυλάκιο έχει ονομαστική αξία […] (15) δισεκατ. ευρώ. Το μέτρο κρατικής προστασίας καλύπτει μόνο το τμήμα των υπερ-προνομιούχων χρεογράφων 15 ειδικών CDOs, συνολικής αξίας 20 δισεκατ. ευρώ (16). Η έκθεση αυτή συνίσταται σε υπερ-προνομιούχους τίτλους και τίτλους κατηγορίας Α αξίας 14,4 δισεκατ. ευρώ αντισταθμισμένους από την ΜΒΙΑ και σε υπερ-προνομιούχους τίτλους, υπέρ-ενδιάμεσους (super-mezzanine) τίτλους και τίτλους κατηγορίας Α ύψους 5,5 δισεκατ. ευρώ που διατήρησε η KBC (17).
            
         
               (24)
            
            
               Η κρατική προστασία δεν καλύπτει τα τμήματα των ιδίων κεφαλαίων, των τίτλων μειωμένης εξασφάλισης και τους περισσότερους τίτλους ενδιάμεσης εξασφάλισης των CDOs. Τα τμήματα που δεν καλύπτονται από το μέτρο κρατικής προστασίας αντιπροσωπεύουν ποσό 3,9 δισεκατ. ευρώ. Οι ζημίες από αυτά τα τμήματα, οι οποίες θα βαρύνουν εξ ολοκλήρου την KBC, πρέπει να εκποιηθούν πριν επηρεαστούν τα προνομιούχα τμήματα και ενεργοποιηθεί το μέτρο κρατικής προστασίας.
            
         
               (25)
            
            
               Επιπλέον, η KBC έχει ήδη προβλέψει σημαντικές ζημίες στην τρέχουσα αξία της αγοράς. Στους λογαριασμούς της του πρώτου τριμήνου 2009 που δημοσιοποιήθηκαν μαζί με το μέτρο κρατικής προστασίας, η KBC είχε απομειώσει την αξία των καλυπτόμενων από το μέτρο κρατικής προστασίας CDOs της από 23,9 δισεκατ. ευρώ σε 14,7 δισεκατ. ευρώ (18). Η KBC παρουσίασε αυτό το αποτέλεσμα μειώνοντας στο μηδέν την αξία σχεδόν όλου του κεφαλαίου, των τίτλων μειωμένης εξασφάλισης και των ενδιάμεσων τίτλων των CDOs και προβαίνοντας σε ορισμένες προσαρμογές της αξίας των υπερ-προνομιούχων τίτλων στο χαρτοφυλάκιο των CDOs. Συνολικά, οι εν λόγω απομειώσεις αξίας ανήλθαν περίπου σε […] ευρώ.
            
         
               (26)
            
            
               Το μέτρο κρατικής προστασίας για τα υπερ-προνομιούχα χρεόγραφα συνίσταται σε τρία τμήματα (βλέπε διάγραμμα 1 στην αιτιολογική σκέψη 31 για τη διάρθρωση του μέτρου). Το πρώτο τμήμα αντιπροσωπεύει μια πρώτη ζημία ύψους 3,2 δισεκατ. ευρώ η οποία βαρύνει εξ ολοκλήρου την KBC. Η ζημία αυτή δεν περιλαμβάνει τις ζημίες στο ίδιο κεφάλαιο και σε τίτλους μειωμένης και ενδιάμεσης εξασφάλισης που αναφέρονται στην αιτιολογική σκέψη 24. Εάν συμπεριλαμβάνονταν και αυτές οι ζημίες, το ποσό της πρώτης ζημίας θα ανερχόταν περίπου σε 7,1 δισεκατ. ευρώ.
            
         
               (27)
            
            
               Το δεύτερο τμήμα ξεκινά από το ποσό των 16,8 δισεκατ. ευρώ και αφορά ζημία 2 δισεκατ. ευρώ πάνω από την πρώτη ζημία. Σε περίπτωση ζημίας σε αυτό το επίπεδο (στο εξής «επίπεδο τίτλων»), οι βελγικές αρχές αναλαμβάνουν να χορηγήσουν κεφάλαια στην KBC υπό μορφή νέων μετοχών της KBC στην αγοραία αξία (19) ή σε υβριδικούς τίτλους. Το κεφάλαιο που θα χορηγήσουν οι βελγικές αρχές θα καλύψει ποσοστό μέχρι 90 % της ζημίας στο επίπεδο των τίτλων (1,8 δισεκατ. ευρώ). Με άλλους όρους, οι βελγικές αρχές έχουν αναλάβει τη δέσμευση να χορηγήσουν εφεδρική πίστωση στην KBC που θα μπορούσε να ενεργοποιηθεί με συγκεκριμένες ζημίες στο χαρτοφυλάκιο των CDOs της KBC. Τα στοιχεία της ενεργοποίησης του μηχανισμού περιγράφονται χωριστά για κάθε CDO, δηλαδή η δυνατότητα εισφοράς κεφαλαίου εφαρμόζεται σε βάση συναλλαγής (20).
            
         
               (28)
            
            
               Το σημείο ενεργοποίησης των 16,8 δισεκατ. ευρώ βασίζεται σε παραμέτρους που θα επέτρεπαν στην KBC Bank να διατηρήσει ποσοστό βασικού κεφαλαίου πρώτης κατηγορίας άνω του 8 % και στην KBC Insurance δείκτη φερεγγυότητας άνω του 150 %. Συνεπώς, οι παράμετροι δεν βασίζονταν αρχικά σε αποτίμηση του χαρτοφυλακίου.
            
         
               (29)
            
            
               Το επίπεδο τίτλων υπόκειται σε διάφορους όρους. Πρώτον, η KBC διατηρεί τη δυνατότητα να μη ζητήσει την εισφορά κεφαλαίου και, κατά συνέπεια, να μην πραγματοποιήσει έκδοση μετοχών στις βελγικές αρχές. Δεύτερον, εάν η KBC καλέσει τις βελγικές αρχές να καλύψουν τις ζημίες της στο τμήμα τίτλων και οι βελγικές αρχές αγοράσουν ως εκ τούτου ποσοστό άνω του 30 % των δικαιωμάτων ψήφου, το οποίο θα απαιτούνταν για να προκηρύξουν υποχρεωτικό διαγωνισμό εξαγοράς, οι βελγικές αρχές θα έχουν τη δυνατότητα να πραγματοποιήσουν εγγραφή σε υβριδικό κεφάλαιο. Αυτό το υβριδικό κεφάλαιο θα αμείβονταν περίπου με τον ίδιο τρόπο όπως οι τίτλοι που έχουν ήδη εκδώσει οι βελγικές αρχές και θα ήταν μετατρέψιμο σε κοινές μετοχές, κατά τη διακριτική ευχέρεια των βελγικών αρχών, στην αγοραία τιμή κατά τη στιγμή της έκδοσής τους (21). Τρίτον, σε περίπτωση που οι βελγικές αρχές αποφασίσουν να πουλήσουν τις μετοχές τους σε τρίτο, η KBC έχει δικαίωμα πρώτης άρνησης σε σχέση με αυτή την πώληση και μπορεί να αγοράσει τις μετοχές αυτές στην αγοραία αξία τους.
            
         
               (30)
            
            
               Το τρίτο τμήμα ξεκινάει από το ποσό των 14,8 δισεκατ. ευρώ (στο εξής «επίπεδο μετρητών»). Το επίπεδο μετρητών είναι πράγματι μια εγγύηση εκ μέρους των βελγικών αρχών να αποζημιώσουν την KBC σε μετρητά για μέρος των ζημιών που σημειώνονται σε αυτό το επίπεδο. Κατά συνέπεια, κάθε ζημία από το χαρτοφυλάκιο των CDOs που υπερβαίνει το ποσό των 9,1 δισεκατ. ευρώ (ζημίες 3,9 δισεκατ. ευρώ στο επίπεδο των ιδίων κεφαλαίων, των μη εξασφαλισμένων και των ενδιάμεσων τίτλων, πρώτη ζημία 3,2 δισεκατ. ευρώ και ζημία 2 δισεκατ. ευρώ στο επίπεδο των υπερ-προνομιούχων τίτλων) θα βαρύνουν τις βελγικές αρχές και την KBC. Σε αυτή την περίπτωση, το βελγικό κράτος θα καλύψει το 90 % (13,3 δισεκατ. ευρώ) των ζημιών και η KBC θα αναλάβει το 10 % (1,5 δισεκατ. ευρώ).
            
         
               (31)
            
            
               Όσον αφορά τη δυνατότητα εισφοράς κεφαλαίου, η εγγύηση θα εφαρμόζεται σε κάθε συναλλαγή. Εφόσον υπάρχουν καλυμμένα μέτρα αρωγής για τα 15 CDOs (για κάθε μία πράξη), υπάρχουν στην πραγματικότητα 15 εγγυήσεις (22). Ως εκ τούτου, το καθένα από τα 15 σύνθετα CDOs έχει διαφορετικό σημείο ενεργοποίησης και, κατά συνέπεια, διαφορετική αναμενόμενη ζημία. Άρα, τα CDOs πρέπει να αξιολογούνται σε ατομική βάση και η παρεχόμενη εγγύηση πρέπει να είναι ατομική για κάθε CDO (δηλαδή δεν θα υπάρχει μία ενιαία εγγύηση για το συνολικό χαρτοφυλάκιο). Αυτή η ειδική διάρθρωση ήταν απαραίτητη για να επιτευχθεί ένας άριστος συνδυασμός ανάμεσα στην τρέχουσα αξία της αγοράς του εγγυημένου χαρτοφυλακίου και την τρέχουσα αγοραία αξία της εγγύησης, με στόχο να αρθεί η μεταβλητότητα της ζημίας και του κέρδους λόγω της διακύμανσης της αξίας των CDOs, που είναι και ο τελικός στόχος του μέτρου.
               
                  Διάγραμμα 1
               
               
                  Διάρθρωση του μέτρου κρατικής προστασίας
               
               
                  
            
         
               (32)
            
            
               Όσον αφορά το επίπεδο τίτλων, η KBC πληρώνει για το δικαίωμα σε εισφορά κεφαλαίου (στο εξής «τέλος έκδοσης»). Το τέλος έκδοσης έχει καθοριστεί σε 650 μονάδες βάσης (στο εξής «μ.β.») ετησίως. Συνεπώς, εφόσον η αξία του επιπέδου τίτλων ανέρχεται σε 1,8 δισεκατ. ευρώ, η KBC θα επιβαρυνθεί με τέλη ύψους 120 εκατ. ευρώ για κάθε έτος, ή 718 εκατ. ευρώ συνολικά.
            
         
               (33)
            
            
               Όσον αφορά το επίπεδο μετρητών, το συνολικό κόστος της προμήθειας εγγύησης θα ανέλθει περίπου σε 1,33 δισεκατ. ευρώ, η οποία θα καταβληθεί σε 12 εξαμηνιαίες δόσεις (στο εξής «προμήθεια εγγύησης»). Η προμήθεια αυτή θα είναι ίση με την εκτιμώμενη ζημία από το τρίτο τμήμα (23), εάν το αποτέλεσμα χαρτοφυλακίου αντιστοιχεί στο μέσο όρο μεταξύ του βασικού σεναρίου και του απαισιόδοξου σεναρίου (24) και μιας προσαρμογής πιστωτικής αποτίμησης της ΜΒΙΑ 67,5 %.
            
         
               (34)
            
            
               Συνολικά, η KBC θα καταβάλει στις βελγικές αρχές αμοιβή περίπου 2,04 δισεκατ. ευρώ, που είναι το άθροισμα του τέλους εγγραφής [ύψους 718 εκατ. ευρώ (25)] και της προμήθειας εγγύησης για το επίπεδο μετρητών [ύψους 1,33 δισεκατ. ευρώ (26)]. Και τα δύο τέλη είναι καταβλητέα σε δώδεκα ισόποσες εξαμηνιαίες δόσεις, με έναρξη τον Δεκέμβριο του 2009 και λήξη τον Ιούνιο του 2015.
            
         4.   ΤΟ ΣΧΕΔΙΟ ΑΝΑΔΙΑΡΘΡΩΣΗΣ
   
   4.1.   ΤΟ ΑΡΧΙΚΟ ΣΧΕΔΙΟ ΑΝΑΔΙΑΡΘΡΩΣΗΣ
   
   
               (35)
            
            
               Στις 18 Ιουνίου 2009, οι βελγικές αρχές υπέβαλαν σχέδιο αναδιάρθρωσης της KBC ως συνέχεια της πρώτης ανακεφαλαιοποίησης η οποία εγκρίθηκε από την Επιτροπή στις 18 Δεκεμβρίου 2008 για περίοδο έξι μηνών. Το σχέδιο περιείχε μια προκαταρκτική ανάλυση της δραστηριότητας της KBC, της μελλοντικής στρατηγικής της KBC, μέτρα για την αποκατάσταση της διατηρησιμότητας και την αποπληρωμή του κόστους των μέτρων κρατικής ενίσχυσης.
            
         
               (36)
            
            
               Το σχέδιο αναδιάρθρωσης, ωστόσο, δεν ικανοποιούσε τα κριτήρια που ορίζονται στην ανακοίνωση περί αναδιάρθρωσης (27) διότι δεν ελάμβανε υπόψη τη δεύτερη ανακεφαλαιοποίηση και το μέτρο κρατικής προστασίας. Ακόμη, το σχέδιο δεν παρείχε αναλυτικό επιχειρηματικό σχέδιο και δεν περιείχε μέτρα για τον περιορισμό της στρέβλωσης του ανταγωνισμού.
            
         4.2.   ΤΟ ΤΕΛΙΚΟ ΣΧΕΔΙΟ ΑΝΑΔΙΑΡΘΡΩΣΗΣ
   
   
               (37)
            
            
               Στις 30 Ιουνίου 2009, η Επιτροπή ενέκρινε τη δεύτερη ανακεφαλαιοποίηση για περίοδο έξι μηνών και ενέκρινε προσωρινά το μέτρο κρατικής προστασίας. Ταυτόχρονα, η Επιτροπή έδωσε στις βελγικές αρχές προθεσμία τριών μηνών (μέχρι τις 30 Σεπτεμβρίου 2009) να καταρτίσουν ένα τεκμηριωμένο σχέδιο αναδιάρθρωσης, το οποίο θα ελάμβανε υπόψη το σύνολο των κρατικών μέτρων προς όφελος της KBC.
            
         
               (38)
            
            
               Οι βελγικές αρχές υπέβαλαν το τελικό σχέδιο αναδιάρθρωσης την ορισθείσα ημερομηνία. Το σχέδιο αντιμετωπίζει τα ουσιαστικά ζητήματα της βιωσιμότητας, του καταμερισμού της επιβάρυνσης και του περιορισμού της στρέβλωσης του ανταγωνισμού. Δεδομένου ότι η KBC είναι οργανωμένη σε πέντε διαφορετικές επιχειρηματικές μονάδες, στο Βέλγιο (λιανικές συναλλαγές), Κεντρική και Ανατολική Ευρώπη και Ρωσία (στο εξής «ΚΑΕ-Ρ»), επενδυτική τραπεζική, ιδιωτική τραπεζική στην Ευρώπη και κοινές υπηρεσίες, το σχέδιο αναδιάρθρωσης διαρθρώνεται με βάση αυτές τις δραστηριότητες.
            
         
               (39)
            
            
               Σύμφωνα με το σχέδιο αναδιάρθρωσης, η KBC θα γίνει ένας μικρότερος όμιλος με μεγαλύτερη στόχευση, θα εγκαταλείψει τις δραστηριότητες υψηλού κινδύνου και θα αποσυρθεί από τις χώρες τις οποίες έχει περιορισμένο μερίδιο αγοράς. Η KBC θα διατηρήσει μόνο τις δραστηριότητες με διατηρήσιμα αποτελέσματα σε μεμονωμένη βάση. Θα διατηρήσει επίσης το μοντέλο των τραπεζοασφαλιστικών δραστηριοτήτων. Στο πλαίσιο του τραπεζοασφαλιστικού μοντέλου, η KBC θα εστιάζεται σε λιανικούς και ιδιωτικούς πελάτες, στις ΜΜΕ και σε ενδιάμεσους πελάτες και θα είναι συγκεντρωμένη κατά κύριο λόγο σε έξι χώρες (28). Η KBC θα συνεχίσει να δίνει το κύριο βάρος στην ΚΑΕ-Ρ. Θα μειώσει επίσης το συνολικό συντελεστή κινδύνου, τη μεταβλητότητα και τη σχέση ιδίων προς ξένα κεφάλαια.
            
         
               (40)
            
            
               Το σχέδιο αναδιάρθρωσης που υπέβαλαν οι βελγικές αρχές προβλέπει ότι ο ισολογισμός της KBC θα μειωθεί σε βάση pro forma
                   (29) κατά 20 % σε όρους RWA και κατά 17 % σε βάση συνολικών περιουσιακών στοιχείων. Τα μέτρα διατηρησιμότητας, που είναι η μείωση του χαρτοφυλακίου KBC FP, ανέρχονται στο […] % του συνολικού ισολογισμού, ενώ οι πωλήσεις αντιπροσωπεύουν το […] % του συνολικού ισολογισμού.
            
         
               (41)
            
            
               Το σχέδιο αναδιάρθρωσης προβλέπει ότι η KBC θα εκποιήσει διάφορες οντότητες. Κατά τον σχεδιασμό αυτών των εκποιήσεων, η KBC έλαβε ως υπόθεση ότι οι τιμές πώλησης […]. Όλες οι πωλήσεις εκτιμάται ότι θα πραγματοποιηθούν εντός […].
            
         4.2.1.   ΙΚΑΝΟΤΗΤΑ ΕΠΑΝΟΔΟΥ ΣΕ ΘΕΣΗ ΔΙΑΤΗΡΗΣΙΜΟΤΗΤΑΣ ΜΕ ΤΟ ΒΑΣΙΚΟ ΣΕΝΑΡΙΟ ΚΑΙ ΤΟ ΑΠΑΙΣΙΟΔΟΞΟ ΣΕΝΑΡΙΟ.
   
               (42)
            
            
               Οι βελγικές αρχές έχουν υποβάλει ένα βασικό σενάριο και ένα δυσμενές σενάριο, με στόχο να αποδείξουν την ικανότητα της KBC να επιτύχει μακροπρόθεσμη διατηρησιμότητα.
            
         
               (43)
            
            
               Το βασικό σενάριο βασίζεται στην παραδοχή ότι το ΑΕΠ θα συρρικνωθεί στις κυριότερες αγορές την περίοδο 2009-2010 και στη συνέχεια θα ακολουθήσει σχετικά ταχεία ανάκαμψη το 2011. Οι τιμές των μετοχών εκτιμάται ότι θα ανακάμψουν το 2009 ή το 2010, σε συνάρτηση με τις συνθήκες στην τοπική αγορά.
            
         
               (44)
            
            
               […]
            
         
               (45)
            
            
               Η KBC εκτιμά ότι θα επιτύχει τους εσωτερικούς κεφαλαιακούς στόχους με το βασικό σενάριο κατά τη διάρκεια της προβλεπόμενης περιόδου (2009-2013)· τα κεφάλαια πρώτης κατηγορίας θα ανέλθουν στο 8,8 % το 2009 και σε ποσοστό άνω του 10 % στη συνέχεια. Τα ίδια κεφάλαια της KBC θα αντιπροσωπεύουν ολοένα και μεγαλύτερο ποσοστό του υποχρεωτικού κεφαλαίου της λόγω των εσόδων από τις εκποιήσεις οι οποίες θα βελτιώσουν την ποιότητα του υποχρεωτικού κεφαλαίου της KBC. Με το βασικό σενάριο, η KBC θα παράγει πλεονάζον κεφάλαιο (όταν το πραγματικό κεφάλαιο υπερβεί το στόχο για ποσοστό εσωτερικού κεφαλαίου πρώτης κατηγορίας 10 %) το 2011. Τότε θα αρχίσει να αποπληρώνει το βασικό κεφάλαιο της κρατικής ενίσχυσης από το 2012 και μετά.
            
         
               (46)
            
            
               Οι βελγικές αρχές υπέβαλαν επίσης και ένα δυσμενές σενάριο. Όπως και με το βασικό σενάριο, το ΑΕΠ θα συρρικνωθεί την περίοδο 2009-2010 και θα αυξηθεί στη συνέχεια. Εντούτοις, η μετέπειτα οικονομική ανάκαμψη θα είναι πολύ ασθενής. Ενδεικτικά αναφέρουμε ότι αυτό το σενάριο προβλέπει ότι το πραγματικό ΑΕΠ του Βελγίου θα παρουσιάσει συνολική πτώση […] % από το 2008 έως το 2011 και δεν θα ανακτήσει το επίπεδο του 2008 πριν από το τέλος του 2013.
            
         
               (47)
            
            
               […]
            
         
               (48)
            
            
               Με βάση το δυσμενές σενάριο, η KBC εκτιμά ότι θα μπορέσει να ικανοποιήσει τους στόχους της για το εσωτερικό κεφάλαιο σε δυσμενείς συνθήκες καθ’ όλη την περίοδο που καλύπτει η πρόβλεψη. Το ποσοστό κεφαλαίων κατηγορίας 1 θα είναι […] % το 2009 και θα παραμείνει πάνω από το […] % από το 2010 και μετά. Αυτή η εύλογα θετική εξέλιξη των δεικτών κεφαλαίου οφείλεται στο γεγονός ότι ο ισολογισμός της KBC εκτιμάται ότι θα μειωθεί σημαντικά με βάση το δυσμενές σενάριο, εφόσον η οικονομική δραστηριότητα και, κατ’ επέκταση, η ζήτηση για δάνεια θα είναι πολύ περιορισμένη. Θα αρχίσει να παράγει περιορισμένα πλεονάζοντα κεφάλαια από […], κυρίως λόγω της απότομης μείωσης των RWA και όχι λόγω αύξησης των κερδών […].
            
         
               (49)
            
            
               Στο σχέδιο αναδιάρθρωσης, οι βελγικές αρχές περιέγραψαν επίσης τη θέση ρευστότητας της KBC. Στα τέλη του 2008, ο δείκτης δανείων προς καταθέσεις της KBC ήταν 88 %. Από την εκδήλωση της κρίσης μέχρι σήμερα, δεν αντιμετώπισε προβλήματα ρευστότητας και δεν χρειάστηκε να καταφύγει σε κανένα σύστημα κρατικών εγγυήσεων χρηματοδότησης. Παρουσιάζει σχετικά μικρό βαθμό εξάρτησης από χρηματοδότηση από τις κεφαλαιαγορές. Όσον αφορά τη δομή της χρηματοδότησής της, το 64 % των χρεωστικών τίτλων της ήταν διάρκειας μεγαλύτερης του ενός έτους. Αυτή η διάρθρωση της χρηματοδότησης προβλέπεται ότι θα παραμείνει σχετικά σταθερή κατά τα επόμενα έτη, με ελαφρά μείωση της εξάρτησης από χονδρική χρηματοδότηση. Η εκποίηση ορισμένων οντοτήτων […] θα ενισχύσει περισσότερο τη θέση ρευστότητάς της.
            
         4.2.2.   ΜΕΤΡΑ ΑΝΑΔΙΑΡΘΡΩΣΗΣ ΑΠΟ ΤΗΝ ΕΠΙΧΕΙΡΗΜΑΤΙΚΗ ΜΟΝΑΔΑ
   […]
   
               (50)
            
            
               Η KBC συγκαταλέγεται στις τρεις μεγαλύτερες τράπεζες του Βελγίου και κατέχει συνήθως τη δεύτερη ή την τρίτη θέση σε όρους μεριδίου αγοράς στις περισσότερες τραπεζικές δραστηριότητες. Κατέχει το […] % των καταθέσεων, χορηγεί το […] % των δανείων και αντιπροσωπεύει το […] % των επενδυτικών κεφαλαίων, το […] % των ασφαλειών ζωής και το […] % των γενικών ασφαλειών.
            
         
               (51)
            
            
               Οι βελγικές αρχές προτείνουν η KBC να διατηρήσει την πλειοψηφία των δραστηριοτήτων της στο Βέλγιο και να παραμείνει ένας καθετοποιημένος φορέας τραπεζοασφαλιστικών υπηρεσιών. Σύμφωνα με τις βελγικές αρχές, οι δραστηριότητες αυτές είναι ικανοποιητικά ενσωματωμένες στο εμπορικό σήμα της KBC και αποτελούν μέρος του βασικού επιχειρηματικού μοντέλου της.
            
         
               (52)
            
            
               Ωστόσο, το σχέδιο αναδιάρθρωσης προβλέπει ότι η KBC θα πωλήσει την Centea (τραπεζικός διαμεσολαβητής) και την Fidea (ασφαλιστικός διαμεσολαβητής). Η Centea κατέχει μερίδιο από […] % έως […] % της βελγικής αγοράς στις περισσότερες αγορές προϊόντων, ενώ η Fidea αντιπροσωπεύει περίπου το 2 % της βελγικής ασφαλιστικής αγοράς. Οι πωλήσεις αυτές θα μειώσουν τα σταθμισμένα κατά τον κίνδυνο περιουσιακά στοιχεία (RWA) της βελγικής τραπεζικής μονάδας κατά 16 % (3,8 δισεκατ. ευρώ).
            
         
               (53)
            
            
               Σύμφωνα με το σχέδιο αναδιάρθρωσης, η KBC θα διατηρήσει την παρουσία της σε 5 (από 9) χώρες στις οποίες είναι ήδη γερά εδραιωμένη. Οι χώρες αυτές είναι, κατά σειρά μεριδίου αγοράς σε παραδοσιακές τραπεζικές δραστηριότητες (δανειοδοσία και καταθέσεις): Τσεχική Δημοκρατία (22 %), Σλοβακία (10 %), Ουγγαρία (9 %), Πολωνία (4 %) και Βουλγαρία (3 %). Η KBC ασκεί επίσης και ασφαλιστικές δραστηριότητες σε όλες αυτές τις χώρες, σύμφωνα με το τραπεζοασφαλιστικό μοντέλο.
            
         
               (54)
            
            
               Η KBC θα διακόψει της δραστηριότητές της στη Σερβία (μερίδιο αγοράς της KBC 1 %), τη Ρωσία (1 %), τη Ρουμανία ([…] %, μόνο τις δραστηριότητες ασφάλισης και χρηματοδοτικής μίσθωσης) και τη Σλοβενία ([…] % — η KBC έχει συμμετοχή μειοψηφίας στη σχετική δραστηριότητα). Η KBC θα πωλήσει τις δραστηριότητες σε άλλες χώρες όπου το μερίδιο αγοράς της είναι σχετικά μικρό ή οι δραστηριότητές της δεν είναι σύμφωνες με το τραπεζοασφαλιστικό μοντέλο. Θα εκποιήσει επίσης μια πολωνική θυγατρική χρηματοδότησης καταναλωτή (Zagiel), η οποία δεν είναι πλήρως ενσωματωμένη στις δραστηριότητες της τράπεζας στην Πολωνία. Οι πωλήσεις αυτές θα πραγματοποιηθούν το διάστημα […], με εξαίρεση τη Ρωσία, όπου η δραστηριότητα δεν προβλέπεται μέχρι […]. Τα RWA της τραπεζικής μονάδας στην ΚΑΕ-Ρ θα μειωθεί κατά 11 % (4,4 δισεκατ. ευρώ).
            
         
               (55)
            
            
               Επιπλέον, η KBC προτίθεται να εισαγάγει στο χρηματιστήριο το 40 % των τραπεζών της στην Τσεχική Δημοκρατία (ČSOB) και την Ουγγαρία (K&H), οι οποίες είναι σήμερα θυγατρικές που ανήκουν κατά 100 % στην KBC. Η εισαγωγή τους θα γίνει στα τοπικά χρηματιστήρια.
            
         
               (56)
            
            
               Όσον αφορά την εμπορική τραπεζική, το σχέδιο αναδιάρθρωσης προβλέπει ότι η KBC θα εκποιήσει ή θα διακόψει τη λειτουργία σημαντικών μερών της μονάδας της εμπορικής τραπεζικής. Ως εκ τούτου, τα RWA θα μειωθούν κατά […] % ([…] δισεκατ. ευρώ) σε αυτή την επιχειρηματική μονάδα. Θα διακοπεί σταδιακά και η λειτουργία της KBC FP, της εταιρείας που παρήγαγε όλα τα CDOs,. Η KBC θα εκχωρήσει τις δραστηριότητές της στο Ηνωμένο Βασίλειο […], καθώς και την Antwerp Diamond Bank, τα […], […], […], […] και την KBC Private Equity.
            
         
               (57)
            
            
               Η KBC θα διατηρήσει τις δραστηριότητες που είναι απαραίτητες για την εξυπηρέτηση των βασικών πελατών της, ΜΜΕ και εταιρειών, κυρίως βελγικών. Οι δραστηριότητες αυτές είναι η άντληση κεφαλαίων και οι πράξεις σε συνάλλαγμα. Η KBC θα διατηρήσει την εταιρική τραπεζική δραστηριότητά της, τα υποκαταστήματα στο εξωτερικό που είναι απαραίτητα για την εξυπηρέτηση τοπικών εταιρειών-πελατών με δραστηριότητες στο εξωτερικό και τις KBC Securities, Market και Assurisk (αντασφαλίσεις).
            
         
               (58)
            
            
               Σύμφωνα με το σχέδιο αναδιάρθρωσης, η KBC θα πωλήσει όλες τις δραστηριότητές της Ευρωπαϊκής Μονάδας Ιδιωτικής Τραπεζικής. Η KBC προτίθεται να πωλήσει τις δραστηριότητες αυτές στην […].Οι πωλήσεις θα έχουν ως αποτέλεσμα να μειωθούν τα RWA κατά 5,7 δισεκατ. ευρώ.
            
         
               (59)
            
            
               Λόγω της φύσης αυτής της επιχειρηματικής μονάδας, το σχέδιο αναδιάρθρωσης προβλέπει ότι η KBC θα διατηρήσει τις περισσότερες δραστηριότητες. Η KBC θα διατηρήσει δραστηριότητες όπως η διαχείριση περιουσιακών στοιχείων, χρηματοδότηση εμπορικών συναλλαγών, χρηματοδοτική μίσθωση και υπηρεσίες χρηματοδότησης καταναλωτών. Η KBC θα εκποιήσει διάφορες δραστηριότητες, όπως […], μεταξύ άλλων […]. Με αυτές τις εκποιήσεις τα RWA θα μειωθούν κατά […] εκατ. ευρώ.
            
         4.2.3.   ΧΡΗΜΑΤΟΟΙΚΟΝΟΜΙΚΗ ΑΝΑΔΙΑΡΘΡΩΣΗ
   
               (60)
            
            
               Για να εξοφληθεί το κράτος και να διατηρήσει η τράπεζα ποσοστό κεφαλαίου 1ης κατηγορίας 10 %, το σχέδιο αναδιάρθρωσης περιέχει τα ακόλουθα μέτρα χρηματοοικονομικής αναδιάρθρωσης:
               
                           i)
                        
                        
                           την εισαγωγή του 40 % των μετοχών της τράπεζας ČSOB στην Τσεχική Δημοκρατία (εκτιμώμενη αξία εισηγμένων μετοχών: […] δισεκατ. ευρώ)·
                        
                     
                           ii)
                        
                        
                           την εισαγωγή του 40 % των μετοχών της τράπεζας K&H στην Ουγγαρία (εκτιμώμενη αξία εισηγμένων μετοχών: […] εκατ. ευρώ).·
                        
                     
                           iii)
                        
                        
                           την εξαγορά υβριδικών κεφαλαίων με εκτιμώμενη θετική επίπτωση στο βασικό κεφάλαιο της KBC ύψους […] εκατ. ευρώ. Η KBC προτίθεται να αγοράσει, όπως έχει ήδη πράξει τους τελευταίους μήνες, αυτά τα υβριδικά κεφάλαια σε χαμηλότερη τιμή, αποκομίζοντας κέρδος που θα αυξήσει το βασικό κεφάλαιο:
                        
                     
                           iv)
                        
                        
                           την πώληση και χρηματοδοτική παραχώρηση των κεντρικών γραφείων, που εκτιμάται ότι θα αποφέρει […] εκατ. ευρώ·
                        
                     
                           v)
                        
                        
                           την πώληση ίδιων μετοχών (η KBC διατηρεί τις δικές μετοχές) που εκτιμάται ότι θα αποφέρει […] εκατ. ευρώ.
                        
                     Το συνολικό κεφάλαιο που θα αντληθεί από την εφαρμογή των ανωτέρω μέτρων προβλέπεται ότι θα ανέλθει περίπου σε […] δισεκατ. ευρώ, το οποίο σε μεγάλο βαθμό έχει συγκεντρωθεί από […].
            
         4.2.4.   ΕΞΟΦΛΗΣΗ ΤΟΥ ΚΡΑΤΟΥΣ
   
               (61)
            
            
               Όσον αφορά την εξόφληση των βελγικών αρχών, το σχέδιο αναδιάρθρωσης προβλέπει ότι, με το βασικό σενάριο, η KBC θα αρχίσει να καταβάλλει τοκομερίδια από το 2011 και μετά, το οποίο σημαίνει ότι οι βελγικές αρχές θα λάβουν 600 εκατ. ευρώ. Η εξόφληση του βασικού ποσού των ανακεφαλαιοποιήσεων θα αρχίσει όταν θα ενισχυθεί η κεφαλαιακή θέση της KBC μέσω των εκποιήσεων και της χρηματοοικονομικής αναδιάρθρωσης (από το 2012 και μετά). Με την πρόοδο της αποπληρωμής του ονομαστικού ποσού της ανακεφαλαιοποίησης, θα μειώνεται η αμοιβή των βελγικών αρχών με τα τοκομερίδια. Η KBC σχεδιάζει να αρχίσει την αποπληρωμή το 2012 ([…] δισεκατ. ευρώ) και εκτιμά ότι, σύμφωνα με το βασικό σενάριο, οι εισφορές κεφαλαίου θα έχουν εξοφληθεί πλήρως […].
            
         4.2.5.   ΑΝΑΛΗΨΗ ΔΕΣΜΕΥΣΕΩΝ ΑΠΟ ΤΙΣ ΒΕΛΓΙΚΕΣ ΑΡΧΕΣ
   4.2.5.1.   
         Υποχρεώσεις συμπεριφοράς
      
   
   
               (62)
            
            
               Οι βελγικές αρχές αναλαμβάνουν τη δέσμευση, εντός των ορίων των αντίστοιχων αρμοδιοτήτων τους, να διασφαλίσουν τη συμμόρφωση της KBC με τις αναλήψεις δεσμεύσεων που παρατίθενται στις αιτιολογικές σκέψεις 63 έως και 77.
            
         
               (63)
            
            
               Όσον αφορά τη διάρκεια αυτών των υποχρεώσεων συμπεριφοράς, οι βελγικές αρχές δεσμεύονται ότι, με την επιφύλαξη της δυνατότητας να παραχωρήσει η Επιτροπή εξαίρεση, ιδίως βάσει επαρκώς αιτιολογημένης αίτησης των βελγικών αρχών, οι δεσμεύσεις συμπεριφοράς που απαριθμούνται στις αιτιολογικές σκέψεις 63 έως και 77 εφαρμόζονται για διάστημα […] ετών από την ημερομηνία έκδοσης της απόφασης της Επιτροπής ή μέχρι την εξόφληση των ονομαστικών ποσών για τα οποία πραγματοποίησαν εγγραφή οι βελγικές αρχές την πρώτη από τις ακόλουθες δύο ημερομηνίες, της 19ης Δεκεμβρίου 2008 ή της 20ής Ιουλίου 2009 (30).
            
         
               (64)
            
            
               Οι βελγικές αρχές δεσμεύονται ότι η KBC θα προσπαθήσει να διατηρήσει τη δανειοδοτική της πολιτική στην πραγματική οικονομία των χωρών στις οποίες ασκεί συναλλαγές λιανικής. Τα δάνεια της KBC θα χορηγούνται με τους εμπορικούς όρους.
            
         
               (65)
            
            
               Δεσμεύονται ακόμη ότι η KBC θα διατηρήσει το δείκτη φερεγγυότητας βασικών κεφαλαίων κατηγορίας 1 τουλάχιστον στο […] % και τα βασικά ίδια κεφάλαιά της στο […] % (31).
            
         
               (66)
            
            
               Όσον αφορά την απαγόρευση των εξαγορών, οι βελγικές αρχές αναλαμβάνουν τη δέσμευση, σύμφωνα με τον κανονισμό (ΕΚ) αριθ. 139/2004 της 20ής Ιανουαρίου 2004 για τον έλεγχο των συγκεντρώσεων μεταξύ επιχειρήσεων (κοινοτικός κανονισμός συγκεντρώσεων) (32), ότι η KBC δεν θα αποκτήσει τον έλεγχο χρηματοπιστωτικών οργανισμών. Ακόμη, η KBC δεν θα αποκτήσει τον έλεγχο άλλων επιχειρήσεων εκτός από χρηματοπιστωτικά ιδρύματα, εάν η εν λόγω εξαγορά θα επιβράδυνε το ρυθμό αποπληρωμής του ποσού των 7 δισεκατ. ευρώ βασικών τίτλων υψηλής απόδοσης κατηγορίας 1 στις βελγικές αρχές, όπως προβλέπει το σχέδιο αναδιάρθρωσης που κοινοποιήθηκε στην Επιτροπή στις 30 Σεπτεμβρίου 2009 και εγκρίνεται με την παρούσα απόφαση. Παρά την εν λόγω απαγόρευση, η KBC μπορεί να αγοράσει επιχειρήσεις, εφόσον έχει την έγκριση της Επιτροπής, ιδίως εάν αυτό θεωρηθεί απολύτως απαραίτητο για τη διασφάλιση της χρηματοπιστωτικής σταθερότητας ή του ανταγωνισμού στις σχετικές αγορές.
            
         
               (67)
            
            
               Οι βελγικές αρχές δεσμεύονται ότι η KBC θα τηρήσει την απαγόρευση να μη κατέχει ηγετική θέση στη διαμόρφωση των ακόλουθων τιμών:
               
                           i)
                        
                        
                           στις κοινοτικές αγορές στις οποίες το μερίδιο αγοράς της KBC είναι μεγαλύτερο από [0-10 %] των αγορών προϊόντων που ορίζονται στο σημείο ii) κατωτέρω, η KBC δεν θα προσφέρει ευνοϊκότερες τιμές για τυποποιημένα προϊόντα από αυτές του ανταγωνιστή της ο οποίος προσφέρει την καλύτερη τιμή μεταξύ των δέκα μεγαλύτερων συντελεστών της αγοράς σε όρους μεριδίου αγοράς σε αυτή τη γεωγραφική αγορά και την αγορά προϊόντος·
                        
                     
                           ii)
                        
                        
                           οι αγορές προϊόντος στις οποίες εφαρμόζεται ο όρος που ορίζεται στο σημείο i) ανωτέρω περιορίζονται σε: τυποποιημένα προϊόντα της KBC στην αγορά λιανικών καταθέσεων, καταθέσεων για ΜΜΕ (οι ΜΜΕ ορίζονται σύμφωνα με τον ορισμό που εφαρμόζει η KBC για τις ΜΜΕ) και στη λιανική αγορά ενυπόθηκων δανείων·
                        
                     
                           iii)
                        
                        
                           μόλις η KBC αντιληφθεί ότι προσφέρει ευνοϊκότερες τιμές για τα προϊόντα της από αυτές της εταιρείας που προσφέρει την καλύτερη τιμή, η KBC θα προσαρμόσει το συντομότερο δυνατό, χωρίς αδικαιολόγητη καθυστέρηση, την τιμή της σε επίπεδο σύμφωνο με την παρούσα δέσμευση·
                        
                     
                           iv)
                        
                        
                           ο όρος αυτός δεν εφαρμόζεται στη βελγική αγορά, στην οποία δεν ισχύει καμία απαγόρευση ηγετικής θέσης στη διαμόρφωση των τιμών.
                        
                     
         
               (68)
            
            
               Οι βελγικές αρχές αναλαμβάνουν ακόμη τη δέσμευση ότι η KBC δεν θα εφαρμόσει πολιτική μάρκετινγκ προβάλλοντας τα εξεταζόμενα μέτρα ως ανταγωνιστικό πλεονέκτημα.
            
         
               (69)
            
            
               Όσον αφορά το όριο των αμοιβών των διοικητικών στελεχών της KBC, οι βελγικές αρχές αναλαμβάνουν τη δέσμευση ότι:
               
                           i)
                        
                        
                           η KBC δεσμεύεται να εφαρμόσει μια βιώσιμη μισθολογική πολιτική των μελών της Εκτελεστικής Επιτροπής και των ανώτερων διευθυντικών στελεχών της. Τα κίνητρα που παρέχονται στα μέλη της Εκτελεστικής Επιτροπής και στα ανώτερα διευθυντικά στελέχη της KBC θα συνδέονται με τη μακροπρόθεσμη δημιουργία αξίας, λαμβάνοντας υπόψη τον κίνδυνο και περιορίζοντας την πιθανότητα «αμοιβής της αποτυχίας». Τα προγράμματα εθελούσιας εξόδου ή αποζημίωσης για απόλυση περιορίζονται σε σταθερούς μισθούς 12 μηνών για τα μέλη της Εκτελεστικής Επιτροπής της KBC·
                        
                     
                           ii)
                        
                        
                           επιπλέον, τα μέλη των εκτελεστικών επιτροπών των KBC, KBC Bank NV και KBC Verzekeringen NV παραιτούνται από όλα τα επιδόματα για το 2008 (μετρητά και μετοχικά δικαιώματα προαίρεσης).
                        
                     
         
               (70)
            
            
               Οι βελγικές αρχές δεσμεύονται ότι η KBC θα προσπαθήσει να διασφαλίσει, προς όφελος των βελγικών αρχών, συνολική απόδοση τουλάχιστον 10 % ετησίως από τους τίτλους στους οποίους πραγματοποίησαν εγγραφή.
            
         
               (71)
            
            
               Οι βελγικές αρχές δεσμεύονται να υποβάλουν νέα κοινοποίηση για την πρώτη ανακεφαλαιοποίηση βάσει του άρθρου 88 παράγραφος 3 της συνθήκης, εάν προκύψει μία από τις ακόλουθες δύο καταστάσεις που περιορίζουν την πιθανότητα να επιτευχθεί συνολική απόδοση άνω του 10 % ετησίως:
               
                           i)
                        
                        
                           εάν, από την 1η Ιανουαρίου 2010 η KBC δεν καταβάλει μερίσματα για δεύτερο συνεχόμενο έτος ή, από την 1η Ιανουαρίου 2009, δεν καταβάλει μερίσματα για τρία έτη σε διάστημα πέντε ετών· ή
                        
                     
                           ii)
                        
                        
                           εάν, μετά από περίοδο ενός έτους κατά το οποίο η τιμή της μετοχής παραμένει κατά μέσο όρο σε επίπεδο άνω του 150 % της τιμής έκδοσης των τίτλων, η KBC δεν έχει ξαναγοράσει, ούτε αναλάβει δέσμευση να το πράξει εντός τριών μηνών, τουλάχιστον το 20 % της αρχικής επένδυσης του κράτους.
                        
                     
         
               (72)
            
            
               Παρομοίως, οι βελγικές αρχές αναλαμβάνουν τη δέσμευση να κοινοποιήσουν εκ νέου τη δεύτερη ανακεφαλαιοποίηση βάσει του άρθρου 88 παράγραφος 3 της συνθήκης, εάν προκύψει η ακόλουθη κατάσταση η οποία περιορίζει την πιθανότητα να επιτευχθεί συνολική απόδοση άνω του 10 % ετησίως:
               
                           i)
                        
                        
                           Εάν, από την 1η Ιανουαρίου 2010, η KBC δεν καταβάλει μέρισμα επί δύο συνεχή έτη ή, από την 1η Ιανουαρίου 2009, δεν καταβάλει μέρισμα για τρία έτη εντός περιόδου πέντε ετών.
                        
                     
         
               (73)
            
            
               Εάν με βάση κανένα από τα δύο σενάρια που περιγράφονται στις αιτιολογικές σκέψεις 71 και 72 δεν μπορεί να αποδειχθεί ότι η μη καταβολή μερισμάτων προκαλείται από συνήθεις συνθήκες της αγοράς ή ότι, παρά τη μη καταβολή μερισμάτων, η συνολική απόδοση θα υπερβεί παρ’ όλα αυτά το 10 % ετησίως, η Επιτροπή, χωρίς να αμφισβητήσει την εισφορά κεφαλαίου, η οποία έχει κριθεί συμβιβάσιμη με την κοινή αγορά, μπορεί στο πλαίσιο της νέας κοινοποίησης να ζητήσει κυρίως την ανάληψη πρόσθετων υποχρεώσεων συμπεριφοράς.
            
         
               (74)
            
            
               Όσον αφορά την αμοιβή για τα εναλλακτικά χρεόγραφα βάσει του μέτρου κρατικής προστασίας, οι βελγικές αρχές δεσμεύονται ότι το τοκομερίδιο που θα καταβληθεί για την εναλλακτική κατηγορία χρεογράφων βασικού κεφαλαίου τα οποία θα εκδοθούν από την KBC, σε περίπτωση που οι βελγικές αρχές αποκτήσουν δικαιώματα ψήφου άνω του 30 % στο επίπεδο τίτλων του μέτρου κρατικής προστασίας, θα είναι ίσο με […].
            
         
               (75)
            
            
               Οι βελγικές αρχές δεσμεύονται επίσης ότι ούτε η KBC ούτε κάποια από τις θυγατρικές της θα εκδώσει εξασφαλισμένα ομόλογα («CDOs») (33). Εννοείται ότι οι πράξεις τιτλοποίησης που δεν καλύπτονται από αυτό τον ορισμό των CDOs δεν εμπίπτουν στο πεδίο της παρούσας δέσμευσης. Αυτό αφορά π.χ. τις πράξεις τιτλοποίησης για τους σκοπούς της διαχείρισης κεφαλαιακών απαιτήσεων ή πιστωτικού κινδύνου ή της αύξησης της ρευστότητας.
            
         
               (76)
            
            
               Όσον αφορά τις πληρωμές τοκομεριδίων και τα δικαιώματα προαίρεσης για αγορά υβριδικού κεφαλαίου, εάν η Επιτροπή δεν εγκρίνει εξαίρεση, οι βελγικές αρχές δεσμεύονται ότι:
               
                           i)
                        
                        
                           […]·
                        
                     
                           ii)
                        
                        
                           […].
                        
                     
         
               (77)
            
            
               Τέλος, οι βελγικές αρχές ανέλαβαν τη δέσμευση ότι η KBC θα οργανώσει τα δικαιώματα διαχείρισης των βελγικών αρχών για το εγγυημένο χαρτοφυλάκιο βάσει του μέτρου κρατικής προστασίας με τρόπο που θα διασφαλίζονται πλήρως τα συμφέροντα του βελγικού κράτους ως εγγυητή, ενώ παράλληλα θα διατηρηθεί ένα κατάλληλο επίπεδο ευελιξίας της KBC, ώστε να αντιδρά με ταχύτητα στις μεταβαλλόμενες συνθήκες της αγοράς και να προβαίνει στις κατάλληλες προσαρμογές και επιλογές. Η νομική τεκμηρίωση του εγγυημένου χαρτοφυλακίου προβλέπει διασφαλίσεις για την προστασία τρίτων επενδυτών, των υπερ-προνομιούχων αντισυμβαλλομένων και, κατ’ επέκταση, των βελγικών αρχών από πιθανή σύγκρουση συμφερόντων στη διαχείριση του εγγυημένου χαρτοφυλακίου. Εκτός από τις διασφαλίσεις βάσει της αρχικής νομικής ρύθμισης, η συμφωνία με τις βελγικές αρχές σχετικά με το μέτρο κρατικής προστασίας θα προβλέπει ειδικότερα το δικαίωμα των βελγικών αρχών να παρακολουθούν τη διαχείριση του εγγυημένου χαρτοφυλακίου. Εάν κριθεί απαραίτητο, το βελγικό κράτος θα έχει δικαίωμα συγκατάθεσης για την περαιτέρω προστασία των συμφερόντων του.
            
         4.2.5.2.   
         Εκποιήσεις και περιορισμός επιχειρηματικών δραστηριοτήτων
      
   
   
               (78)
            
            
               Επιπλέον, οι βελγικές αρχές ανέλαβαν τη δέσμευση, εντός των ορίων των αντίστοιχων αρμοδιοτήτων τους, να καταβάλουν κάθε δυνατή προσπάθεια για να διασφαλιστεί η συμμόρφωση της KBC με τις δεσμεύσεις που αναφέρονται στις αιτιολογικές σκέψεις 79 έως και 97.
            
         
               (79)
            
            
               Η KBC θα λάβει τα απαραίτητα μέτρα για την εκποίηση των οντοτήτων ή στοιχείων ενεργητικού (στη συνέχεια «εκχωρούμενες επιχειρήσεις») που αναφέρονται στην αιτιολογική σκέψη 80 μέχρι την αναγραφόμενη προθεσμία. Η εκποίηση αυτή θα θεωρηθεί πραγματοποιηθείσα όταν η KBC θα έχει συνάψει δεσμευτική συμφωνία να πωλήσει […] την εν λόγω οντότητα ή το περιουσιακό στοιχείο. Νομικά δεσμευτική συμφωνία είναι μια συμφωνία που δεν μπορεί να καταγγελθεί μονομερώς από την KBC και έχει στόχο να δημιουργήσει νομική σχέση στην οποία μπορεί να βασίζεται το κάθε συμβαλλόμενο μέρος και η οποία, σε περίπτωση καταγγελίας της συμφωνίας από την KBC, θα συνεπαγόταν υποχρέωση της KBC έναντι του αντισυμβαλλομένου. Αυτή η νομικά δεσμευτική συμφωνία μπορεί να υπόκειται σε ορισμένες συνήθεις προϋποθέσεις, όπως η έγκριση από τις αρμόδιες εποπτικές αρχές.
            
         
               (80)
            
            
               Όσον αφορά τις εκχωρούμενες επιχειρήσεις, οι βελγικές αρχές δεσμεύονται ότι η KBC θα εκποιήσει τις ακόλουθες οντότητες έως τις […]:
               
                  
                     i)
                     […] έως […]
               
                  
                     ii)
                     KBL EPB έως […]
               
                  
                     iii)
                     […]έως […]
               
                  
                     iv)
                     Centea έως […]
               
                  
                     v)
                     Fidea έως […]
               
                  
                     vi)
                     Antwerp Diamond Bank έως […]
               
                  
                     vii)
                     Implementation of divestments of NLB Zagiel […] έως […] […]
               
                  
                     viii)
                     Absolut bank (Russia) έως […]
            
         
               (81)
            
            
               Όσον αφορά τη διατήρηση της αξίας των εκχωρούμενων επιχειρήσεων, οι βελγικές αρχές αναλαμβάνουν τη δέσμευση ότι η KBC θα διασφαλίσει ότι:
               
                           i)
                        
                        
                           η εκχωρούμενη επιχείρηση θα διατηρήσει τα υλικά και άυλα στοιχεία ενεργητικού της ιδιοκτησίας της που χρησιμοποιούνται για την τρέχουσα λειτουργία της ή είναι απαραίτητα για να διασφαλιστεί η βιωσιμότητα και η ανταγωνιστικότητά της·
                        
                     
                           ii)
                        
                        
                           η εκχωρούμενη επιχείρηση θα διατηρήσει: α) όλες τις άδειες, εγκρίσεις και εξουσιοδοτήσεις που έχουν εκδοθεί από τις δημόσιες αρχές προς όφελός της· β) τις συμβάσεις, τις χρηματοδοτικές μισθώσεις, τις αναλήψεις υποχρεώσεων και εντολές πελατών· και γ) τα στοιχεία της που συμβάλλουν στην τρέχουσα λειτουργία της ή είναι απαραίτητα για να διασφαλιστεί η βιωσιμότητα και η ανταγωνιστικότητά της·
                        
                     
                           iii)
                        
                        
                           η εκχωρούμενη επιχείρηση θα απασχολεί τον απαιτούμενο αριθμό εργαζομένων που πρέπει να διαθέτουν τα απαραίτητα προσόντα για να διασφαλιστεί η βιωσιμότητα και ανταγωνιστικότητά της. Η KBC θα λάβει όλα τα εύλογα μέτρα, περιλαμβανομένων των κινήτρων που λαμβάνουν υπόψη την πρακτική του εξεταζόμενου κλάδου, για να ενθαρρύνει όλο το βασικό προσωπικό (34) να παραμείνει στην εκχωρούμενη επιχείρηση. Δεν θα ζητήσει το βασικό προσωπικό να μεταταχθεί στην εκχωρούμενη επιχείρηση […].
                        
                     
         
               (82)
            
            
               Οι βελγικές αρχές δεσμεύονται ότι η KBC θα καταβάλει κάθε προσπάθεια για να στηρίξει τους αγοραστές της εκχωρούμενης επιχείρησης να μετακομίσουν στην κατάλληλη υποδομή για να συνεχιστεί η λειτουργία της εκχωρούμενης επιχείρησης. […].
            
         
               (83)
            
            
               Από την ημερομηνία έκδοσης της παρούσας απόφασης μέχρι την υλοποίηση της εκποίησης, οι βελγικές αρχές δεσμεύονται ότι η KBC θα διατηρήσει την οικονομική βιωσιμότητα, εμπορευσιμότητα και ανταγωνιστικότητα της εκχωρούμενης επιχείρησης, σύμφωνα με την ορθή επιχειρηματική πρακτική, και θα περιορίσει στο ελάχιστο δυνατό κάθε κίνδυνο απώλειας του ανταγωνιστικού δυναμικού της. Η KBC θα συνεχίσει την κανονική λειτουργία της εκχωρούμενης επιχείρησης κατά τη συνήθη και τρέχουσα πρακτική όπως και πριν από την έκδοση της παρούσας απόφασης.
            
         
               (84)
            
            
               Οι βελγικές αρχές δεσμεύονται ότι καμία ενέργεια της KBC δεν θα έχει δυσμενή επίπτωση στις εκχωρούμενες επιχειρήσεις […].
            
         
               (85)
            
            
               Όσον αφορά τους δυνητικούς αγοραστές της Centea και Fidea, οι βελγικές αρχές έχουν αναλάβει τη δέσμευση ότι η KBC θα εξασφαλίσει ότι:
               
                           i)
                        
                        
                           το μερίδιο αγοράς του αγοραστή της Centea δεν θα υπερβεί μετά την εξαγορά το […] όσον αφορά τους τρεχούμενους λογαριασμούς, τις αποταμιεύσεις ή τα ενυπόθηκα δάνεια στο Βέλγιο·
                        
                     
                           ii)
                        
                        
                           το μερίδιο αγοράς του αγοραστή της Fidea μετά την εξαγορά δεν θα υπερβαίνει το […] των ασφαλειών ζωής και των γενικών ασφαλειών στις αγορές του Βελγίου.
                        
                     
         
               (86)
            
            
               Επιπλέον, οι βελγικές αρχές αναλαμβάνουν τη δέσμευση ότι η KBC θα προβεί στις απαραίτητες ρυθμίσεις για να διασφαλίσει το σαφή προσδιορισμό των δραστηριοτήτων της Centea και Fidea και θα ξεκινήσει την προετοιμασία διαχωρισμού τους από τις καθετοποιημένες δραστηριότητες της KBC σε διακριτές οντότητες που θα είναι δυνατό να πωληθούν χωριστά αμέσως μετά την έκδοση της απόφασης της Επιτροπής. Με την επιφύλαξη των δεσμεύσεων για τη διατήρηση της αξίας, οι οποίες ορίζονται στις αιτιολογικές σκέψεις 81 έως 83, η διαχείριση της Centea και της Fidea θα αφορά δύο διαφορετικές οντότητες που θα μπορούν να πωληθούν χωριστά από την ημερομηνία έκδοσης της απόφασης της Επιτροπής. Για να εξασφαλιστεί ότι όλες οι διαχειριστικές αποφάσεις το διάστημα μεταξύ της ημερομηνίας έκδοσης της παρούσας απόφασης και της υλοποίησης της εκποίησης είναι προς το συμφέρον της Centea και της Fidea με στόχο να διασφαλιστεί η οικονομική τους βιωσιμότητα, εμπορευσιμότητα και ανταγωνιστικότητα, η KBC θα διορίσει ειδικό διαχειριστή (35) για κάθε μία από τις επιχειρήσεις αυτές και θα εξασφαλίσει ότι ο ειδικός διαχειριστής λειτουργεί αυτόνομα. Ο ειδικός διαχειριστής μπορεί να είναι ο σημερινός διευθύνων σύμβουλος αυτών των επιχειρήσεων. Θα διαχειρίζεται αυτές τις εκχωρούμενες επιχειρήσεις (Centea και Fidea) προς το συμφέρον τους, σε συνεννόηση με την KBC, υπό την εποπτεία του επιβλέποντος εντολοδόχου.
            
         
               (87)
            
            
               Θα οριστεί ένας επιβλέπων εντολοδόχος που θα υποβάλλει εξαμηνιαίες αναφορές στην Επιτροπή σχετικά με τη συμμόρφωση των βελγικών αρχών και της KBC με τις δεσμεύσεις που απαριθμούνται στις αιτιολογικές σκέψεις 78 έως 86. Ο επιβλέπων εντολοδόχος θα είναι ανεξάρτητος, θα διαθέτει τα απαιτούμενα προσόντα και δεν θα υπόκειται σε σύγκρουση συμφερόντων καθ’ όλη τη διάρκεια της θητείας του.
            
         
               (88)
            
            
               Το αργότερο εντός ενός μηνός από την έκδοση της παρούσας απόφασης, οι βελγικές αρχές θα υποβάλουν προς έγκριση στην Επιτροπή κατάλογο με ένα ή περισσότερα πρόσωπα, σε συνεννόηση με την KBC, που προτίθενται να διορίσουν ως επιβλέποντες εντολοδόχους. Η Επιτροπή έχει τη διακριτική ευχέρεια να εγκρίνει ή να απορρίψει τον (τους) προτεινόμενο(-ους) εντολοδόχο(-ους) με βάση τα κριτήρια που παρατίθενται στην αιτιολογική σκέψη 87. Εάν η Επιτροπή απορρίψει όλους τους προτεινόμενους εντολοδόχους, η KBC και οι βελγικές αρχές οφείλουν, εντός ενός μηνός από τη στιγμή που ενημερώνονται για την απόρριψη, να προτείνουν νέους υποψηφίους οι οποίοι πρέπει επίσης να εγκριθούν ή να απορριφθούν από την Επιτροπή. Εάν η Επιτροπή απορρίψει όλους τους νεοπροταθέντες εντολοδόχους, ορίζει έναν εντολοδόχο τον οποίο θα διορίσει η KBC ή εγκρίνει το διορισμό του, σύμφωνα με εγκεκριμένη από την Επιτροπή εντολή εντολοδόχου.
            
         
               (89)
            
            
               Κατά περίπτωση, βάσει δεόντως αιτιολογημένης αίτησης των βελγικών αρχών και της KBC και αφού λάβει υπόψη τις απόψεις του επιβλέποντος εντολοδόχου, η Επιτροπή μπορεί:
               
                           i)
                        
                        
                           να παρατείνει τις προθεσμίες για την υλοποίηση των εκποιήσεων:
                           
                                       α)
                                    
                                    
                                       όσον αφορά τις εκποιήσεις που θα υλοποιηθούν […], η ημερομηνία στόχου μπορεί να παραταθεί […], […] και στη συνέχεια έως […], […]·
                                    
                                 
                                       β)
                                    
                                    
                                       όσον αφορά την εκποίηση που θα υλοποιηθεί […], η ημερομηνία στόχου μπορεί να παραταθεί μέχρι […], […]·
                                    
                                 Η παράταση αυτή μπορεί να παραχωρηθεί ιδίως σε περίπτωση που οι εκποιήσεις δεν υλοποιηθούν μέχρι τις εν λόγω προθεσμίες όχι με υπαιτιότητα της KBC.
                           Η KBC δεν θα είναι υποχρεωμένη να πωλήσει μια προς εκχώρηση επιχείρηση […] εκτός εάν […], περίπτωση κατά την οποία η KBC δεν θα είναι υποχρεωμένη να πωλήσει τη σχετική προς εκχώρηση επιχείρηση στην τιμή των […].
                        
                     
                           ii)
                        
                        
                           να καταργήσει, τροποποιήσει ή να αντικαταστήσει ένα ή περισσότερα από τα μέτρα, τις απαιτήσεις ή τους όρους που ορίζονται στην παρούσα απόφαση.
                        
                     
         
               (90)
            
            
               Οι εν λόγω αιτήσεις αποστέλλονται στην Επιτροπή το αργότερο δύο μήνες πριν από την ημερομηνία στόχου.
            
         
               (91)
            
            
               Εάν οι πωλήσεις δεν πραγματοποιηθούν εντός των αντίστοιχων ημερομηνιών στόχου και το αργότερο σε ένα μήνα μετά την τελική ημερομηνία στόχου που δεν είναι δυνατόν να παραταθεί και δεν έχει εγκρίνει η Επιτροπή εναλλακτικά μέτρα, οι βελγικές αρχές υποβάλλουν, σε συνεννόηση με την KBC, για έγκριση στην Επιτροπή κατάλογο με ένα ή περισσότερα πρόσωπα τα οποία προτείνουν ως επιβλέποντες εντολοδόχους. Ο επιβλέπων εντολοδόχος πρέπει να είναι ανεξάρτητος, να διαθέτει τα απαιτούμενα προσόντα και να μην υπόκειται σε σύγκρουση συμφερόντων καθ’ όλη τη διάρκεια της θητείας του. Η Επιτροπή έχει τη διακριτική ευχέρεια να εγκρίνει ή να απορρίψει τον προτεινόμενο επιβλέποντα εντολοδόχο. Εάν η Επιτροπή απορρίψει όλους τους προταθέντες επιβλέποντες εντολοδόχους, η KBC και οι βελγικές αρχές οφείλουν να προτείνουν, εντός ενός μηνός από τη στιγμή που ενημερώνονται για την απόρριψη, νέους υποψήφιους οι οποίοι πρέπει επίσης να εγκριθούν ή να απορριφθούν από την Επιτροπή. Εάν η Επιτροπή απορρίψει όλους τους νεοπροταθέντες εντολοδόχους, ορίζει έναν εντολοδόχο τον οποίο διορίζει η KBC ή εγκρίνει το διορισμό του, σύμφωνα με μια εγκεκριμένη από την Επιτροπή εντολή εντολοδόχου.
            
         
               (92)
            
            
               Οι βελγικές αρχές αναλαμβάνουν τη δέσμευση ότι η KBC θα χορηγήσει τις αναγκαίες και εύλογες εξουσιοδοτήσεις στον επιβλέποντα εντολοδόχο:
               
                           i)
                        
                        
                           να υλοποιήσει τη μεταβίβαση της εκχωρούμενης επιχείρησης (περιλαμβανομένων των απαραίτητων εξουσιών που θα διασφαλίσουν την ορθή εκτέλεση για όλα τα έγγραφα που απαιτούνται για την πραγματοποίηση της μεταβίβασης) και
                        
                     
                           ii)
                        
                        
                           να λάβει όλα τα μέτρα και να προβεί στις δηλώσεις που είναι απαραίτητες ή σωστές για την ολοκλήρωση της μεταβίβασης, συμπεριλαμβανομένου του διορισμού συμβούλων που θα βοηθήσουν τη μεταβίβαση.
                        
                     
         
               (93)
            
            
               Η Επιτροπή εξουσιοδοτεί, υπό τον όρο ότι θα έχουν ληφθεί υπόψη οι εύλογες εναλλακτικές δυνατότητες που προτείνονται στο πλαίσιο των ρυθμίσεων επανεξέτασης, όπως ορίζεται στην αιτιολογική σκέψη 89, τον επιβλέποντα εντολοδόχο να πωλήσει την εν λόγω εκχωρούμενη επιχείρηση […]. Ο επιβλέπων εντολοδόχος θα περιλάβει στις συμφωνίες πώλησης και αγοράς τους συνήθεις και εύλογους όρους και προϋποθέσεις που είναι απαραίτητα για μια λυσιτελή πώληση. Ο επιβλέπων εντολοδόχος οργανώνει τη διαδικασία πώλησης σε συνεννόηση με την KBC, έτσι ώστε να διασφαλιστεί η εκποίηση με τους καλύτερους δυνατούς όρους, με βάση την υποχρέωσή του να εκποιήσει […] εντός της προθεσμίας του εντολοδόχου με βάση τους όρους που ορίζονται στις αιτιολογικές σκέψεις 91 και 92.
            
         
               (94)
            
            
               Επιπλέον, όλες οι αμοιβές και τα έξοδα των επιβλεπόντων εντολοδόχων και διαχειριστών της εκποίησης θα βαρύνουν την KBC.
            
         
               (95)
            
            
               Οι βελγικές αρχές αναλαμβάνουν τη δέσμευση ότι η KBC θα λάβει τα απαραίτητα μέτρα για να ολοκληρωθεί ο περιορισμός των δραστηριοτήτων των οντοτήτων που απαριθμούνται κατωτέρω μέχρι τις ημερομηνίες στόχου που έχουν οριστεί για κάθε μία από αυτές τις οντότητες. Από την ημερομηνία έκδοσης της παρούσας απόφασης μέχρι να ολοκληρωθεί η μείωση της δραστηριότητας, η KBC θα παγώσει το ποσό των στα σταθμισμένων κατά τον κίνδυνο περιουσιακών στοιχείων (RWA) (36) που αντιπροσωπεύουν αυτές οι επιχειρηματικές δραστηριότητες. Όσον αφορά την παρούσα δέσμευση, «πάγωμα» σημαίνει ότι η KBC δεν θα αναλάβει καμία νέα δραστηριότητα σε αυτά τα χαρτοφυλάκια και ότι οι διαχειριστικές αποφάσεις της KBC σε σχέση με τα επιχειρηματικές δραστηριότητες μπορούν να έχουν ουδέτερη ή φθίνουσα επίπτωση στα RWA που αποδίδονται σε αυτά τα χαρτοφυλάκια κατά το χρόνο έκδοσης της παρούσας απόφασης. Η KBC δεν θα είναι υποχρεωμένη να εκποιήσει ή να μεταβιβάσει με άλλον τρόπο στοιχεία του χαρτοφυλακίου ή να καταγγείλει υφιστάμενες συμβάσεις με όρους που θα μπορούσαν να προκαλέσουν ζημία ή υποχρέωση για την KBC. Η KBC θα περιορίσει τα ακόλουθα επιχειρηματικά χαρτοφυλάκια:
               
                  
                     i)
                     […] έως […]
               
                  
                     ii)
                     KBC FP έως […]
               
                  
                     iii)
                     […] έως […]
               εννοείται ότι ορισμένες συμβάσεις που ανήκουν στα ανωτέρω επιχειρηματικά χαρτοφυλάκια θα μπορούσαν να λήξουν και κατά συνέπεια να παραμείνουν στα βιβλία της KBC […].
            
         
               (96)
            
            
               Οι βελγικές αρχές αναλαμβάνουν τη δέσμευση ότι η KBC θα πραγματοποιήσει τις εισαγωγές στο χρηματιστήριο της ČSOB (Τσεχική Δημοκρατία) και της τράπεζας K&H (Ουγγαρία) […].
            
         4.2.5.3.   
         Παρακολούθηση
      
   
   
               (97)
            
            
               Οι βελγικές αρχές αναλαμβάνουν τη δέσμευση ότι η KBC θα υποβάλλει στην Επιτροπή αναλυτικές εκθέσεις σε εξαμηνιαία βάση μέσω των βελγικών αρχών. Οι εκθέσεις θα περιέχουν στοιχεία σχετικά με τα μέτρα ανακεφαλαιοποίησης (όπως αναφέρεται στην παράγραφο 40 της ανακοίνωσης περί ανακεφαλαιοποίησης (37), τη λειτουργία του μέτρου κρατικής προστασίας (όπως αναφέρεται στο παράρτημα IV της ανακοίνωσης για τα απομειωμένα περιουσιακά στοιχεία) (38) και το σχέδιο αναδιάρθρωσης (όπως αναφέρεται στην παράγραφο 46 της ανακοίνωσης περί αναδιάρθρωσης) (39). Η πρώτη έκθεση, που θα περιέχει όλα αυτά τα στοιχεία, θα υποβληθεί στην Επιτρπή τ αργότερο εντός έξι μηνών από την ημερομηνία έκδοσης της παρούσας απόφασης.
            
         5.   ΛΟΓΟΙ ΠΟΥ ΕΠΕΒΑΛΑΝ ΤΗΝ ΚΙΝΗΣΗ ΤΗΣ ΔΙΑΔΙΚΑΣΙΑΣ ΓΙΑ ΤΟ ΜΕΤΡΟ ΚΡΑΤΙΚΗΣ ΠΡΟΤΑΣΙΑΣ
   
   
               (98)
            
            
               Η Επιτροπή υπενθυμίζει ότι στην παρούσα υπόθεση κίνησε στις 30 Ιουνίου 2009 την επίσημη διαδικασία έρευνας για το μέτρο κρατικής προστασίας όσον αφορά την αποτίμηση, την αμοιβή, τον καταμερισμό του κόστους και τις ρυθμίσεις διαχείρισης των στοιχείων ενεργητικού.
            
         
               (99)
            
            
               Όσον αφορά την αποτίμηση, η Επιτροπή είχε εκφράσει αμφιβολίες σχετικά με τις υποκείμενες παραδοχές και τη μεθοδολογία που χρησιμοποίησαν οι εμπειρογνώμονες. Συγκεκριμένα, η Επιτροπή έκρινε ότι έπρεπε να επαληθευθούν οι παραδοχές συσχέτισης των τίτλων που προέρχονται από τιτλοποίηση (στο εξής «ABS») με το εταιρικό χρέος, τη δυνατότητα επαλήθευσης των παραδοχών για τις τιμές των κατοικιών και τα επίπεδα χρεωκοπίας επιχειρήσεων (αιτιολογική σκέψη 83 της απόφασης για την κίνηση της διαδικασίας).
            
         
               (100)
            
            
               Επειδή η αμοιβή που καταβάλλει η KBC εξαρτάται και από την αποτίμηση του χαρτοφυλακίου των CDOs, η Επιτροπή έκρινε, στην αιτιολογική σκέψη 93 της απόφασης για την κίνηση της διαδικασίας, ότι απαιτούνταν περαιτέρω εξέταση του ζητήματος. Για τους ίδιους λόγους, η Επιτροπή εξέφρασε αμφιβολίες αν το μέτρο κρατικής προστασίας προέβλεπε επαρκή καταμερισμό των επιβαρύνσεων (αιτιολογική σκέψη 88 της απόφασης για την κίνηση της διαδικασίας).
            
         
               (101)
            
            
               Όσον αφορά τη διαχείριση των στοιχείων ενεργητικού, η Επιτροπή έκρινε, στην αιτιολογική σκέψη 80 της απόφασης για την κίνηση της διαδικασίας, ότι δεν είχε στη διάθεσή της επαρκή στοιχεία για να συμπεράνει αν οι προβλεφθείσες από τις βελγικές αρχές ρυθμίσεις πληρούν τις απαιτήσεις που ορίζονται στην ανακοίνωση για τα απομειωμένα περιουσιακά στοιχεία.
            
         6.   ΠΑΡΑΤΗΡΗΣΕΙΣ ΕΝΔΙΑΦΕΡΟΜΕΝΩΝ ΜΕΡΩΝ
   
   
               (102)
            
            
               Η Επιτροπή επισημαίνει ότι κανένα ενδιαφερόμενο τρίτο μέρος δεν υπέβαλε παρατηρήσεις όσον αφορά την απόφαση για την κίνηση της διαδικασίας σχετικά με το μέτρο κρατικής προστασίας.
            
         7.   ΠΑΡΑΤΗΡΗΣΕΙΣ ΤΟΥ ΒΕΛΓΙΟΥ
   
   7.1.   Η ΑΠΟΦΑΣΗ ΓΙΑ ΤΗΝ ΚΙΝΗΣΗ ΔΙΑΔΙΚΑΣΙΑΣ
   
   
               (103)
            
            
               Οι βελγικές αρχές αναφέρουν ότι επανεξέτασαν την απόφαση της Επιτροπής της 30ής Ιουνίου 2009 με την οποία η Επιτροπή αποφάσισε να κινήσει τη διαδικασία του άρθρου 88 παράγραφος 2 της συνθήκης για να επαληθεύσει τους όρους της ανακοίνωσης για τα απομειωμένα περιουσιακά στοιχεία όσον αφορά την αποτίμηση (συμπεριλαμβανομένης της μεθοδολογίας αποτίμησης), του καταμερισμού των επιβαρύνσεων, της αμοιβής και των ρυθμίσεων διαχείρισης περιουσιακών στοιχείων του μέτρου.
            
         
               (104)
            
            
               Το βελγικό κράτος θεωρεί ότι το σχέδιο αναδιάρθρωσης της KBC της 30ής Σεπτεμβρίου 2009 αντιμετωπίζει επαρκώς όλα αυτά τα στοιχεία καθώς και τις διάφορες δεσμεύσεις οι οποίες έχουν αναληφθεί σε σχέση με το σχέδιο αναδιάρθρωσης.
            
         7.2.   Η ΘΕΣΗ ΤΟΥ ΒΕΛΓΙΟΥ ΓΙΑ ΤΟ ΣΧΕΔΙΟ ΑΝΑΔΙΑΡΘΡΩΣΗΣ
   
   
               (105)
            
            
               Οι βελγικές αρχές υποστηρίζουν ότι το σχέδιο αναδιάρθρωσης συμμορφώνεται με όλους τους όρους της ανακοίνωσης της Επιτροπής της 23ης Ιουλίου 2009 περί αποκατάστασης της βιωσιμότητας και αξιολόγησης των μέτρων αναδιάρθρωσης στον χρηματοπιστωτικό τομέα στο πλαίσιο της τρέχουσας κρίσης βάσει των κανόνων περί κρατικών ενισχύσεων (40).
            
         
               (106)
            
            
               Συγκεκριμένα, οι βελγικές αρχές υποστηρίζουν ότι το σχέδιο αναδιάρθρωσης διασφαλίζει την αποκατάσταση της μακροπρόθεσμης βιωσιμότητας της KBC, ότι η ίδια συμμετοχή της KBC στα έξοδα αναδιάρθρωσης είναι σημαντική και ότι οι στρεβλώσεις του ανταγωνισμού περιορίζονται λόγω των ουσιαστικών διαρθρωτικών μέτρων και δεσμεύσεων συμπεριφοράς.
            
         8.   ΕΚΤΙΜΗΣΗ
   
   8.1.   ΎΠΑΡΞΗ ΕΝΙΣΧΥΣΗΣ
   
   
               (107)
            
            
               Η Επιτροπή πρέπει να αξιολογήσει αν τα εξεταζόμενα μέτρα συνιστούν κρατική ενίσχυση. Το άρθρο 87 παράγραφος 1 της συνθήκης προβλέπει ότι ενισχύσεις που χορηγούνται με οποιαδήποτε μορφή από τα κράτη ή με κρατικούς πόρους και που νοθεύουν ή απειλούν να νοθεύσουν τον ανταγωνισμό με την ευνοϊκή μεταχείριση ορισμένων επιχειρήσεων είναι ασυμβίβαστες με την κοινή αγορά κατά το μέτρο που επηρεάζουν τις μεταξύ κρατών μελών συναλλαγές.
            
         
               (108)
            
            
               Η Επιτροπή παρατηρεί ότι, όσον αφορά την πρώτη και τη δεύτερη ανακεφαλαιοποίηση και το μέτρο κρατικής ενίσχυσης, έχει ήδη αποφανθεί ότι τα μέτρα αυτά συνιστούν κρατική ενίσχυση. Όσον αφορά την πρώτη ανακεφαλαιοποίηση, αυτό διαπιστώθηκε στην απόφαση της Επιτροπής για την πρώτη ανακεφαλαιοποίηση της 18ης Δεκεμβρίου 2008 (αιτιολογικές σκέψεις 39 έως 53 της απόφασης περί ανακεφαλαιοποίησης). Όσον αφορά τη δεύτερη ανακεφαλαιοποίηση και το μέτρο κρατικής προστασίας, αυτό διαπιστώθηκε στην απόφαση της Επιτροπής για την κίνηση της διαδικασίας της 30ής Ιουνίου 2009 (τμήμα 4.1 της απόφασης για την κίνηση της διαδικασίας). Ακόμη, η Επιτροπή επισημαίνει ότι το σχέδιο αναδιάρθρωσης δεν περιλαμβάνει πρόσθετα μέτρα υπέρ της KBC και ότι τα μέτρα ενίσχυσης διάσωσης θα μετατραπούν σε διαρθρωτική ενίσχυση.
            
         
               (109)
            
            
               Ως εκ τούτου, η Επιτροπή δεν έχει λόγο να μεταβάλει τις προηγούμενες εκτιμήσεις της. Κατά συνέπεια, η Επιτροπή συμπεραίνει ότι η πρώτη και η δεύτερη ανακεφαλαιοποίηση και το μέτρο κρατικής προστασίας υπέρ της KBC συνιστούν κρατική ενίσχυση.
            
         8.2.   ΎΨΟΣ ΤΗΣ ΕΝΙΣΧΥΣΗΣ
   
   
               (110)
            
            
               Όσον αφορά το ύψος της ενίσχυσης, τα μέτρα ανακεφαλαιοποίησης συνιστούν κρατική ενίσχυση το ύψος της οποίας ισοδυναμεί με το ποσό της εισφοράς κεφαλαίου, δηλαδή 7 δισεκατ. ευρώ.
            
         
               (111)
            
            
               Όσον αφορά το ποσό της ενίσχυσης του μέτρου κρατικής προστασίας, η Επιτροπή θεωρεί ότι πρέπει να γίνει διάκριση ανάμεσα στο επίπεδο τίτλων και στο επίπεδο μετρητών του μέτρου κρατικής προστασίας.
            
         
               (112)
            
            
               Η Επιτροπή θεωρεί ότι το επίπεδο μετρητών αντιστοιχεί στο μέτρο αρωγής για τα απομειωμένα περιουσιακά στοιχεία. Η ανακοίνωση για τα απομειωμένα περιουσιακά στοιχεία αναφέρει ότι το ποσό της ενίσχυσης ενός μέτρου αρωγής για απομειωμένα περιουσιακά στοιχεία αντιστοιχεί στη διαφορά ανάμεσα στην αξία μεταβίβασης των περιουσιακών στοιχείων και την αγοραία αξία. Σε ένα μέτρο εγγύησης των περιουσιακών στοιχείων, η Επιτροπή θεωρεί ότι η αξία μεταβίβασης είναι το σημείο στο οποίο το κράτος αντισταθμίζει τη ζημία της τράπεζας σε μορφή μετρητών. Κατά συνέπεια, στην προκειμένη περίπτωση, η αξία μεταβίβασης των στοιχείων ενεργητικού είναι 14,8 δισεκατ. ευρώ (41), εφόσον το χαρτοφυλάκιο πρέπει να παρουσιάζει πραγματική ζημία 9,1 δισεκατ. ευρώ (ζημία 3,9 δισεκατ. ευρώ στα τμήματα μη υπερ-προνομιούχων τίτλων, πρώτη ζημία για το τμήμα των υπερ-προνομιούχων τίτλων ύψους 3,2 δισεκατ. ευρώ και ζημία 2 δισεκατ. ευρώ στο επίπεδο τίτλων), τα οποία πρέπει να αφαιρεθούν από την ονομαστική αξία του χαρτοφυλακίου των CDOs ύψους […] δισεκατ. ευρώ. Η αγοραία αξία του χαρτοφυλακίου CDOs τη στιγμή της συναλλαγής ήταν […] δισεκατ. ευρώ (42). Η διαφορά ανάμεσα στην τιμή μεταβίβασης και στην αγοραία αξία είναι […] δισεκατ. ευρώ, από τα οποία πρέπει να αφαιρεθεί το 10 %, διότι το 10 % της ζημίας βαρύνει την KBC. Το ποσό αυτό ανέρχεται σε […] δισεκατ. ευρώ.
            
         
               (113)
            
            
               Επιπλέον, η Επιτροπή θεωρεί ότι πρέπει να ληφθεί υπόψη και η πρόσθετη προμήθεια εγγύησης που καταβάλλει η KBC για το τμήμα μετρητών. Η συνολική ονομαστική αμοιβή εγγύησης είναι 1,33 δισεκατ. ευρώ, εκ των οποίων, ωστόσο, περίπου 1 δισεκατ. ευρώ (εκτιμώμενη πρόσθετη αμοιβή εγγύησης (43) είναι πάνω από την ελάχιστη αμοιβή που απαιτεί η ανακοίνωση για τα απομειωμένα περιουσιακά στοιχεία της Επιτροπής. Το ποσό του 1 δισεκατ. ευρώ, συνεπώς, πρέπει να αφαιρεθεί από το ποσό που υπολογίστηκε στην αιτιολογική σκέψη 112. Έτσι, το συνολικό ποσό της ενίσχυσης για το μέτρο αρωγής για τα απομειωμένα περιουσιακά στοιχεία ανέρχεται σε 260 εκατ. ευρώ.
            
         
               (114)
            
            
               Κατά συνέπεια, οι δύο εισφορές κεφαλαίου και το μέρος του μέτρου κρατικής ενίσχυσης που αφορά την αρωγή για απομειωμένα περιουσιακά στοιχεία δίνουν από κοινού στοιχείο ενίσχυσης περίπου 7,26 δισεκατ. ευρώ, το οποίο ανέρχεται στο 4,1 % των RWA της KBC.
            
         
               (115)
            
            
               Τέλος, υπολογίζεται και το τμήμα τίτλων του μέτρου κρατικής προστασίας. Η Επιτροπή επισημαίνει ότι θα μπορούσε να θεωρηθεί ισοδύναμο με εισφορά κεφαλαίου, δεδομένου ότι η CBFA το αποδέχεται ως ρυθμιστική κεφαλαιακή απαίτηση που βελτιώνει την κεφαλαιακή θέση της τράπεζας. Αν και το μέτρο δεν παρέχει ρευστότητα και, κατά συνέπεια, δεν μπορεί να λογιστεί ως άμεση εισφορά κεφαλαίου, η Επιτροπή θεωρεί ότι θα μπορούσε παρ’ όλα αυτά να συνυπολογιστεί ως πρόσθετη ενίσχυση, ενδεχομένως μέχρι ονομαστικό ποσό 1,8 δισεκατ. ευρώ. Εάν υπολογιστεί ως 100 % ενίσχυση, το συνολικό στοιχείο ενίσχυσης όλων των μέτρων (δύο ανακεφαλαιοποιήσεις και μέτρο κρατικής προστασίας) ανέρχεται σε 9,06 δισεκατ. ευρώ ή στο 5,1 % των RWA της KBC.
            
         8.3.   ΣΥΜΒΑΤΟΤΗΤΑ ΤΗΣ ΕΝΙΣΧΥΣΗΣ
   
   8.3.1.   ΝΟΜΙΚΗ ΒΑΣΗ ΓΙΑ ΤΗΝ ΑΞΙΟΛΟΓΗΣΗ ΤΗΣ ΣΥΜΒΑΤΟΤΗΤΑΣ
   
               (116)
            
            
               Το άρθρο 87 παράγραφος 3 στοιχείο β) της συνθήκης εξουσιοδοτεί την Επιτροπή να θεωρεί συμβιβάσιμη με την κοινή αγορά μια ενίσχυση η οποία έχει πρόθεση «να άρει μια σοβαρή διαταραχή της οικονομίας ενός κράτους μέλους». Δεδομένων των σημερινών περιστάσεων στις χρηματοπιστωτικές αγορές, η Επιτροπή θεωρεί ότι τα μέτρα μπορούν να εξεταστούν απευθείας βάσει των διατάξεων της συνθήκης, και συγκεκριμένα βάσει του άρθρου 87 παράγραφος 3 στοιχείο β) της συνθήκης.
            
         
               (117)
            
            
               Η Επιτροπή έχει αναγνωρίσει ότι η παγκόσμια χρηματοπιστωτική κρίση μπορεί να δημιουργήσει σοβαρή διαταραχή στην οικονομία ενός κράτους μέλους και ότι μέτρα στήριξης των τραπεζών μπορεί να θεωρηθούν κατάλληλα για την άρση αυτής της διαταραχής. Αυτό έχει επιβεβαιωθεί στην ανακοίνωση της Επιτροπής για τον τραπεζικό τομέα (44), στην ανακοίνωση περί ανακεφαλαιοποίησης, την ανακοίνωση για τα απομειωμένα περιουσιακά στοιχεία και στην ανακοίνωσή της περί αναδιάρθρωσης. Όσον αφορά τη βελγική οικονομία, αυτό επιβεβαιώθηκε με τις διάφορες εγκρίσεις από την Επιτροπή των μέτρων που έλαβαν οι βελγικές αρχές για την καταπολέμηση της χρηματοπιστωτικής κρίσης (45). Κατά συνέπεια, όπως αναφέρεται και στην απόφαση περί ανακεφαλαιοποίησης και στην απόφαση για την κίνηση της διαδικασίας, η νομική βάση για την αξιολόγηση των μέτρων ενίσχυσης πρέπει να είναι το άρθρο 87 παράγραφος 3 στοιχείο β) της συνθήκης.
            
         8.3.2.   Η ΣΥΜΒΑΤΟΤΗΤΑ ΤΟΥ ΜΕΤΡΟΥ ΚΡΑΤΙΚΗΣ ΠΡΟΣΤΑΣΙΑΣ
   
               (118)
            
            
               Όπως αναφέρεται στο τμήμα 8.2, η ανακοίνωση θεωρεί ότι, όσον αφορά το μέτρο κρατικής προστασίας, πρέπει να γίνει διάκριση ανάμεσα στο τμήμα τίτλων και στο τμήμα μετρητών του μέτρου.
            
         
               (119)
            
            
               Η Επιτροπή θεωρεί ότι η ανάληψη υποχρέωσης για την εισφορά κεφαλαίου, με την επιφύλαξη του γεγονότος της ενεργοποίησης του μηχανισμού με την εμφάνιση συγκεκριμένων ζημιών στο χαρτοφυλάκιο των CDOs που συνδέονται με το επίπεδο τίτλων πρέπει να θεωρηθεί ισοδύναμη με εισφορά κεφαλαίων (46). Κατά συνέπεια, η συμβατότητά της αξιολογείται με βάση την ανακοίνωση περί ανακεφαλαιοποίησης.
            
         
               (120)
            
            
               Η Επιτροπή θεωρεί ότι το επίπεδο μετρητών, για το οποίο το κράτος ανέλαβε τη δέσμευση να αποζημιώσει την KBC για ζημίες σε μετρητά, πρέπει να θεωρηθεί ως μέτρο αρωγής για απομειωμένα περιουσιακά στοιχεία. Συνεπώς, το συμβιβάσιμό του αξιολογείται βάσει της ανακοίνωσης για τα απομειωμένα περιουσιακά στοιχεία.
            
         
               (121)
            
            
               Οι ειδικοί όροι που εφαρμόζονται στα μέτρα αρωγής για απομειωμένα περιουσιακά στοιχεία ορίζονται στην ανακοίνωση για τα απομειωμένα περιουσιακά στοιχεία. Σύμφωνα με το τμήμα 5.2 της εν λόγω ανακοίνωσης, ένα μέτρο αρωγής για απομειωμένα περιουσιακά στοιχεία πρέπει να παρέχει πλήρη ex-ante διαφάνεια, επαρκή καταμερισμό του κόστους μετά από τη σωστή αποτίμηση των επιλέξιμων περιουσιακών στοιχείων και τη διασφάλιση της ορθής αμοιβής του κράτους ως αντάλλαγμα για τα μέτρα αρωγής για απομειωμένα περιουσιακά στοιχεία, έτσι ώστε να εξασφαλιστεί ισοδύναμη ευθύνη των μετόχων και καταμερισμός του κόστους.
            
         
               (122)
            
            
               Η Επιτροπή έχει ήδη αποφανθεί στην απόφασή της για την κίνηση της διαδικασίας ότι το μέτρο κρατικής προστασίας προς όφελος της KBC είναι σύμφωνο προς τις διατάξεις της ανακοίνωσης για τα απομειωμένα περιουσιακά στοιχεία όσον αφορά το κριτήριο της πλήρους ex-ante διαφάνειας και της δημοσιοποίησης και την επιλεξιμότητα των στοιχείων ενεργητικού. Κατά συνέπεια, η Επιτροπή εστιάζει την εκτίμησή της στους όρους που αφορούν την αποτίμηση, την αμοιβή του κράτους και τον καταμερισμό του κόστους και τις ρυθμίσεις διαχείρισης των περιουσιακών στοιχείων, εφόσον αυτά αποτελούσαν στοιχεία του μέτρου κρατικής ενίσχυσης για το οποίο κινήθηκε η διαδικασία έρευνας.
            
         
               (123)
            
            
               Όσον αφορά την αποτίμηση, η ανακοίνωση για τα απομειωμένα περιουσιακά στοιχεία ορίζει στο τμήμα 5.5 ότι, για να προληφθούν οι αδικαιολόγητες στρεβλώσεις του ανταγωνισμού, είναι η απαραίτητη η ορθή και συνεπής εκτίμηση της αξίας των περιουσιακών στοιχείων. Ως εκ τούτου, η Επιτροπή εξέτασε προσεκτικά την αποτίμηση, και ιδίως την υποκείμενη γενική μεθοδολογία για να διασφαλιστεί μια συνεπής προσέγγιση σε κοινοτικό επίπεδο. Για το σκοπό αυτό, η Επιτροπή ζήτησε την τεχνική συνδρομή μιας ομάδας εκτιμητών εμπειρογνωμόνων. Κατά την αξιολόγηση του μέτρου, η Επιτροπή χρησιμοποίησε επίσης μεθόδους αποτίμησης της αξίας των περιουσιακών στοιχείων οι οποίες ήταν αποτέλεσμα και της τεχνικής συνδρομής που παρείχαν σύμβουλοι της ΕΚΤ.
            
         
               (124)
            
            
               Σύμφωνα με τις παραγράφους 40 και 41 της ανακοίνωσης για τα απομειωμένα περιουσιακά στοιχεία, η αξία μεταβίβασης των απομειωμένων περιουσιακών στοιχείων πρέπει να είναι σύμφωνη με την πραγματική οικονομική αξία τους (στο εξής «ΠΟΑ»). Σε ένα μέτρο εγγύησης περιουσιακών στοιχείων, η Επιτροπή θεωρεί ότι η αξία μεταβίβασης είναι το σημείο στο οποίο το κράτος αποζημιώνει την τράπεζα για ζημίες σε μορφή μετρητών. Στην προκειμένη περίπτωση, η αξία μεταβίβασης ανέρχεται σε 14,8 δισεκατ. ευρώ, ενώ η KBC αναφέρει ότι η ΠΟΑ του χαρτοφυλακίου είναι […] δισεκατ. ευρώ. Έπεται ότι, εάν η ΠΟΑ είναι πράγματι […] δισεκατ. ευρώ, τότε το μέτρο είναι σύμφωνο με τις απαιτήσεις της ανακοίνωσης για τα απομειωμένα περιουσιακά στοιχεία όσον αφορά την αποτίμηση της αξίας, εφόσον η αξία μεταβίβασης θα ήταν χαμηλότερη από την ΠΟΑ.
            
         
               (125)
            
            
               Όσον αφορά την ΠΟΑ του χαρτοφυλακίου CDO, οι αμφιβολίες της Επιτροπής έχουν αρθεί. Λαμβανομένων υπόψη των συντηρητικών παραδοχών (όπως ο συσχετισμός, ο βαθμός σοβαρότητας της ζημίας και η ανατίμηση των τιμών των κατοικιών, η πιθανότητα χρεωκοπίας), σε συνδυασμό με λογικές πιθανότητες χρεωκοπίας, η Επιτροπή θεωρεί ότι το ποσό των […] δισεκατ. ευρώ ([…] % της θεωρητικής αξίας) αποτελεί ένα συντηρητικό υπολογισμό της ΠΟΑ.
            
         
               (126)
            
            
               Επιπλέον, οι εκτιμήσεις της ΠΟΑ του χαρτοφυλακίου με βάση ένα δυσμενές σενάριο είναι περίπου […] δισεκατ. ευρώ ([…] % δισεκατ. ευρώ της ονομαστικής αξίας), η οποία εξακολουθεί να είναι υψηλότερη από την αξία μεταβίβασης. Η Επιτροπή θεωρεί ότι αυτή η αποτίμηση της ΠΟΑ σε ένα δυσμενές σενάριο μπορεί να θεωρηθεί ως αποδεκτή με βάση τις χρησιμοποιηθείσες παραδοχές και τη μεθοδολογία.
            
         
               (127)
            
            
               Οι αμφιβολίες της Επιτροπής όσον αφορά την αμοιβή που κατέβαλε η KBC έχουν αρθεί. Η Επιτροπή επισημαίνει ότι το μέτρο κρατικής προστασίας έχει αποτέλεσμα κεφαλαιακής αρωγής 504 εκατ. ευρώ. Όπως αναφέρεται στην παράγραφο 21 της ανακοίνωσης για τα απομειωμένα περιουσιακά στοιχεία και στην υποσημείωση 11 της ανακοίνωσης, ένας μηχανισμός αρωγής για στοιχεία ενεργητικού πρέπει να αμείβεται με τον ίδιο τρόπο όπως μια εισφορά κεφαλαίου. Υπό συνήθεις περιστάσεις, το κόστος μιας εισφοράς κεφαλαίου αυτού του μεγέθους θα ήταν της τάξης των 35 εκατ. ευρώ ετησίως (47). Το ποσό αυτό είναι σημαντικά χαμηλότερο από την ετήσια προμήθεια εγγύησης των 221 εκατ. ευρώ (συνολικά 1,33 δισεκατ. ευρώ σε διάστημα έξι ετών που καταβάλλει η KBC). Πράγματι, η KBC πληρώνει ποσό υψηλότερο από το 1 δισεκατ. ευρώ πάνω από την ελάχιστη απαίτηση που ορίζει η ανακοίνωση για τα απομειωμένα περιουσιακά στοιχεία.
            
         
               (128)
            
            
               Όσον αφορά τον καταμερισμό του κόστους, στο τμήμα 5.2 της ανακοίνωσης για τα απομειωμένα περιουσιακά στοιχεία αναφέρεται η γενική αρχή ότι οι τράπεζες οφείλουν να επωμίζονται στο μέγιστο βαθμό τις ζημίες που συνδέονται με απομειωμένα περιουσιακά στοιχεία. Αυτό σημαίνει, πρώτον, ότι η τράπεζα πρέπει να βαρύνεται με τη διαφορά ανάμεσα στην ονομαστική αξία και την ΠΟΑ των απομειωμένων περιουσιακών στοιχείων. Το κριτήριο αυτό ικανοποιείται στην προκειμένη περίπτωση, διότι η ΠΟΑ του χαρτοφυλακίου αντιστοιχεί σε ποσό […] δισεκατ. ευρώ ([…] % της ονομαστικής αξίας) και η αξία μεταβίβασης σε 14,8 δισεκατ. ευρώ (62 % της ονομαστικής αξίας). Συνεπώς, η αξία μεταβίβασης είναι χαμηλότερη από την ΠΟΑ. Το ύψος της ΠΟΑ έχει επαληθευθεί και κρίθηκε εύλογο από τους συμβούλους της Επιτροπής. Οι ζημίες της KBC υπερβαίνουν και την ΠΟΑ. Οι αμφιβολίες της Επιτροπής όσον αφορά τον καταμερισμό του κόστους έχουν, συνεπώς, εξαλειφθεί.
            
         
               (129)
            
            
               Όσον αφορά τη διαχείριση περιουσιακών στοιχείων, η Επιτροπή επισημαίνει ότι οι ρυθμίσεις μεταξύ των βελγικών αρχών και της KBC είναι σύμφωνες με τις απαιτήσεις που ορίζει η ανακοίνωση για τα απομειωμένα περιουσιακά στοιχεία. Οι βελγικές αρχές έχουν λάβει τα συνήθη και απαραίτητα δικαιώματα που διασφαλίζουν τα συμφέροντά τους, όπως περιγράφεται στην αιτιολογική σκέψη 62. Κατά συνέπεια, τα δικαιώματα αυτά παρέχουν διασφαλίσεις προστασίας τρίτων επενδυτών, υπερ-προνομιούχων αντισυμβαλλομένων και, κατ’ επέκταση, των βελγικών αρχών έναντι πιθανών συγκρούσεων συμφερόντων κατά τη διαχείριση του εγγυημένου χαρτοφυλακίου. Επιπλέον, οι βελγικές αρχές έχουν το δικαίωμα να παρακολουθούν τη διαχείριση του εγγυημένου χαρτοφυλακίου και έχουν παραχωρηθεί σε αυτές τα απαραίτητα δικαιώματα για την περαιτέρω προστασία των συμφερόντων τους.
            
         
               (130)
            
            
               Με βάση τα ανωτέρω, η Επιτροπή συμπεραίνει ότι οι αμφιβολίες της όσον αφορά το μέτρο αρωγής για απομειωμένα περιουσιακά στοιχεία έχουν εξαλειφθεί και ότι το μέτρο είναι σύμφωνο με την ανακοίνωση για τα απομειωμένα περιουσιακά στοιχεία.
            
         
               (131)
            
            
               Η Επιτροπή υπενθυμίζει ότι, σε περίπτωση ζημιών στο επίπεδο τίτλων, οι βελγικές αρχές έχουν αναλάβει τη δέσμευση να χορηγήσουν κεφάλαιο στην KBC, εάν το ζητήσει. Η ανακεφαλαιοποίηση αυτή της KBC στο επίπεδο των τίτλων μπορεί να πραγματοποιηθεί μέσω της έκδοσης κοινών μετοχών της KBC στις βελγικές αρχές στην αγοραία τιμή. Εάν μέσω αυτής της έκδοσης μετοχών οι βελγικές αρχές αποκτήσουν ποσοστό άνω του 30 % των μετοχών, θα λάβουν υβριδικούς τίτλους. Κατά συνέπεια, για να είναι το μέτρο συμβιβάσιμο, η εισφορά κεφαλαίου που αποτελεί αντικείμενο της δέσμευσης θα πρέπει να είναι η ελάχιστη αναγκαία και πρέπει να χορηγηθεί έναντι αμοιβής, σύμφωνα με την ανακοίνωση περί ανακεφαλαιοποίησης.
            
         
               (132)
            
            
               Όσον αφορά την αμοιβή για το επίπεδο τίτλων, η συμβατότητα της αμοιβής πρέπει να εκτιμηθεί με δύο τρόπους. Πρώτον, το κράτος πρέπει να αμειφθεί για την παροχή εγγύησης κεφαλαίου. Δεύτερον, σε περίπτωση που εισφέρει κεφάλαιο, πρέπει να αμειφθεί σωστά.
            
         
               (133)
            
            
               Όσον αφορά την εγγύηση κεφαλαίου, η KBC πρέπει να πληρώσει διότι έχει το δικαίωμα έκτακτης εισφοράς κεφαλαίου. Το τέλος έκδοσης υπολογίζεται με αναφορά στα επίπεδα του τέλους που χρεώνουν οι επενδυτικές τράπεζες για τη χορήγηση έκτακτων κεφαλαίων. Η συνήθης αμοιβή γι’ αυτόν τον τύπο της δέσμευσης, σύμφωνα με τις βελγικές αρχές, κυμαίνεται από 10 έως 15 μ.β. εβδομαδιαίως. Στην περίπτωση της KBC έχει εφαρμοστεί η μέση τιμή αυτού του φάσματος (12,5 μ.β.). Αυτό ανέρχεται σε 650 μ.β. ετησίως για το βασικό ποσό των 1,8 δισεκατ. ευρώ. Η Επιτροπή υπενθυμίζει την παράγραφο 26 της ανακοίνωσης περί ανακεφαλαιοποίησης, η οποία αναφέρει ότι η τιμή των ανακεφαλαιοποιήσεων είναι σύμφωνη με τις συστάσεις του ευρωσυστήματος της 20ής Νοεμβρίου 2008. Αυτές, με τη σειρά τους αναφέρουν ότι το απαιτούμενο ποσοστό απόδοσης των κοινών μετοχών πρέπει να είναι η αμοιβή για τον κίνδυνο του κεφαλαίου των 500 μ.β. ετησίως. (48) Σε αυτή την περίπτωση, το τέλος έκδοσης μπορεί να θεωρηθεί ως αμοιβή για τον κίνδυνο κεφαλαίου που περιγράφεται στις συστάσεις του ευρωσυστήματος. Εφόσον το τέλος έκδοσης είναι ανώτερο από αυτό το όριο, η αμοιβή θεωρείται επαρκής.
            
         
               (134)
            
            
               Επιπλέον, σε περίπτωση που η KBC ζητήσει από τις βελγικές αρχές να εισφέρουν κεφάλαιο, οι βελγικές αρχές θα πραγματοποιήσουν εγγραφή στις νεοεκδοθείσες μετοχές με τους όρους της αγοράς. Στην προκειμένη περίπτωση, οι βελγικές αρχές θα αμειφθούν σε κοινές μετοχές. Αυτό είναι σύμφωνο με το παράρτημα της ανακοίνωσης περί ανακεφαλαιοποίησης. Στις συνθήκες της τρέχουσας κρίσης, η Επιτροπή έχει αποδειχθεί εισφορές κεφαλαίου κατά τις οποίες η τιμή έκδοσης βασιζόταν σε αποτίμηση της αξίας με βάση τα δεδομένα της αγοράς, όπως η τιμή μετοχών (49).
            
         
               (135)
            
            
               Εάν οι βελγικές αρχές αποκτήσουν μέσω της αγοράς μετοχών της KBC ποσοστό άνω του 30 % των δικαιωμάτων ψήφου, γεγονός που θα μπορούσε να απαιτήσει την προκήρυξη υποχρεωτικού διαγωνισμού για την εξαγορά, θα έχουν αντί γι’ αυτό την εναλλακτική δυνατότητα να πραγματοποιήσουν εγγραφή σε υβριδικό κεφάλαιο. Το τοκομερίδιο που θα πρέπει να καταβάλει η KBC είναι παρόμοιο με αυτό που εφαρμόστηκε στα δύο μέτρα ανακεφαλαιοποίησης που έχουν γίνει ήδη αποδεκτά. Επιπλέον, οι βελγικές αρχές έχουν τη δυνατότητα να μετατρέψουν αυτά τα υβριδικά κεφάλαια σε κοινές μετοχές με τους όρους της αγοράς, το οποίο είναι σύμφωνο με τους όρους της εγγραφής τους στις προαναφερθείσες νεοεκδοθείσες μετοχές. Κατά συνέπεια, η αμοιβή των υβριδικών τίτλων είναι σύμφωνη με την ανακοίνωση περί ανακεφαλαιοποίησης.
            
         
               (136)
            
            
               Όσον αφορά τον περιορισμό της ενίσχυσης στο ελάχιστο αναγκαίο, η Επιτροπή επισημαίνει ότι η εισφορά κεφαλαίου θα ενεργοποιηθεί μόνο εάν το σχετικό χαρτοφυλάκιο των CDOs σημειώσει πραγματικές ζημίες άνω των 7,1 δισεκατ. ευρώ. Εάν υπάρξει αυτή η κατάσταση, η KBC, αν και έχει ήδη προβλέψει ζημίες που υπερβαίνουν αυτό το ποσό, είναι πιθανό να αντιμετωπίσει σημαντικές δυσκολίες και αβεβαιότητες της αγοράς όσον αφορά τη χρηματοοικονομική της θέση. Σύμφωνα με το σκεπτικό που αναπτύχθηκε για την πρώτη και τη δεύτερη ανακεφαλαιοποίηση, που έκρινε ότι μια σωστά αμειβόμενη εισφορά κεφαλαίου ήταν το κατάλληλο μέσο για την αποκατάσταση της εμπιστοσύνης σε μια σημαντική τράπεζα του συστήματος όπως η KBC, η Επιτροπή θεωρεί ότι εύλογα μπορεί να εξαχθεί το συμπέρασμα ότι η δέσμευση για εισφορά κεφαλαίου, εάν υπάρξουν σημαντικές ζημίες από το χαρτοφυλάκιο των CDOs, είναι κατάλληλη και περιορίζεται στο ελάχιστο αναγκαίο.
            
         
               (137)
            
            
               Με βάση τα ανωτέρω, η Επιτροπή κρίνει ότι πληρούνται οι όροι της ανακοίνωσης περί ανακεφαλαιοποίησης.
            
         
               (138)
            
            
               Δεδομένου ότι οι όροι του σκέλους του μέτρου κρατικής προστασίας που αφορά την αρωγή για απομειωμένα περιουσιακά στοιχεία είναι σύμφωνοι με την ανακοίνωση για τα απομειωμένα περιουσιακά στοιχεία και οι όροι για το επίπεδο τίτλων είναι σύμφωνοι με την ανακοίνωση περί ανακεφαλαιοποίησης, η Επιτροπή θεωρεί ότι η χορηγηθείσα ενίσχυση μέσω του μέτρου κρατικής προστασίας είναι συμβιβάσιμη με την κοινή αγορά.
            
         8.3.3.   Η ΣΥΜΒΑΤΟΤΗΤΑ ΤΟΥ ΣΧΕΔΙΟΥ ΑΝΑΔΙΑΡΘΡΩΣΗΣ
   
               (139)
            
            
               Η Επιτροπή επισημαίνει ότι η ανακοίνωση περί αναδιάρθρωσης δεν ορίζει κριτήρια για τους όρους με τους οποίους μια τράπεζα μπορεί να χρειαστεί να υποβάλει σχέδιο αναδιάρθρωσης, αλλά βασίζεται στα κριτήρια που ορίζονται στην ανακοίνωση περί ανακεφαλαιοποίησης και στην ανακοίνωση για τα απομειωμένα περιουσιακά στοιχεία.
            
         
               (140)
            
            
               Η Επιτροπή επισημαίνει ότι η KBC έχει λάβει κρατική ενίσχυση που υπερβαίνει το 2 % των σταθμισμένων κατά τον κίνδυνο περιουσιακών στοιχείων της τράπεζας. Η KBC έπρεπε, συνεπώς, σύμφωνα με την παράγραφο 4 της ανακοίνωσης περί αναδιάρθρωσης και με την παράγραφο 55 της ανακοίνωσης για τα απομειωμένα περιουσιακά στοιχεία, καθώς και με τις προηγούμενες δεσμεύσεις της που αναφέρονται στην απόφαση για την κίνηση της διαδικασίας, να υποβληθεί σε εκτενή αναδιάρθρωση.
            
         
               (141)
            
            
               Η ανακοίνωση περί αναδιάρθρωσης καθορίζει τις διατάξεις κρατικών ενισχύσεων που εφαρμόζονται στην αναδιάρθρωση χρηματοπιστωτικών οργανισμών στις συνθήκες της τρέχουσας κρίσης. Σύμφωνα με την ανακοίνωση περί αναδιάρθρωσης, για να είναι συμβιβάσιμη με το άρθρο 87 παράγραφος 3 στοιχείο β) της συνθήκης, η αναδιάρθρωση ενός χρηματοπιστωτικού ιδρύματος στο πλαίσιο της τρέχουσας χρηματοπιστωτικής κρίσης πρέπει να:
               
                           i)
                        
                        
                           οδηγεί στην αποκατάσταση της βιωσιμότητας της τράπεζας·
                        
                     
                           ii)
                        
                        
                           περιλαμβάνει επαρκή ίδια συμμετοχή του δικαιούχου (καταμερισμός του βάρους)·
                        
                     
                           iii)
                        
                        
                           περιέχει επαρκή μέτρα που περιορίζουν τη στρέβλωση του ανταγωνισμού.
                        
                     
         i)   Αποκατάσταση της μακροπρόθεσμης βιωσιμότητας
   
   
               (142)
            
            
               Οι παράγραφοι 9 έως 11 της ανακοίνωσης περί αναδιάρθρωσης αναφέρουν ότι το κράτος μέλος έχει υποχρέωση να υποβάλει πλήρες και αναλυτικό σχέδιο αναδιάρθρωσης με πλήρη στοιχεία για το επιχειρηματικό μοντέλο. Το σχέδιο πρέπει να εντοπίζει τις αιτίες των δυσκολιών που αντιμετωπίζει το χρηματοπιστωτικό ίδρυμα και εναλλακτικές λύσεις προς το προτεινόμενο σχέδιο αναδιάρθρωσης. Τα στοιχεία που υπέβαλαν οι βελγικές αρχές ικανοποιούν αυτές τις απαιτήσεις.
            
         
               (143)
            
            
               Αξιολογώντας το σχέδιο αναδιάρθρωσης, η Επιτροπή πρέπει να εκτιμήσει αν η τράπεζα είναι σε θέση να αποκαταστήσει τη μακροπρόθεσμη βιωσιμότητά της χωρίς κρατική ενίσχυση. Όσον αφορά την KBC, κάθε σχέδιο αναδιάρθρωσης πρέπει να αποδεικνύει ότι έχουν ληφθεί μέτρα για την αντιμετώπιση της πηγής των προβλημάτων της, ότι το επιχειρηματικό μοντέλο της είναι βιώσιμο και ότι είναι σε θέση να ανταπεξέλθει σε ένα ρεαλιστικό δυσμενές σενάριο. Πρέπει επίσης να αναφέρει, όπως επισημαίνεται στην παράγραφο 14 της ανακοίνωσης περί αναδιάρθρωσης, τον τρόπο αποπληρωμής της κρατικής ενίσχυσης ή ότι αυτή παρέχεται έναντι αμοιβής, σύμφωνα με τους συνήθεις όρους της αγοράς.
            
         
               (144)
            
            
               Το σχέδιο αναδιάρθρωσης εντοπίζει τις βασικές αιτίες των δυσκολιών της τράπεζας, οι οποίες αποδίδονταν κυρίως στις απομειώσεις της αξίας του χαρτοφυλακίου των συνθετικών CDOs της KBC. Τα μέσα αυτά πρέπει να είναι στις τρέχουσες τιμές της αγοράς και κάθε αλλαγή της αγοραίας αξίας πρέπει να αποτυπώνεται άμεσα στη δήλωση εσόδων. Η KBC χρειάστηκε δύο εισφορές κεφαλαίου και μία εγγύηση περιουσιακών στοιχείων για να αντιμετωπίσει αυτές τις ζημίες και τη συνακόλουθη επίπτωσή τους στην κεφαλαιακή της θέση.
            
         
               (145)
            
            
               Για να αξιολογήσει αν η KBC μπορεί να θεωρηθεί βιώσιμη, η Επιτροπή πρέπει να εκτιμήσει αν το σχέδιο αντιμετωπίζει αυτά τα ζητήματα στο χαρτοφυλάκιο CDOs. Ως προς αυτό, η Επιτροπή επισημαίνει ότι η KBC έχει διακόψει την έκδοση μέσων CDO. Όσον αφορά το υπολειμματικό χαρτοφυλάκιο των CDOs, έχει περιοριστεί σημαντικά η έκθεση της KBC σε περαιτέρω ζημίες. Εφόσον το κράτος έχει εγγυηθεί ποσό 14,8 δισεκατ. ευρώ (ποσοστό 90 %) της ζημίας από αυτό το χαρτοφυλάκιο, δεν είναι απαραίτητο πλέον να αποτιμάται αυτό το χαρτοφυλάκιο σε τρέχουσες τιμές αγοράς και έτσι μειώνεται η μεταβλητότητα του ισολογισμού της KBC. Η μόνη εναπομένουσα έκθεση αφορά το μικρό τμήμα του χαρτοφυλακίου των CDOs που αποτιμάται πάνω από την αξία μεταβίβασης του μέτρου κρατικής προστασίας συν 10 % έκθεση σε ζημίες στο τμήμα εγγυήσεων σε μετρητά. Ως εκ τούτου, η Επιτροπή μπορεί να συμπεράνει ότι η KBC έχει λάβει επαρκή μέτρα για να αντιμετωπίσει την αιτία των προβλημάτων της και κάθε περαιτέρω αρνητική εξέλιξη στο χαρτοφυλάκιο των CDOs της δεν θα απειλήσει τη βιωσιμότητά της.
            
         
               (146)
            
            
               Η KBC διαθέτει επίσης και ένα χαρτοφυλάκιο ABS το οποίο δεν καλύπτεται από την προστασία που της παρείχαν οι βελγικές αρχές. Η Επιτροπή επισημαίνει ότι η KBC έχει κοινοποιήσει στοιχεία για την υπολειπόμενη έκθεση ([…]). Η KBC θα απορροφήσει κάθε ζημία από αυτό το χαρτοφυλάκιο (υπολογιζόμενη σε […] εκατ. ευρώ ετησίως) η οποία, κατά την KBC, δεν απειλεί τη βιωσιμότητά της, επειδή τα χαρακτηριστικά αυτού του χαρτοφυλακίου όσον αφορά τον κίνδυνο και τη διάρκειά του είναι πιο συντηρητικά (50). Οι ζημίες στο χαρτοφυλάκιο ABS έχουν ληφθεί υπόψη στις χρηματοοικονομικές προβλέψεις για το σχέδιο αναδιάρθρωσης.
            
         
               (147)
            
            
               Όσον αφορά το επιχειρηματικό μοντέλο της, η KBC προτίθεται να συνεχίσει να εφαρμόζει τη στρατηγική της δραστηριοποίησής της στον τραπεζοασφαλιστικό τομέα, αν και στα πλαίσια ενός μικρότερου και περισσότερο στοχευμένου ομίλου. Θα προσφέρει ένα πλήρες φάσμα τραπεζικών και ασφαλιστικών προϊόντων στα τμήματα της αγοράς των βασικών πελατών της, στις λιανικές υπηρεσίες, στις ιδιωτικές ΜΜΕ και τη μεσαία κεφαλαιοποίηση. Θα εστιάζεται σε αγορές όπως η ΚΑΕ-Ρ, όπου διαθέτει ήδη υγιείς εξουσιοδοτημένους αντιπροσώπους, ενώ θα αποσυρθεί από αγορές τις οποίες θεωρεί υψηλού κινδύνου ή όπου η παρουσία της δεν είναι ούτε μπορεί να καταστεί διατηρήσιμη. Η KBC διαθέτει μια ισχυρή θέση ρευστότητας. Η εξάρτησή της από χονδρική χρηματοδότηση είναι περιορισμένη, ιδίως βραχυπρόθεσμα, και έχει δείκτη δανείων προς καταθέσεις κατώτερο του […] %. Η ισχυρή θέση ρευστότητας αποδεικνύεται από το γεγονός ότι, ακόμη και κατά τη διάρκεια της μεγαλύτερης αναταραχής στις χρηματοπιστωτικές αγορές επί πολλά έτη, δεν χρειάστηκε να λάβει καμία ενίσχυση ρευστότητας από το βελγικό κράτος.
            
         
               (148)
            
            
               Η Επιτροπή θεωρεί ότι η επιχειρηματική στρατηγική της KBC, η οποία συνίσταται σε δραστηριότητες λιανικής σε συνδυασμό με την πώληση ασφαλιστικών προϊόντων στις βασικές αγορές της KBC, αποτελεί βιώσιμο επιχειρηματικό μοντέλο. Η Επιτροπή θεωρεί ότι η συνέχιση της λειτουργίας της KBC στην ΚΑΕ-Ρ, η οποία θα μπορούσε να θεωρηθεί ως αναπτυσσόμενη αγορά, είναι μια αποδεκτή στρατηγική, διότι επιτρέπει στην KBC να αναπτύξει το επιτυχημένο επιχειρηματικό μοντέλο της σε μια περιοχή ταχείας ανάπτυξης, παρέχοντάς της τη δυνατότητα να συνεχίσει να αναπτύσσεται και να παράγει κέρδη. Αυτό είναι επίσης σημαντικό και για λόγους χρηματοπιστωτικής σταθερότητας, διότι η KBC είναι σημαντικός συντελεστής των χρηματοπιστωτικών αγορών σε αυτή την περιοχή και η απόσυρσή της θα λειτουργούσε ενδεχομένως αποσταθεροποιητικά. Η ανάλυση αυτή, όσον αφορά τη χρηματοπιστωτική σταθερότητα, ισχύει επίσης και για τα την παρουσία της KBC στην Ιρλανδία.
            
         
               (149)
            
            
               Σύμφωνα με τις παραγράφους 9 και 12 έως 15 της ανακοίνωσης περί αναδιάρθρωσης, το σχέδιο αναδιάρθρωσης πρέπει επίσης να αποδεικνύει με ποιο τρόπο η τράπεζα θα αποκαταστήσει το συντομότερο δυνατό τη μακροπρόθεσμη βιωσιμότητά της χωρίς κρατική ενίσχυση. Συγκεκριμένα, η τράπεζα πρέπει να είναι σε θέση να παράγει την απαιτούμενη απόδοση κεφαλαίων και παράλληλα να καλύπτει όλα τα στοιχεία κόστους των συνήθων λειτουργιών της και να συμμορφώνεται με τις κανονιστικές απαιτήσεις.
            
         
               (150)
            
            
               Η Επιτροπή θεωρεί ότι το σχέδιο αναδιάρθρωσης που υπέβαλε η KBC ικανοποιεί αυτές τις απαιτήσεις, εφόσον η KBC έχει υποβάλει χρηματοοικονομικές προβλέψεις για την περίοδο 2008-2013 οι οποίες περιέχουν στοιχεία για τα έσοδα, τα έξοδα, τις απομειώσεις, τα κέρδη και την κεφαλαιακή θέση για κάθε επιχειρηματική μονάδα. Η Επιτροπή επισημαίνει ότι οι κοινοποιηθείσες προβλέψεις βασίζονται σε εύλογες υποκείμενες μακροοικονομικές παραδοχές.
            
         
               (151)
            
            
               Το σχέδιο αναδιάρθρωσης της KBC βασίζεται στην παραδοχή ότι, σύμφωνα με ένα βασικό σενάριο, τα έσοδα και τα κέρδη θα επανέλθουν περίπου στα πριν από την κρίση επίπεδα, εφόσον τα έσοδα θα αυξηθούν από […] δισεκατ. ευρώ το 2009 σε […] δισεκατ. ευρώ το 2013 και το προβλεπόμενο καθαρό κέρδος (ζημία) από -[…] δισεκατ. ευρώ το 2009 θα αυξηθεί σε […] δισεκατ. ευρώ το 2013. Οι περισσότερες απομειώσεις θα σημειωθούν το 2008 ([…] δισεκατ. ευρώ) και το 2009 ([…] δισεκατ. ευρώ). Ο δείκτης κεφαλαίων κατηγορίας 1 της KBC θα αυξηθεί από […] % το 2009 σε […] % το 2013. Δεδομένου ότι οι υφιστάμενες επιχειρήσεις της KBC (εξαιρουμένων των ζημιών που δημιουργήθηκαν από τα χαρτοφυλάκια CDOs και ABS των χρηματοπιστωτικών προϊόντων της KBC) εξακολούθησαν να αποφέρουν κέρδη καθ’ όλη τη διάρκεια του 2008 και του 2009 μέχρι σήμερα, η Επιτροπή θεωρεί τις προβλέψεις εφικτές.
            
         
               (152)
            
            
               Η ικανότητα της KBC να αντεπεξέλθει σε ένα δυσμενές σενάριο περιγράφεται στις αιτιολογικές σκέψεις 42 έως 49. Η Επιτροπή θεωρεί ότι το σενάριο είναι λογικό. Εφόσον το δυσμενές σενάριο αποδεικνύει ότι η KBC θα υπερκαλύψει τις κανονιστικές κεφαλαιακές απαιτήσεις της, μπορεί να θεωρηθεί ότι ικανοποιεί τις απαιτήσεις της παραγράφου 13 της ανακοίνωσης περί αναδιάρθρωσης.
            
         
               (153)
            
            
               Ακόμη, η Επιτροπή επισημαίνει θετικά ότι τα προβλεπόμενα κέρδη θα επιτρέψουν την τράπεζα να αμείψει επαρκώς το κράτος για την εισφορά κεφαλαίου και να το εξοφλήσει με την πάροδο του χρόνου. Η αποπληρωμή των κρατικών κεφαλαίων θα είναι δυνατή χωρίς να μειωθεί η κεφαλαιακή βάση της τράπεζας, εφόσον ο δείκτης κεφαλαίου κατηγορίας 1 της KBC προβλέπεται ότι θα ανέλθει στο […] και θα το ξεπεράσει στη συνέχεια με βάση όλα τα σενάρια που περιέχονται στο σχέδιο αναδιάρθρωσης.
            
         
               (154)
            
            
               Τέλος, το σχέδιο παραθέτει επίσης μια πειστική στρατηγική για την εξόφληση των βελγικών αρχών. Για το μέτρο κρατικής προστασίας, η αμοιβή καταβάλλεται σε μετρητά σε 12 εξαμηνιαίες δόσεις. Όσον αφορά την εισφορά κεφαλαίου, η KBC θα αρχίσει να καταβάλει τοκομερίδια από το 2011 και θα αρχίσει την αποπληρωμή του κεφαλαίου όταν θα αρχίσει να παράγει πλεονάζον κεφάλαιο, το οποίο σύμφωνα με το βασικό σενάριο θα συμβεί από το 2012 και μετά. Λαμβανομένης υπόψη της ποινής του 50 %, η KBC προβλέπεται να αποπληρώσει ποσό περίπου 7 δισεκατ. ευρώ τα έτη […], το οποίο ισοδυναμεί με το βασικό ποσό του κρατικού κεφαλαίου που έχει λάβει. Η KBC προτίθεται να εξοφλήσει πλήρως το κράτος […]. Ο προβλεπόμενος εσωτερικός συντελεστής απόδοσης του κράτους είναι 13,9 % (51).
            
         
               (155)
            
            
               Κατά συνέπεια, η Επιτροπή θεωρεί ότι σχέδιο αναδιάρθρωσης που υπέβαλε η KBC πληροί τις απαιτήσεις της ανακοίνωσης περί αναδιάρθρωσης όσον αφορά την αποκατάσταση της μακροπρόθεσμης βιωσιμότητας.
            
         (ii).   Ίδια συμμετοχή/καταμερισμός κόστους
   
   
               (156)
            
            
               Η ανακοίνωση περί αναδιάρθρωσης αναφέρει ότι η κατάλληλη συμμετοχή του δικαιούχου είναι απαραίτητη για να περιοριστεί η ενίσχυση στο ελάχιστο αναγκαίο και για να αντιμετωπιστούν οι στρεβλώσεις του ανταγωνισμού και ο ηθικός κίνδυνος. Για το σκοπό αυτό, πρώτον, το κόστος αναδιάρθρωσης πρέπει να είναι περιορισμένο και, δεύτερον, το ποσό της ενίσχυσης πρέπει να περιορίζεται και είναι απαραίτητη ουσιαστική ίδια συμμετοχή.
            
         
               (157)
            
            
               Όσον αφορά τον περιορισμό του κόστους αναδιάρθρωσης, η παράγραφος 23 της ανακοίνωσης περί αναδιάρθρωσης αναφέρει ότι η ενίσχυση αναδιάρθρωσης πρέπει να περιορίζεται στην κάλυψη του κόστους που είναι απαραίτητο για την αποκατάσταση της βιωσιμότητας. Ακόμη, για να περιοριστεί το ποσό της ενίσχυσης στο ελάχιστο απαραίτητο, οι τράπεζες πρέπει πρώτα να χρησιμοποιούν ιδίους πόρους για τη χρηματοδότηση της αναδιάρθρωσης. Αυτό σημαίνει ότι το κόστος που συνδέεται με την αναδιάρθρωση δεν βαρύνει μόνο το κράτος, αλλά και όσους έχουν επενδύσει στην τράπεζα, με την απορρόφηση των ζημιών με το διαθέσιμο κεφάλαιο και την καταβολή κατάλληλου τιμήματος για τις κρατικές παρεμβάσεις.
            
         1.   Περιορισμός του κόστους αναδιάρθρωσης
   
               (158)
            
            
               Η Επιτροπή παρατηρεί ότι το κόστος αναδιάρθρωσης περιορίζεται στα έξοδα που είναι απαραίτητα για την αποκατάσταση της βιωσιμότητας.
            
         
               (159)
            
            
               Η Επιτροπή επισημαίνει ότι η KBC χρησιμοποίησε την πρώτη και τη δεύτερη ανακεφαλαιοποίηση για να βελτιώσει το δείκτη του βασικού της κεφαλαίου κατηγορίας 1 και να αυξήσει τη φερεγγυότητα της ασφαλιστικής της δραστηριότητας. Τα μέτρα αυτά, μέσω της βελτίωσης της κεφαλαιακής θέσης της KBC, έχουν αυξήσει την ικανότητά της να απορροφά τις ζημίες. Το μέτρο κρατικής προστασίας χρησίμευσε ως ασπίδα της KBC έναντι περαιτέρω απομειώσεων του χαρτοφυλακίου των CDOs της καθώς και συνέβαλε στην αύξηση των δεικτών κεφαλαίου της. Το μέτρο αυτό έχει επίσης εξαλείψει μια πηγή μεταβλητότητας στον ισολογισμό της.
            
         
               (160)
            
            
               Κατά συνέπεια, τα μέτρα αυτά έχουν συμβάλει στην αποκατάσταση της βιωσιμότητας της KBC, διότι έχουν αντιμετωπίσει την πηγή των δυσκολιών της KBC, συγκεκριμένα τις σημαντικές απομειώσεις του χαρτοφυλακίου των CDOs της και τις συνέπειες αυτών των απομειώσεων στην κεφαλαιακή θέση της KBC. Επιπλέον, η KBC δεν θα μπορεί πλέον να χρησιμοποιεί την ενίσχυση που λαμβάνει για να επεκτείνει τις επιχειρηματικές της δραστηριότητες μέσω εξαγορών, διότι εμποδίζεται να το πράξει από τις δεσμεύσεις που έχουν αναλάβει οι βελγικές αρχές όσον αφορά την απαγόρευση των εξαγορών (βλέπε αιτιολογική σκέψη 66).
            
         2.   Περιορισμός του ποσού της ενίσχυσης, σημαντική ίδια συμμετοχή
   
               (161)
            
            
               Η Επιτροπή θεωρεί ότι το ποσό της ενίσχυσης περιορίζεται στο ελάχιστο αναγκαίο. Η Επιτροπή υπενθυμίζει ότι έχει ήδη αποφανθεί, στην απόφαση για την ανακεφαλαιοποίηση (αιτιολογική σκέψη 65), και στην απόφαση για την κίνηση της διαδικασίας (αιτιολογική σκέψη 71), ότι η ενίσχυση περιορίζεται στο ελάχιστο αναγκαίο για να διασφαλιστεί η βιωσιμότητα της KBC.
            
         
               (162)
            
            
               Σε αυτό το πλαίσιο, η Επιτροπή επισημαίνει ότι η KBC θα αμείψει επαρκώς το βελγικό κράτος για τα μέτρα ενίσχυσης που έχει λάβει. Αυτό περιορίζει αναγκαστικά το ποσό της χορηγούμενης ενίσχυσης στην KBC. Όσον αφορά τις ανακεφαλαιοποιήσεις, η KBC θα καταβάλει στο κράτος τοκομερίδιο 8,5 % ανά μετοχή, εάν καταβληθεί μέρισμα. Η KBC οφείλει να επαναγοράσει τις μετοχές στο 150 %. Όπως ορίζεται στην απόφαση για την ανακεφαλαιοποίηση και στην απόφαση για την κίνηση της διαδικασίας, ο προβλεπόμενος εσωτερικός συντελεστής απόδοσης για το κράτος είναι 13,9 %, δηλαδή υψηλότερος από αυτόν που απαιτεί η Επιτροπή στην ανακοίνωσή της περί ανακεφαλαιοποίησης (52). Αναφορικά με το μέτρο κρατικής προστασίας, η Επιτροπή επισημαίνει ότι η KBC θα καταβάλει αμοιβή περίπου […] φορές υψηλότερη από αυτήν που απαιτεί η ανακοίνωση για τα απομειωμένα περιουσιακά στοιχεία (βλέπε αιτιολογική σκέψη 127).
            
         
               (163)
            
            
               Επιπλέον, η Επιτροπή θεωρεί ότι η ίδια συμμετοχή της KBC στην αναδιάρθρωσή της είναι σημαντική. Η KBC, στο πλαίσιο της χρηματοπιστωτικής της αναδιάρθρωσης, θα εισαγάγει το 40 % των μετοχών της τσεχικής θυγατρικής της ČSOB και το 40 % της ουγγρικής θυγατρικής της K&H στα τοπικά χρηματιστήρια. Αυτό θα μειώσει σημαντικά τη συμμετοχή της KBC, η οποία είναι σήμερα κατά 100 % ιδιοκτήτης αυτών των θυγατρικών, και προβλέπει ίδια συμμετοχή της KBC και των επενδυτών της. Τα έσοδα από την εισαγωγή στο χρηματιστήριο της ČSOB και της K&H θα αυξήσουν τα ίδια κεφάλαια της KBC και θα χρησιμοποιηθούν για την εξόφληση του κράτους.
            
         
               (164)
            
            
               Επιπροσθέτως, η KBC προτίθεται να πωλήσει ολόκληρη την ευρωπαϊκή επιχειρηματική μονάδα ιδιωτικής τραπεζικής, συμπεριλαμβανομένης της Vitis (ασφάλειες ζωής), διακόπτοντας με τον τρόπο αυτό πλήρως τις δραστηριότητές της σε αυτό το τμήμα της αγοράς. Τα έσοδα από την πώληση θα χρησιμοποιηθούν επίσης για τη δημιουργία ιδίων κεφαλαίων της KBC για την εξόφληση του κράτους.
            
         
               (165)
            
            
               Όσον αφορά τον καταμερισμό του κόστους, η Επιτροπή επισημαίνει ότι, στο πλαίσιο του μέτρου κρατικής προστασίας, για χαρτοφυλάκιο CDO ονομαστικής αξίας 23,9 δισεκατ. ευρώ, η KBC θα εμφανίσει ζημία 9,1 δισεκατ. ευρώ. Επιπλέον, θα επιβαρυνθεί με το 10 % της ζημίας από το τμήμα υπερ-προνομιούχων τίτλων ύψους 14,8 δισεκατ. ευρώ που έχει ασφαλιστεί από το βελγικό κράτος.
            
         
               (166)
            
            
               Τέλος, η Επιτροπή επισημαίνει ότι οι βελγικές αρχές ανέλαβαν τη δέσμευση ότι η KBC δεν θα καταβάλει τοκομερίδια ούτε θα χρησιμοποιήσει χρεόγραφα μειωμένης εξασφάλισης, εκτός εάν υπάρχει νομική υποχρέωση να το πράξει. Ως εκ τούτου, οι κάτοχοι χρεογράφων μειωμένης εξασφάλισης θα λάβουν περιορισμένη αμοιβή και με τον τρόπο αυτό θα συμβάλουν στο κόστος αναδιάρθρωσης.
            
         (iii).   Μέτρα περιορισμού της στρέβλωσης του ανταγωνισμού
   
   
               (167)
            
            
               Η ανακοίνωση περί αναδιάρθρωσης απαιτεί το σχέδιο αναδιάρθρωσης να προτείνει μέτρα για τον περιορισμό των στρεβλώσεων του ανταγωνισμού και τη διασφάλιση ενός ανταγωνιστικού τραπεζικού τομέα. Επιπλέον, πρέπει επίσης να αντιμετωπίζει τα ζητήματα ηθικής βλάβης και να διασφαλίσει ότι η κρατική ενίσχυση δεν χρησιμοποιείται για τη χρηματοδότηση συμπεριφοράς σε βάρος του ανταγωνισμού.
            
         
               (168)
            
            
               Όσον αφορά τα μέτρα για τον περιορισμό της στρέβλωσης του ανταγωνισμού, η ανακοίνωση περί αναδιάρθρωσης αναφέρει ότι η Επιτροπή πρέπει να λάβει υπόψη στην εκτίμησή της το ποσό της ενίσχυσης, το βαθμό καταμερισμού του κόστους και τις επιπτώσεις που θα έχει η θέση του χρηματοπιστωτικού ιδρύματος στην αγορά μετά την αναδιάρθρωση. Με βάση την ανωτέρω ανάλυση, πρέπει να τεθούν σε εφαρμογή τα κατάλληλα αντισταθμιστικά μέτρα.
            
         
               (169)
            
            
               Η Επιτροπή επισημαίνει ότι η KBC έχει λάβει σημαντικό ποσό ενίσχυσης, πολύ υψηλότερο από το όριο του 2 % των σταθμισμένων κατά τον κίνδυνο περιουσιακών στοιχείων (RWA) που ορίζεται στην ανακοίνωση περί ανακεφαλαιοποίησης και την ανακοίνωση για τα απομειωμένα περιουσιακά στοιχεία (53). Με βάση τα ανωτέρω, η Επιτροπή κρίνει ότι η ενίσχυση στην KBC προκάλεσε στρεβλώσεις του ανταγωνισμού στις αγορές στις οποίες η τράπεζα έχει σημαντική παρουσία.
            
         
               (170)
            
            
               Από την άλλη πλευρά, υπάρχουν διάφορες πτυχές που πρέπει να ληφθούν υπόψη κατά την αξιολόγηση των στρεβλώσεων που προκάλεσε στον ανταγωνισμό η χορηγηθείσα ενίσχυση στην KBC. Πρώτον, ο κύριος παράγοντας των δυσκολιών της KBC ήταν η έκθεσή της σε απομειώσεις σε τρέχουσες τιμές αγοράς του χαρτοφυλακίου της των CDOs, παρά η ανάληψη υπερβολικού κινδύνου και, ως εκ τούτου, οι ζημίες στο βασικό επιχειρηματικό μοντέλο της. Η KBC διέκοψε τις δραστηριότητές της σε αυτό τον τομέα. Δεύτερον, η KBC καταβάλλει επαρκή αμοιβή για την κρατική ενίσχυση την οποία έχει λάβει. Οι βελγικές αρχές προβλέπεται ότι θα λάβουν απόδοση 13,9 % για τις εισφορές κεφαλαίου τους. Όσον αφορά το μέτρο κρατικής προστασίας, οι βελγικές αρχές εγγυώνται την αξία μεταβίβασης του χαρτοφυλακίου σε επίπεδο σημαντικά χαμηλότερο από την ΠΟΑ του, ενώ η αμοιβή την οποία λαμβάνουν για την εισφορά κεφαλαίου και την παροχή της εγγύησης κεφαλαίου είναι υψηλότερη από αυτήν που ορίζουν οι κατευθυντήριες γραμμές της Επιτροπής. Τρίτον, η εισαγωγή της ČSOB και της K&H στα χρηματιστήρια της Τσεχικής Δημοκρατίας και της Ουγγαρίας εξασφαλίζει σημαντικό καταμερισμό του κόστους.
            
         
               (171)
            
            
               Παρά τα ανωτέρω, η Επιτροπή εξακολουθεί να πιστεύει ότι πρέπει να εφαρμοστούν τα κατάλληλα μέτρα για την αντιμετώπιση των στρεβλώσεων του ανταγωνισμού που εξακολουθούν να υφίστανται.
            
         
               (172)
            
            
               Η KBC θα μειώσει τον ισολογισμό της κατά 20 % όσον αφορά τα RWA του ομίλου σε βάση pro forma (17 % σε όρους συνολικών περιουσιακών στοιχείων). Η μείωση θα επιτευχθεί κυρίως μέσω εκποιήσεων ([…]) και του περιορισμού της δραστηριότητας της KBC FP ([…]). Ως εκ τούτου, η KBC θα μειώσει την παρουσία της σε διάφορες αγορές. Ως προς αυτό, πρέπει να επισημανθεί ότι για λόγους χρηματοπιστωτικής σταθερότητας, δεν θα απαιτηθεί η εκποίηση δραστηριοτήτων της KBC σε ορισμένες χώρες, όπως αναφέρεται στην αιτιολογική σκέψη 177. Αυτό ουσιαστικά απομονώνει το […] περίπου του ισολογισμού της KBC από εκποιήσεις ή περιορισμό δραστηριοτήτων.
            
         
               (173)
            
            
               Συγκεκριμένα, η KBC προτείνει να εκποιήσει την Centea και τη Fidea, οι οποίες, αν και λειτουργούν με διαφορετικά εμπορικά σήματα, αποτελούν σημαντικό μέρος της επιχειρηματικής στρατηγικής στο Βέλγιο. Η Centea και η Fidea είναι κερδοφόρες επιχειρήσεις με γνωστό εμπορικό σήμα και μπορούν σχετικά εύκολα να διαχωριστούν από τη βελγική επιχειρηματική μονάδα της KBC. Είναι δύο βιώσιμες και ανεξάρτητες οντότητες στη βελγική αγορά, οι οποίες είναι αυτοχρηματοδοτούμενες, διαθέτουν ένα μεγάλο δίκτυο επικοινωνίας με τους πελάτες και είναι κερδοφόρες […]. Έχουν γίνει επίσης προετοιμασίες για να υπάρξουν υπηρεσίες στήριξης που θα διευκολύνουν τη μεταβίβαση αυτών των οντοτήτων σε ένα νέο ιδιοκτήτη.
            
         
               (174)
            
            
               Το 2008, το μερίδιο αγοράς της Centea σε όρους όγκου συναλλαγών ήταν το […] των ενυπόθηκων δανείων, […] των χρεωστικών καρτών (αριθμός καρτών), […] των τρεχούμενων λογαριασμών και […] των λογαριασμών καταθέσεων/αποταμιεύσεων. Η Centea διαθέτει δικές της πηγές χρηματοδότησης και συνεισφέρει καθαρά στη χρηματοδότηση της KBC. Διαθέτει ένα δίκτυο 712 σημείων επικοινωνίας με πελάτες σε όλη τη χώρα και χαρτοφυλάκιο που αντιπροσωπεύει ένα πλήρες φάσμα τραπεζικών προϊόντων. Η Centea διαθέτει δικές της υπηρεσίες συναλλαγών με το κοινό. Οι υπηρεσίες εσωτερικής υποστήριξης (συμπεριλαμβανομένων των υπηρεσιών ΤΠ) παρέχονται από τη μονάδα κοινών υπηρεσιών και επιχειρησιακών κλάδων της KBC. Η Fidea διαθέτει μερίδιο αγοράς […] στις ασφάλειες ζωής κατηγορίας 21, […] % ασφάλειες ζωής κατηγορίας 23, […] στις γενικές ασφάλειες και […] % στην ασφάλιση υγείας. Ο πίνακας 2 περιλαμβάνει τα μερίδια αγοράς στο Βέλγιο της KBC, της Centea και της Fidea καθώς και τις επιπτώσεις των προτεινόμενων εκποιήσεων στο συνολικό μερίδιο αγοράς της KBC.
               […]
            
         
               (175)
            
            
               Ένα σημαντικό διαρθρωτικό μέτρο, όπως η δημιουργία ενός νέου ανταγωνιστή από μια εδραιωμένη επιχείρηση με μεγάλο μερίδιο αγοράς μπορεί να ενθαρρύνει τον ανταγωνισμό σε μια αγορά με υψηλό βαθμό συγκέντρωσης στο παρελθόν. Αυτό ισχύει στη βελγική αγορά, όπου 4 μεγάλοι συντελεστές αντιπροσωπεύουν την πλειοψηφία της αγοράς λιανικών υπηρεσιών.
            
         
               (176)
            
            
               Η Επιτροπή θεωρεί αυτές τις εκποιήσεις το κατάλληλο μέσο για την αύξηση του ανταγωνισμού στην υψηλού βαθμού συγκέντρωσης αγορά λιανικής τραπεζικής. Με το ισχυρό εμπορικό σήμα τους και τα δίκτυα διανομής τους, η Centea και Fidea αποτελούν ελκυστικούς πόλους για τους ανταγωνιστές που επιθυμούν να εισέλθουν στη βελγική αγορά ή να επεκτείνουν παρουσία τους εκεί. Ενώ το μερίδιο αγοράς αυτών των προς εκχώρηση επιχειρήσεων είναι μικρό σε ορισμένα τμήματα της αγοράς, η Επιτροπή θεωρεί ότι αυτό θα αντισταθμιστεί από το γεγονός ότι οι οντότητες αυτές είναι σχετικά αυτάρκεις και η KBC ανέλαβε τη δέσμευση να πραγματοποιηθούν οι εκποιήσεις […].
            
         
               (177)
            
            
               Επιπλέον, η KBC θα περιορίσει την επέκτασή της στην περιοχή ΚΑΕ-Ρ σε χώρες στις οποίες διαθέτει ήδη σημαντική παρουσία, στοιχείο που συνιστά συρρίκνωση των προηγούμενων σχεδίων επέκτασής της. Αυτό μπορεί να θεωρηθεί περιορισμός της στρέβλωσης του ανταγωνισμού, εφόσον η KBC δεν θα χρησιμοποιήσει την κρατική ενίσχυση για να επεκταθεί σε αγορές στις οποίες δεν διαθέτει σήμερα βιώσιμες επιχειρήσεις ή δραστηριότητες που δεν εντάσσονται στο νέο επιχειρηματικό μοντέλο της. Εντούτοις, η Επιτροπή θεωρεί σωστό να μην απαιτηθεί από την KBC να αποσυρθεί από όλες τις αγορές της ΚΑΕ-Ρ τις οποίες θεωρεί βασικές. Όπως περιγράφεται στις αιτιολογικές σκέψεις 12 και 13, η KBC είναι σημαντικός συντελεστής της αγοράς σε αρκετές από αυτές τις χώρες. Θα ήταν επιζήμιο για τη χρηματοπιστωτική σταθερότητα αυτών των χωρών και τη δανειοδοσία στην πραγματική οικονομία, εάν ζητούνταν από την KBC να μειώσει περισσότερο την παρουσία της στην περιοχή. Το ίδιο ισχύει και για την παρουσία της KBC στην Ιρλανδία.
            
         
               (178)
            
            
               Ακόμη, η Επιτροπή θεωρεί ότι η δέσμη μέτρων αντιμετωπίζει επαρκώς το ζήτημα του ηθικού κινδύνου. Η KBC έχει προτείνει μια συνολική εκποίηση και άλλων βασικών δραστηριοτήτων (ιδιωτική τραπεζική, εμπορική τραπεζική, ΚΑΕ-Ρ) και μη βασικών δραστηριοτήτων που περιγράφονται στο τμήμα 4.2.2 της παρούσας απόφασης […]. Αυτό αποτελεί σημαντική μείωση των επιχειρηματικών δραστηριοτήτων της KBC.
            
         
               (179)
            
            
               Η Επιτροπή επισημαίνει ότι οι βελγικές αρχές υπέβαλαν λεπτομερές χρονοδιάγραμμα των προγραμματισμένων εκποιήσεων, όπως αναφέρεται στην αιτιολογική σκέψη 62. Η Επιτροπή επισημαίνει επίσης τον διορισμό ειδικών διαχειριστών για την Centea και τη Fidea, ενός επιβλέποντος εντολοδόχου και διαχειριστών της εκποίησης, κατά περίπτωση. Οι δεσμεύσεις αυτές εξασφαλίζουν ότι το μεγαλύτερο μέρος της μείωσης της KBC θα πραγματοποιηθεί έγκαιρα. Ενώ υπάρχει δυνατότητα παράτασης των προθεσμιών για τις εκποιήσεις, αυτό θα γίνει μόνο με ειδική έγκριση της Επιτροπής.
            
         
               (180)
            
            
               Η Επιτροπή επισημαίνει το θετικό χαρακτήρα των δεσμεύσεων συμπεριφοράς που ανέλαβαν η KBC και οι βελγικές αρχές, οι οποίες περιγράφονται αναλυτικότερα στις αιτιολογικές σκέψεις 63 έως 77. Στις δεσμεύσεις αυτές περιλαμβάνονται η χορήγηση δανείων στην πραγματική οικονομία, η απαγόρευση άσκησης ηγετικού ρόλου στη διαμόρφωση των τιμών και η απαγόρευση μαζικής προβολής της στήριξης του κράτους, αποτρέποντας με τον τρόπο αυτό την KBC να χρησιμοποιήσει την ενίσχυση για να χρηματοδοτήσει μια σε βάρος του ανταγωνισμού συμπεριφορά στην αγορά. Ακόμη, η απαγόρευση των εξαγορών εγγυάται ότι η κρατική ενίσχυση δεν θα χρησιμοποιηθεί για την εξαγορά ανταγωνιστών.
            
         
               (181)
            
            
               Όσον αφορά την απαγόρευση του ηγετικού ρόλου στη διαμόρφωση των τιμών, η Επιτροπή θεωρεί ότι αυτό είναι σύμφωνο με την παράγραφο 44 της ανακοίνωσης περί αναδιάρθρωσης, εφόσον συμβάλλει στο να διασφαλιστεί ότι η κρατική ενίσχυση δεν μπορεί να χρησιμοποιηθεί για την προσφορά όρων τους οποίους δεν μπορούν να εφαρμόσουν οι ανταγωνιστές που δεν λαμβάνουν κρατική ενίσχυση. Η Επιτροπή θεωρεί ότι η απαγόρευση είναι σωστή σε αγορές στις οποίες η KBC είναι καλά εδραιωμένη με μερίδιο αγοράς τουλάχιστον [0-10] % και στις οποίες δεν λαμβάνει κανένα προανταγωνιστικό διαρθρωτικό μέτρο. Στην προκειμένη περίπτωση, η Επιτροπή θεωρεί σωστό να μην εφαρμοστεί στο Βέλγιο η απαγόρευση άσκησης ηγετικού ρόλου στη διαμόρφωση των τιμών, διότι η εκποίηση της Centea και της Fidea συνιστά σημαντικό διαρθρωτικό μέτρο που εκτιμάται ότι θα συμβάλει στη βελτίωση του ανταγωνισμού στη βελγική αγορά.
            
         
               (182)
            
            
               Λαμβανομένου υπόψη του μεγέθους του καταμερισμού του κόστους και του πιθανού μικρού χρονοδιαγράμματος για την εφαρμογή τους, η Επιτροπή θεωρεί ότι η κλίμακα και η φύση των μέτρων που πρότεινε η KBC είναι επαρκή και αποτελεσματικά για να αντιμετωπιστούν όλες οι στρεβλώσεις του ανταγωνισμού.
            
         8.3.4.   ΠΑΡΑΚΟΛΟΥΘΗΣΗ
   
               (183)
            
            
               Η Επιτροπή επισημαίνει ότι η παράγραφος 46 της ανακοίνωσης περί αναδιάρθρωσης αναφέρει ότι, για να εξακριβωθεί αν το σχέδιο αναδιάρθρωσης εφαρμόζεται ορθά, τα κράτη μέλη πρέπει να υποβάλλουν αναλυτικές τακτικές εκθέσεις. Κατά συνέπεια, οι βελγικές αρχές οφείλουν να υποβάλλουν ανά εξάμηνο στην Επιτροπή παρόμοιες εκθέσεις μετά την έκδοση της παρούσας απόφασης.
            
         
               (184)
            
            
               Η Επιτροπή θεωρεί ότι το σχέδιο αναδιάρθρωσης που παρατίθεται στο κεφάλαιο 4 της παρούσας απόφασης είναι συμβιβάσιμο με το άρθρο 87 παράγραφος 3 στοιχείο β) της συνθήκης.
            
         9.   ΣΥΜΠΕΡΑΣΜΑ
   
   
               (185)
            
            
               Με βάση την ανωτέρω αξιολόγηση του μέτρου κρατικής προστασίας και του σχεδίου αναδιάρθρωσης της KBC καθώς και των δεσμεύσεων που ανέλαβαν οι βελγικές αρχές και η KBC, η Επιτροπή δεν φέρει αντίρρηση για το σχέδιο αναδιάρθρωσης και τη μετατροπή των μέτρων διάσωσης σε ενίσχυση αναδιάρθρωσης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το μέτρο κρατικής προστασίας που έχει εφαρμόσει το Βασίλειο του Βελγίου προς όφελος της KBC συνιστά κρατική ενίσχυση κατά την έννοια του άρθρου 87 παράγραφος 1 της συνθήκης, η οποία είναι συμβιβάσιμη με την κοινή αγορά, υπό την προϋπόθεση ότι τηρούνται οι δεσμεύσεις οι οποίες απαριθμούνται στο παράρτημα Ι.
   Άρθρο 2
   Το Βασίλειο του Βελγίου ενημερώνει την Επιτροπή εντός δύο μηνών από την κοινοποίηση της παρούσας απόφασης σχετικά με τα μέτρα που έχει λάβει για να συμμορφωθεί με αυτήν. Επιπλέον, το Βασίλειο του Βελγίου υποβάλλει αναλυτικές τακτικές εξαμηνιαίες εκθέσεις, αρχίζοντας σε έξι μήνες από την ημερομηνία έκδοσης της παρούσας απόφασης.
   Άρθρο 3
   Η παρούσα απόφαση απευθύνεται στο Βασίλειο του Βελγίου.
   
      Βρυξέλλες, 18 Νοεμβρίου 2009.
      
         
            Για την Επιτροπή
         
         Neelie KROES
         
            Μέλος της Επιτροπής
         
      
   
   
      (1)  Απόφαση της Επιτροπής στην υπόθεση C 18/2009, KBC, ΕΕ C 216 της 10.9.2009, σ. 10.
   
      (2)  Απόφαση της Επιτροπής στην υπόθεση N602/2008, KBC
      ΕΕ C 109 της 13.5.2009, σ. 4. Στο εξής οι παραπομπές στην «απόφαση ανακεφαλαιοποίησης» αναφέρονται στην απόφαση αυτής της υποσημείωσης.
   
      (3)  Belgische federale overheid, les autorités fédérales belges (Βελγικές ομοσπονδιακές αρχές).
   
      (4)  Vlaamse overheid, le gouvernement flamand.
   
      (5)  Για τους σκοπούς της παρούσας απόφασης, όταν η Επιτροπή αναφέρεται στις βελγικές αρχές δεν κάνει διάκριση ανάμεσα στη βελγική ομοσπονδιακή κυβέρνηση και τις φλαμανδικές αρχές. Κατά συνέπεια και οι δύο φορείς θα αναφέρονται ως «βελγικές αρχές».
   
      (6)  Η απόφαση για την κίνηση της διαδικασίας αναφέρεται σε τρία σημεία: στην έγκριση της δεύτερης ανακεφαλαιοποίησης ως ενίσχυσης διάσωσης επί έξι μήνες, την προσωρινή έγκριση του μέτρου κρατικής προστασίας και στην κίνηση της διαδικασίας για ορισμένες πτυχές του μέτρου κρατικής προστασίας.
   
      (7)  Απόφαση της Επιτροπής στην υπόθεση N 360/09, Δεύτερη ανακεφαλαιοποίηση και μέτρα αρωγής για απομειωμένα περιουσιακά στοιχεία υπέρ της KBC (ΕΕ C 216 της 10.9.2009, σ. 10). Στο εξής, οι αναφορές στην «απόφαση για την κίνηση της διαδικασίας» παραπέμπουν στην αναφερόμενη στην παρούσα υποσημείωση απόφαση.
   
      (8)  Στα σταθμισμένα κατά τον κίνδυνο περιουσιακά στοιχεία (RWA) της KBC Bank ήταν 141,4 δισεκατ. ευρώ στα τέλη του 2008. Η KBC ασκεί σημαντικές ασφαλιστικές δραστηριότητες στις οποίες δεν εφαρμόζεται η έννοια των RWA. Για λόγους σύγκρισης, έγινε κατά προσέγγιση υπολογισμός του ισοδυνάμου των RWA για το ασφαλιστικό σκέλος της KBC διαιρώντας το κεφάλαιο ασφαλιστικής φερεγγυότητας διά 8 %. Με τον τρόπο αυτό λαμβάνονται RWA ομίλου ύψους 178,3 δισεκατ. ευρώ για τα τέλη του 2008, αριθμός στον οποίο βασίζονται όλοι οι υπολογισμοί του ποσού της ενίσχυσης στην παρούσα απόφαση.
   
      (9)  ΕΕ C 109 της 13.5.2009, σ. 4.
   
      (10)  Τα CDOs κατά κανόνα αποτελούνται από διάφορα τμήματα τα οποία αξιολογούνται με βάση το βαθμό μειωμένης εξασφάλισής τους. Τα CDOs της KBC αποτελούνται συνήθως από ένα επίπεδο τίτλων, ένα επίπεδο μειωμένης εξασφάλισης, ένα επίπεδο ενδιάμεσης εξασφάλισης και ένα επίπεδο υπερ-προνομιούχων τίτλων. Το τμήμα τίτλων είναι αυτό με το μικρότερο βαθμό εξασφάλισης και το επίπεδο υπερ-προνομιούχων τίτλων είναι αυτό με τη μεγαλύτερη εξασφάλιση.
   
      (11)  Βλέπε υποσημείωση 1.
   
      (12)  Βλέπε υποσημείωση 1.
   
      (13)  Commissie voor het Bank-, Financie- en Assurantiewezen, Commission Bancaire, Financière et des Assurances.
   
      (14)  Το 90 % της αξίας των CDO λήγει στα τέλη του 2017.
   
      (15)  Εμπιστευτικά στοιχεία, περιέχουν επιχειρηματικά απόρρητα. Όπου είναι δυνατό, αυτό δηλώνεται με […].
   
      (16)  Το ακριβές ποσό είναι 19,97 δισεκατ. ευρώ.
   
      (17)  4 δισεκατ. ευρώ μέσω της θυγατρικής της Assurisk και 1,5 δισεκατ. ευρώ μέσω της KBC FP.
   
      (18)  Η αποτίμηση της αξίας των CDOs αυξήθηκε στα αποτελέσματα του δεύτερου τριμήνου του 2009 σε 16 δισεκατ. ευρώ, γεγονός που οφείλεται εν μέρει στη βελτίωση των συνθηκών της αγοράς.
   
      (19)  Μέση τιμή μετοχής τις τελευταίες τριάντα ημέρες πριν από τη συναλλαγή.
   
      (20)  Η MBIA έχει ασφαλίσει τα 11 από τα 15 CDOs. Όσον αφορά αυτά τα μέσα, οι βελγικές αρχές θα αποζημιώσουν την KBC για ζημίες, εάν ένα πιστωτικό γεγονός ενεργοποιήσει αυτή την ασφάλιση και στη συνέχεια η ΜΒΙΑ δεν είναι σε θέση να εκπληρώσει την υποχρέωσή της. Σύμφωνα με το συνολικό σχεδιασμό του μέτρου, οι υποχρεώσεις της ΜΒΙΑ καθορίζονται για κάθε CDO χωριστά. Εάν η ΜΒΙΑ στη συνέχεια εκπληρώσει την υποχρέωσή της, θα ζητηθεί από την KBC να επιστρέψει κάθε ποσό που θα έχει ενδεχομένως καταβάλει το κράτος, προσαυξημένο με τα εύλογα έξοδα.
   
      (21)  Σε περίπτωση έκδοσης του υβριδικού κεφαλαιακού μέσου, η αμοιβή γι’ αυτό θα ανέρχεται στο ποσό απόδοσης του βελγικού 5ετούς ομολόγου, 3 % και πέντε φορές το μέσο όρο των πιστωτικών επιτοκίων πέντε ετών των CDS της KBC υπολογιζόμενο για το διάστημα από την 1η Ιανουαρίου 2007 έως τις 31 Αυγούστου 2008. Με βάση τα σημερινά στοιχεία, θα μπορούσε να ισοδυναμεί με απόδοση 8,5 % [2,82 % + 3 % + (5*, 0535) = 8,5 %]. Η τιμή έκδοσης της μετοχής θα βασίζεται στη μέση τιμή της μετοχής τις τριάντα τελευταίες συναλλαγές και η μετοχή θα μπορούσε να μετατραπεί σε ίδιο κεφάλαιο στη βάση ένα προς ένα.
   
      (22)  Η KBC υποστηρίζει ότι, σύμφωνα με τους λογιστικούς κανόνες IFRS, τόσο το εγγυημένο χαρτοφυλάκιο CDO όσο και η εγγύηση πρέπει να μετρηθούν με βάση την εύλογη αξία. Αυτό σημαίνει ότι η εγγύηση πρέπει να καλύπτει κάθε μεταβολή της εύλογης αξίας των εγγυημένων χρεογράφων. Εάν δεν συμβεί αυτό, θα υπάρξει σημαντικός κίνδυνος οι μεταβολές της εύλογης αξίας των CDOs να συνεχίσουν να πλήττουν την KBC’s P&L, υπονομεύοντας το στόχο του μέτρου. Αυτό σημαίνει ότι η εγγύηση πρέπει να δομηθεί για κάθε τίτλο χωριστά και όχι για το χαρτοφυλάκιο στο σύνολό του.
   
      (23)  Οι αναμενόμενες ζημίες σε αυτό το πλαίσιο έχουν ιδιαίτερη σημασία στην ανάλυση που πραγματοποίησε ο σύμβουλος του βελγικού κράτους. Οι αναμενόμενες ζημίες στο τρίτο επίπεδο ανέρχονται σε 1,33 δισεκατ. ευρώ, αλλά αυτό δεν σημαίνει ότι οι αναμενόμενες ζημίες στην πρώτη ζημία και στο επίπεδο των τίτλων θα είναι ίσες με το ποσό αυτών των δύο επιπέδων. Πράγματι, οι αναμενόμενες ζημίες είναι αποτέλεσμα θεωρητικών μοντέλων τα οποία λαμβάνουν υπόψη ένα μεγάλο αριθμό σεναρίων και υπολογίζουν τους μέσους όρους. Για να γίνει κατανοητή η μεθοδολογία που χρησιμοποιούν οι εμπειρογνώμονες, εάν κάποιος λάβει υπόψη ένα χαρτοφυλάκιο των δέκα χωρισμένο σε δύο τμήματα των πέντε και εάν ληφθούν υπόψη δέκα σενάρια εκ των οποίων τα πέντε παρουσιάσουν ζημία 2,5 και τα άλλα πέντε παρουσιάσουν ζημία 7,5, η αναμενόμενη ζημία στο συνολικό χαρτοφυλάκιο είναι 5. Εντούτοις, η αναμενόμενη ζημία από το πρώτο επίπεδο θα είναι 3,75 ευρώ (5×2,5 και 5×5, ενώ το 7,5 είναι το όριο της ανώτατης ζημίας εντός της πρώτης ζημίας του 5) και στο δεύτερο επίπεδο θα είναι 1,25 (5×0 και 5×2,5). Η συνολική ζημία συμφωνεί με τη μέση ζημία του 5 (3,75 + 1,25).
   
      (24)  […].
   
      (25)  Το ακριβές ποσό είναι 718 958 556.
   
      (26)  Το ακριβές ποσό είναι 1 325 480 484.
   
      (27)  Ανακοίνωση της Επιτροπής περί της αποκατάστασης της βιωσιμότητας και αξιολόγησης των μέτρων αναδιάρθρωσης στον χρηματοπιστωτικό τομέα στο πλαίσιο της παρούσας κρίσης βάσει των κανόνων περί κρατικών ενισχύσεων (ΕΕ C 195 της 19.8.2009, σ. 9).
   
      (28)  Βέλγιο, Τσεχική Δημοκρατία, Πολωνία, Ουγγαρία, Σλοβακία και Βουλγαρία.
   
      (29)  Στην προκειμένη περίπτωση τα στοιχεία pro forma σημαίνουν ότι οι οντότητες που προορίζονται για εκποίηση ή διακοπή λειτουργίας αντιπροσωπεύουν το 20 % των συνολικών σταθμισμένων κατά τον κίνδυνο περιουσιακών στοιχείων του ομίλου στα τέλη του 2008.
   
      (30)  Για το σκοπό αυτού του συνόλου των δεσμεύσεων, η εξόφληση των ονομαστικών ποσών θα έχει ολοκληρωθεί όταν αποπληρωθεί ποσό 7 δισεκατ. ευρώ.
   
      (31)  Τα βασικά ίδια κεφάλαια εδώ ισοδυναμούν με τα ίδια κεφάλαια και τα αποθεματικά.
   
      (32)  ΕΕ L 24 της 29.1.2004, σ. 1.
   
      (33)  Για τους σκοπούς της παρούσας δέσμευσης, ένα «CDO» είναι μια πράξη τιτλοποίησης χαρτοφυλακίου πιστώσεων με τα ακόλουθα χαρακτηριστικά: i) συνεπάγεται αναδιάταξη των περιουσιακών στοιχείων των χαρτοφυλακίων, όπου τα στοιχεία αυτά μπορεί να είναι ομολογίες, δάνεια, παράγωγα προϊόντα ή άλλες απαιτήσεις από χορηγηθείσες πιστώσεις, ii) ο πιστωτικός κίνδυνος όσον αφορά τα εν λόγω στοιχεία ενεργητικού ανασυντάσσεται σε πολλαπλά τμήματα τίτλων διαφορετικής εξοφλητικής προτεραιότητας που πωλούνται σε επενδυτές, και iii) η πράξη έχει κυρίως χαρακτήρα διαιτησίας, δηλαδή ο βασικός στόχος της συναλλαγής είναι να αποφέρει κέρδη από τις διαφορές ανάμεσα στην αγοραία τιμή των υποκείμενων στοιχείων ενεργητικού και την τιμή στην οποία μπορεί να πωληθεί σε δομημένη μορφή το τιτλοποιημένο άνοιγμα.
   
      (34)  Βασικό προσωπικό είναι όλοι οι εργαζόμενοι που είναι απαραίτητοι για να εξασφαλιστεί η βιωσιμότητα και η ανταγωνιστικότητα των εκχωρούμενων επιχειρήσεων.
   
      (35)  Ο ειδικός διαχειριστής είναι το πρόσωπο που διορίζεται για την καθημερινή διαχείριση της εκχωρούμενης επιχείρησης υπό την εποπτεία του επιβλέποντος εντολοδόχου.
   
      (36)  Μετά την εξουδετέρωση του προ-κυκλικού αποτελέσματος των αναμενόμενων αθετήσεων δανειακών υποχρεώσεων.
   
      (37)  Ανακοίνωση της Επιτροπής σχετικά με την ανακεφαλαιοποίηση των χρηματοπιστωτικών οργανισμών στο πλαίσιο της τρέχουσας χρηματοπιστωτικής κρίσης: περιορισμός των ενισχύσεων στο ελάχιστο απαραίτητο και διασφαλίσεις έναντι αδικαιολόγητων στρεβλώσεων του ανταγωνισμού (ΕΕ C 10 της 15.1.2009, σ. 2).
   
      (38)  Ανακοίνωση της Επιτροπής σχετικά με την αντιμετώπιση των απομειωμένων περιουσιακών στοιχείων στον κοινοτικό τραπεζικό τομέα (ΕΕ C 72 της 26.3.2009, σ. 1).
   
      (39)  Ανακοίνωση της Επιτροπής περί της αποκατάστασης της βιωσιμότητας και αξιολόγησης των μέτρων αναδιάρθρωσης στον χρηματοπιστωτικό τομέα στο πλαίσιο της παρούσας κρίσης βάσει των κανόνων περί κρατικών ενισχύσεων (ΕΕ C 195 της 19.8.2009, σ. 9).
   
      (40)  Βλέπε υποσημείωση 38.
   
      (41)  Από το ποσό των 14,8 δισεκατ. ευρώ η KBC εξακολουθεί να βαρύνεται με ζημία 1,48 δισεκατ. ευρώ (10 %).
   
      (42)  Η αξία είναι η τρέχουσα τιμή αγοράς. Η ίδια αξία στα τέλη του δεύτερου τριμήνου του 2009 αυξήθηκε σε 16 δισεκατ. ευρώ για την KBC.
   
      (43)  Βλέπε αιτιολογική σκέψη 127 της παρούσας απόφασης.
   
      (44)  Ανακοίνωση σχετικά με την εφαρμογή των κανόνων περί κρατικών ενισχύσεων σα μέτρα που λήφθηκαν για τους χρηματοπιστωτικούς οργανισμούς στο πλαίσιο της τρέχουσας παγκόσμιας χρηματοπιστωτικής κρίσης (ΕΕ C 270 της 25.10.2008, σ. 8).
   
      (45)  Βλέπε μεταξύ άλλων απόφαση της Επιτροπής στην υπόθεση N574/2008, Garantie Fortis (ΕΕ C 38 της 17.2.2009, σ. 2), απόφαση της Επιτροπής στην υπόθεση NN42/2008, Fortis (ΕΕ C 80 της 3.4.2009, σ. 7), απόφαση της Επιτροπής στην υπόθεση NN 57/09, Ενίσχυση διάσωσης υπέρ της Ethias (ΕΕ C 176 της 29.7.2009, σ. 1) και αποφάσεις της Επιτροπής όσον αφορά την KBC, βλέπε υποσημειώσεις 1 και 2.
   
      (46)  Βλέπε την περιγραφή του μέτρου κρατικής προστασίας, αιτιολογικές σκέψεις 27 και 28 της παρούσας απόφασης.
   
      (47)  6,3 δισεκατ. ευρώ * Δείκτης κεφαλαίου κατηγορίας 1 8 % = 504 εκατ. ευρώ * 7 % (ασφαλής αμοιβή κεφαλαίου μείον τα έξοδα χρηματοδότησης) = 35 εκατ. ευρώ.
   
      (48)  Εφόσον χορηγείται ρευστότητα μέσω της εγγύησης ιδίων κεφαλαίων, το στοιχείο που αφορά το κόστος χρηματοδότησης της κυβέρνησης δεν εφαρμόζεται στην προκειμένη περίπτωση.
   
      (49)  Βλέπε απόφαση της Επιτροπής στην υπόθεση N 507/08, Μέτρα χρηματοδοτικής στήριξης στα χρηματοπιστωτικά ιδρύματα του Ηνωμένου Βασιλείου (ΕΕ C 290 της 13.11.2008, σ. 4), αιτιολογική σκέψη 52.
   
      (50)  Για λογιστικούς σκοπούς, στα τέλη του 2008, το χαρτοφυλάκιο ABS αναταξινομήθηκε ως«δάνεια και απαιτήσεις» περιορίζοντας τη μεταβλητότητα της κατάστασης εσόδων και εξόδων της KBC, εφόσον οι προσαρμογές αρνητικής αξίας στο χαρτοφυλάκιο μπορεί να εξαπλωθούν χρονικά.
   
      (51)  Σε όρους ΕΣΑ (εσωτερικού συντελεστή απόδοσης).
   
      (52)  Βλέπε αιτιολογικές σκέψεις 72 και 73 της απόφασης για την πρώτη κεφαλαιοποίηση και αιτιολογικές σκέψεις 69 και 70 της απόφασης για την κίνηση διαδικασίας.
   
      (53)  Το ποσό της ενίσχυσης που έλαβε η KBC κυμαίνεται μεταξύ του 4,1 % και του 5,1 % της αξίας των σταθμισμένων κατά τον κίνδυνο περιουσιακών στοιχείων της.
   
      ΠΑΡΑΡΤΗΜΑ
      
         Υποχρεώσεις συμπεριφοράς
      
      
                  i)
               
               
                  Όσον αφορά τη διάρκεια αυτών των υποχρεώσεων συμπεριφοράς, οι βελγικές αρχές δεσμεύονται ότι, με την επιφύλαξη της δυνατότητας να παραχωρήσει η Επιτροπή εξαίρεση, ιδίως βάσει επαρκώς αιτιολογημένης αίτησης των βελγικών αρχών, οι δεσμεύσεις συμπεριφοράς που απαριθμούνται στις αιτιολογικές σκέψεις 63 έως και 77 εφαρμόζονται για διάστημα […] ετών από την ημερομηνία έκδοσης της απόφασης της Επιτροπής ή μέχρι την εξόφληση των ονομαστικών ποσών για τα οποία πραγματοποίησαν εγγραφή οι βελγικές αρχές την πρώτη από τις εξής δύο ημερομηνίες, της 19ης Δεκεμβρίου 2008 ή της 20ής Ιουλίου 2009 (1).
               
            
                  ii)
               
               
                  Οι βελγικές αρχές δεσμεύονται ότι η KBC θα προσπαθήσει να διατηρήσει τη δανειοδοτική της πολιτική στην πραγματική οικονομία των χωρών στις οποίες ασκεί συναλλαγές λιανικής. Τα δάνεια της KBC θα χορηγούνται με τους εμπορικούς όρους.
               
            
                  iii)
               
               
                  Δεσμεύονται ακόμη ότι η KBC θα διατηρήσει το δείκτη φερεγγυότητας βασικών κεφαλαίων κατηγορίας 1 τουλάχιστον στο […] % και τα βασικά ίδια κεφάλαιά της στο […] % (2).
               
            
                  iv)
               
               
                  Όσον αφορά την απαγόρευση των εξαγορών, οι βελγικές αρχές αναλαμβάνουν τη δέσμευση, σύμφωνα με τον κανονισμό (ΕΚ) αριθ. 139/2004, της 20ής Ιανουαρίου 2004, για τον έλεγχο των συγκεντρώσεων μεταξύ επιχειρήσεων (κοινοτικός κανονισμός συγκεντρώσεων) (3), ότι η KBC δεν θα αποκτήσει τον έλεγχο χρηματοπιστωτικών οργανισμών. Ακόμη, η KBC δεν θα αποκτήσει τον έλεγχο άλλων επιχειρήσεων εκτός από χρηματοπιστωτικά ιδρύματα, εάν η εν λόγω εξαγορά θα επιβράδυνε το ρυθμό αποπληρωμής του ποσού των 7 δισεκατ. ευρώ βασικών τίτλων υψηλής απόδοσης κατηγορίας 1 στις βελγικές αρχές, όπως προβλέπει το σχέδιο αναδιάρθρωσης που κοινοποιήθηκε στην Επιτροπή στις 30 Σεπτεμβρίου 2009 και εγκρίνεται με την παρούσα απόφαση. Παρά την εν λόγω απαγόρευση, η KBC μπορεί να αγοράσει επιχειρήσεις, εφόσον έχει την έγκριση της Επιτροπής, ιδίως εάν αυτό θεωρηθεί απολύτως απαραίτητο για τη διασφάλιση της χρηματοπιστωτικής σταθερότητας ή του ανταγωνισμού στις σχετικές αγορές.
               
            
                  v)
               
               
                  Οι βελγικές αρχές δεσμεύονται ότι η KBC θα τηρήσει την απαγόρευση να μη κατέχει ηγετική θέση στη διαμόρφωση των ακόλουθων τιμών:
                  
                              α)
                           
                           
                              στις κοινοτικές αγορές στις οποίες το μερίδιο αγοράς της KBC είναι μεγαλύτερο από [0-10 %] των αγορών προϊόντων που ορίζονται στο σημείο ii) κατωτέρω, η KBC δεν θα προσφέρει ευνοϊκότερες τιμές για τυποποιημένα προϊόντα από αυτές του ανταγωνιστή της ο οποίος προσφέρει την καλύτερη τιμή μεταξύ των δέκα μεγαλύτερων συντελεστών της αγοράς σε όρους μεριδίου αγοράς σε αυτή τη γεωγραφική αγορά και την αγορά προϊόντος·
                           
                        
                              β)
                           
                           
                              οι αγορές προϊόντος στις οποίες εφαρμόζεται ο όρος που ορίζεται στο σημείο i) ανωτέρω περιορίζονται σε: τυποποιημένα προϊόντα της KBC στην αγορά λιανικών καταθέσεων, καταθέσεων για ΜΜΕ (οι ΜΜΕ ορίζονται σύμφωνα με τον ορισμό που εφαρμόζει η KBC για τις ΜΜΕ) και στη λιανική αγορά ενυπόθηκων δανείων·
                           
                        
                              γ)
                           
                           
                              μόλις η KBC αντιληφθεί ότι προσφέρει ευνοϊκότερες τιμές για τα προϊόντα της από αυτές της εταιρείας που προσφέρει την καλύτερη τιμή, η KBC θα προσαρμόσει το συντομότερο δυνατό, χωρίς αδικαιολόγητη καθυστέρηση, την τιμή της σε επίπεδο σύμφωνο με την παρούσα δέσμευση·
                           
                        
                              δ)
                           
                           
                              ο όρος αυτός δεν εφαρμόζεται στη βελγική αγορά, στην οποία δεν ισχύει καμία απαγόρευση ηγετικής θέσης στη διαμόρφωση των τιμών.
                           
                        
            
                  vi)
               
               
                  Οι βελγικές αρχές αναλαμβάνουν ακόμη τη δέσμευση ότι η KBC δεν θα εφαρμόσει πολιτική μάρκετινγκ προβάλλοντας τα εξεταζόμενα μέτρα ως ανταγωνιστικό πλεονέκτημα.
               
            
                  vii)
               
               
                  Όσον αφορά το όριο των αμοιβών των διοικητικών στελεχών της KBC, οι βελγικές αρχές αναλαμβάνουν τη δέσμευση ότι:
                  
                              α)
                           
                           
                              η KBC δεσμεύεται να εφαρμόσει μια βιώσιμη μισθολογική πολιτική των μελών της εκτελεστικής επιτροπής και των ανώτερων διευθυντικών στελεχών της. Τα κίνητρα που παρέχονται στα μέλη της εκτελεστικής επιτροπής και στα ανώτερα διευθυντικά στελέχη της KBC θα συνδέονται με τη μακροπρόθεσμη δημιουργία αξίας, λαμβάνοντας υπόψη τον κίνδυνο και περιορίζοντας την πιθανότητα «αμοιβής της αποτυχίας». Τα προγράμματα εθελούσιας εξόδου ή αποζημίωσης για απόλυση περιορίζονται σε σταθερούς μισθούς 12 μηνών για τα μέλη της εκτελεστικής επιτροπής της KBC·
                           
                        
                              β)
                           
                           
                              επιπλέον, τα μέλη των εκτελεστικών επιτροπών των KBC, KBC Bank NV και KBC Verzekeringen NV παραιτούνται από όλα τα επιδόματα για το 2008 (μετρητά και μετοχικά δικαιώματα προαίρεσης).
                           
                        
            
                  viii)
               
               
                  Οι βελγικές αρχές δεσμεύονται ότι η KBC θα προσπαθήσει να διασφαλίσει, προς όφελος των βελγικών αρχών, συνολική απόδοση τουλάχιστον 10 % ετησίως από τους τίτλους στους οποίους πραγματοποίησαν εγγραφή.
               
            
                  ix)
               
               
                  Οι βελγικές αρχές δεσμεύονται να υποβάλουν νέα κοινοποίηση για την πρώτη ανακεφαλαιοποίηση βάσει του άρθρου 88 παράγραφος 3 της συνθήκης, εάν προκύψει μία από τις ακόλουθες δύο καταστάσεις που περιορίζουν την πιθανότητα να επιτευχθεί συνολική απόδοση άνω του 10 % ετησίως:
                  
                              α)
                           
                           
                              εάν, από την 1η Ιανουαρίου 2010 η KBC δεν καταβάλει μερίσματα για δεύτερο συνεχόμενο έτος ή, από την 1η Ιανουαρίου 2009, δεν καταβάλει μερίσματα για τρία έτη σε διάστημα πέντε ετών· ή
                           
                        
                              β)
                           
                           
                              εάν, μετά από περίοδο ενός έτους κατά το οποίο η τιμή της μετοχής παραμένει κατά μέσο όρο σε επίπεδο άνω του 150 % της τιμής έκδοσης των τίτλων, η KBC δεν έχει ξαναγοράσει, ούτε αναλάβει δέσμευση να το πράξει εντός τριών μηνών, τουλάχιστον το 20 % της αρχικής επένδυσης του κράτους.
                           
                        
            
                  x)
               
               
                  Παρομοίως, οι βελγικές αρχές αναλαμβάνουν τη δέσμευση να κοινοποιήσουν εκ νέου τη δεύτερη ανακεφαλαιοποίηση βάσει του άρθρου 88 παράγραφος 3 της συνθήκης, εάν προκύψει η ακόλουθη κατάσταση η οποία περιορίζει την πιθανότητα να επιτευχθεί συνολική απόδοση άνω του 10 % ετησίως:
                  
                              α)
                           
                           
                              Εάν, από την 1η Ιανουαρίου 2010, η KBC δεν καταβάλει μέρισμα επί δύο συνεχή έτη ή, από την 1η Ιανουαρίου 2009, δεν καταβάλει μέρισμα για τρία έτη εντός περιόδου πέντε ετών.
                           
                        
            
                  xi)
               
               
                  Εάν με βάση κανένα από τα δύο σενάρια που περιγράφονται στις αιτιολογικές σκέψεις ix και x δεν μπορεί να αποδειχθεί ότι η μη καταβολή μερισμάτων προκαλείται από συνήθεις συνθήκες της αγοράς ή ότι, παρά τη μη καταβολή μερισμάτων, η συνολική απόδοση θα υπερβεί παρ’ όλα αυτά το 10 % ετησίως, η Επιτροπή, χωρίς να αμφισβητήσει την εισφορά κεφαλαίου, η οποία έχει κριθεί συμβιβάσιμη με την κοινή αγορά, μπορεί στο πλαίσιο της νέας κοινοποίησης να ζητήσει κυρίως την ανάληψη πρόσθετων υποχρεώσεων συμπεριφοράς.
               
            
                  xii)
               
               
                  Όσον αφορά την αμοιβή για τα εναλλακτικά χρεόγραφα βάσει του μέτρου κρατικής προστασίας, οι βελγικές αρχές δεσμεύονται ότι το τοκομερίδιο που θα καταβληθεί για την εναλλακτική κατηγορία χρεογράφων βασικού κεφαλαίου τα οποία θα εκδοθούν από την KBC, σε περίπτωση που οι βελγικές αρχές αποκτήσουν δικαιώματα ψήφου άνω του 30 % στο επίπεδο τίτλων του μέτρου κρατικής προστασίας, θα είναι ίσο με […].
               
            
                  xiii)
               
               
                  Οι βελγικές αρχές δεσμεύονται επίσης ότι ούτε η KBC ούτε κάποια από τις θυγατρικές της θα εκδώσει εξασφαλισμένα ομόλογα («CDOs») (4). Εννοείται ότι οι πράξεις τιτλοποίησης που δεν καλύπτονται από αυτό τον ορισμό των CDOs δεν εμπίπτουν στο πεδίο της παρούσας δέσμευσης. Αυτό αφορά π.χ. τις πράξεις τιτλοποίησης για τους σκοπούς της διαχείρισης κεφαλαιακών απαιτήσεων ή πιστωτικού κινδύνου ή της αύξησης της ρευστότητας.
               
            
                  xiv)
               
               
                  Όσον αφορά τις πληρωμές τοκομεριδίων και τα δικαιώματα προαίρεσης για αγορά υβριδικού κεφαλαίου, εάν η Επιτροπή δεν εγκρίνει εξαίρεση, οι βελγικές αρχές δεσμεύονται ότι:
                  
                              α)
                           
                           
                              […]·
                           
                        
                              β)
                           
                           
                              […].
                           
                        
            
                  xv)
               
               
                  Τέλος, οι βελγικές αρχές ανέλαβαν τη δέσμευση ότι η KBC θα οργανώσει τα δικαιώματα διαχείρισης των βελγικών αρχών για το εγγυημένο χαρτοφυλάκιο βάσει του μέτρου κρατικής προστασίας με τρόπο που θα διασφαλίζονται πλήρως τα συμφέροντα του βελγικού κράτους ως εγγυητή, ενώ παράλληλα θα διατηρηθεί ένα κατάλληλο επίπεδο ευελιξίας της KBC, ώστε να αντιδρά με ταχύτητα στις μεταβαλλόμενες συνθήκες της αγοράς και να προβαίνει στις κατάλληλες προσαρμογές και επιλογές. Η νομική τεκμηρίωση του εγγυημένου χαρτοφυλακίου προβλέπει διασφαλίσεις για την προστασία τρίτων επενδυτών, των υπερ-προνομιούχων αντισυμβαλλομένων και, κατ’ επέκταση, των βελγικών αρχών από πιθανή σύγκρουση συμφερόντων στη διαχείριση του εγγυημένου χαρτοφυλακίου. Εκτός από τις διασφαλίσεις βάσει της αρχικής νομικής ρύθμισης, η συμφωνία με τις βελγικές αρχές σχετικά με το μέτρο κρατικής προστασίας θα προβλέπει ειδικότερα το δικαίωμα των βελγικών αρχών να παρακολουθούν τη διαχείριση του εγγυημένου χαρτοφυλακίου. Εάν κριθεί απαραίτητο, το βελγικό κράτος θα έχει δικαίωμα συγκατάθεσης για την περαιτέρω προστασία των συμφερόντων του.
               
            
         Εκποιήσεις και περιορισμός επιχειρηματικών δραστηριοτήτων
      
      
                  xvi)
               
               
                  Επιπλέον, οι βελγικές αρχές ανέλαβαν τη δέσμευση, εντός των ορίων των αντίστοιχων αρμοδιοτήτων τους, να καταβάλουν κάθε δυνατή προσπάθεια για να διασφαλιστεί η συμμόρφωση της KBC με τις δεσμεύσεις που αναφέρονται στις αιτιολογικές σκέψεις 79 έως και 97.
               
            
                  xvii)
               
               
                  Η KBC θα λάβει τα απαραίτητα μέτρα για την εκποίηση των οντοτήτων ή στοιχείων ενεργητικού (στη συνέχεια «εκχωρούμενες επιχειρήσεις») που αναφέρονται στην αιτιολογική σκέψη 80 μέχρι την αναγραφόμενη προθεσμία. Η εκποίηση αυτή θα θεωρηθεί πραγματοποιηθείσα όταν η KBC θα έχει συνάψει δεσμευτική συμφωνία να πωλήσει […] την εν λόγω οντότητα ή το περιουσιακό στοιχείο. Νομικά δεσμευτική συμφωνία είναι μια συμφωνία που δεν μπορεί να καταγγελθεί μονομερώς από την KBC και έχει στόχο να δημιουργήσει νομική σχέση στην οποία μπορεί να βασίζεται το κάθε συμβαλλόμενο μέρος και η οποία, σε περίπτωση καταγγελίας της συμφωνίας από την KBC, θα συνεπαγόταν υποχρέωση της KBC έναντι του αντισυμβαλλομένου. Αυτή η νομικά δεσμευτική συμφωνία μπορεί να υπόκειται σε ορισμένες συνήθεις προϋποθέσεις, όπως η έγκριση από τις αρμόδιες εποπτικές αρχές.
               
            
                  xviii)
               
               
                  Όσον αφορά τις εκχωρούμενες επιχειρήσεις, οι βελγικές αρχές δεσμεύονται ότι η KBC θα εκποιήσει τις ακόλουθες οντότητες μέχρι[…]:
                  
                              α)
                           
                           
                              […] έως
                           
                           
                              […]
                           
                        
                              β)
                           
                           
                              KBL EPB έως
                           
                           
                              […]
                           
                        
                              γ)
                           
                           
                              […]έως
                           
                           
                              […]
                           
                        
                              δ)
                           
                           
                              Centea έως
                           
                           
                              […]
                           
                        
                              ε)
                           
                           
                              Fidea έως
                           
                           
                              […]
                           
                        
                              στ)
                           
                           
                              Antwerp Diamond Bank έως
                           
                           
                              […]
                           
                        
                              ζ)
                           
                           
                              Implementation of divestments of NLB […] Zagiel, […] έως
                           
                           
                              […]
                           
                        
                              η)
                           
                           
                              Absolut bank (Russia) έως
                           
                           
                              […]
                           
                        
            
         Δεσμεύσεις διατήρησης της αξίας
      
      
                  xix)
               
               
                  Όσον αφορά τη διατήρηση της αξίας των εκχωρούμενων επιχειρήσεων, οι βελγικές αρχές αναλαμβάνουν τη δέσμευση ότι η KBC θα διασφαλίσει ότι:
                  
                              α)
                           
                           
                              η εκχωρούμενη επιχείρηση θα διατηρήσει τα υλικά και άυλα στοιχεία ενεργητικού της ιδιοκτησίας της που χρησιμοποιούνται για την τρέχουσα λειτουργία της ή είναι απαραίτητα για να διασφαλιστεί η βιωσιμότητα και η ανταγωνιστικότητά της·
                           
                        
                              β)
                           
                           
                              η εκχωρούμενη επιχείρηση θα διατηρήσει: α) όλες τις άδειες, εγκρίσεις και εξουσιοδοτήσεις που έχουν εκδοθεί από τις δημόσιες αρχές προς όφελός της· β) τις συμβάσεις, τις χρηματοδοτικές μισθώσεις, τις αναλήψεις υποχρεώσεων και εντολές πελατών· και γ) τα στοιχεία της που συμβάλλουν στην τρέχουσα λειτουργία της ή είναι απαραίτητα για να διασφαλιστεί η βιωσιμότητα και η ανταγωνιστικότητά της·
                           
                        
                              γ)
                           
                           
                              η εκχωρούμενη επιχείρηση θα απασχολεί τον απαιτούμενο αριθμό εργαζομένων που πρέπει να διαθέτουν τα απαραίτητα προσόντα για να διασφαλιστεί η βιωσιμότητα και ανταγωνιστικότητά της. Η KBC θα λάβει όλα τα εύλογα μέτρα, περιλαμβανομένων των κινήτρων που λαμβάνουν υπόψη την πρακτική του εξεταζόμενου κλάδου, για να ενθαρρύνει όλο το βασικό προσωπικό (5) να παραμείνει στην εκχωρούμενη επιχείρηση. Δεν θα ζητήσει το βασικό προσωπικό να μεταταχθεί στην εκχωρούμενη επιχείρηση […].
                           
                        
            
                  xx)
               
               
                  Οι βελγικές αρχές δεσμεύονται ότι η KBC θα καταβάλει κάθε προσπάθεια για να στηρίξει τους αγοραστές της εκχωρούμενης επιχείρησης να μετακομίσουν στην κατάλληλη υποδομή για να συνεχιστεί η λειτουργία της εκχωρούμενης επιχείρησης. […].
               
            
                  xxi)
               
               
                  Από την ημερομηνία έκδοσης της παρούσας απόφασης μέχρι την υλοποίηση της εκποίησης, οι βελγικές αρχές δεσμεύονται ότι η KBC θα διατηρήσει την οικονομική βιωσιμότητα, εμπορευσιμότητα και ανταγωνιστικότητα της εκχωρούμενης επιχείρησης, σύμφωνα με την ορθή επιχειρηματική πρακτική, και θα περιορίσει στο ελάχιστο δυνατό κάθε κίνδυνο απώλειας του ανταγωνιστικού δυναμικού της. Η KBC θα συνεχίσει την κανονική λειτουργία της εκχωρούμενης επιχείρησης κατά τη συνήθη και τρέχουσα πρακτική όπως και πριν από την έκδοση της παρούσας απόφασης.
               
            
                  xxii)
               
               
                  Οι βελγικές αρχές δεσμεύονται ότι καμία ενέργεια της KBC δεν θα έχει δυσμενή επίπτωση στις εκχωρούμενες επιχειρήσεις […].
               
            
         Πρόσθετες αναλήψεις δεσμεύσεων για την εκποίηση της Centea και της Fidea
      
      
                  xxiii)
               
               
                  Όσον αφορά τους δυνητικούς αγοραστές της Centea και της Fidea, οι βελγικές αρχές έχουν αναλάβει τη δέσμευση ότι η KBC θα εξασφαλίσει ότι:
                  
                              α)
                           
                           
                              το μερίδιο αγοράς του αγοραστή της Centea δεν θα υπερβεί μετά την εξαγορά το […] όσον αφορά τους τρεχούμενους λογαριασμούς, τις αποταμιεύσεις ή τα ενυπόθηκα δάνεια στο Βέλγιο·
                           
                        
                              β)
                           
                           
                              το μερίδιο αγοράς του αγοραστή της Fidea μετά την εξαγορά δεν θα υπερβαίνει το […] των ασφαλειών ζωής και των γενικών ασφαλειών στις αγορές του Βελγίου.
                           
                        
            
                  xxiv)
               
               
                  Επιπλέον, οι βελγικές αρχές αναλαμβάνουν τη δέσμευση ότι η KBC θα προβεί στις απαραίτητες ρυθμίσεις για να διασφαλίσει το σαφή προσδιορισμό των δραστηριοτήτων της Centea και της Fidea και θα ξεκινήσει την προετοιμασία διαχωρισμού τους από τις καθετοποιημένες δραστηριότητες της KBC σε διακριτές οντότητες που θα είναι δυνατό να πωληθούν χωριστά αμέσως μετά την έκδοση της απόφασης της Επιτροπής. Με την επιφύλαξη των δεσμεύσεων για τη διατήρηση της αξίας, οι οποίες ορίζονται στις αιτιολογικές σκέψεις 81 έως 83, η διαχείριση της Centea και της Fidea θα αφορά δύο διαφορετικές οντότητες που θα μπορούν να πωληθούν χωριστά από την ημερομηνία έκδοσης της απόφασης της Επιτροπής. Για να εξασφαλιστεί ότι όλες οι διαχειριστικές αποφάσεις το διάστημα μεταξύ της ημερομηνίας έκδοσης της παρούσας απόφασης και της υλοποίησης της εκποίησης είναι προς το συμφέρον της Centea και της Fidea με στόχο να διασφαλιστεί η οικονομική τους βιωσιμότητα, εμπορευσιμότητα και ανταγωνιστικότητα, η KBC θα διορίσει ειδικό διαχειριστή (6) για κάθε μία από τις επιχειρήσεις αυτές και θα εξασφαλίσει ότι ο ειδικός διαχειριστής λειτουργεί αυτόνομα. Ο ειδικός διαχειριστής μπορεί να είναι ο σημερινός διευθύνων σύμβουλος αυτών των επιχειρήσεων. Θα διαχειρίζεται αυτές τις εκχωρούμενες επιχειρήσεις (Centea και Fidea) προς το συμφέρον τους, σε συνεννόηση με την KBC, υπό την εποπτεία του επιβλέποντος εντολοδόχου.
               
            
         Επιβλέπων εντολοδόχος
      
      
                  xxv)
               
               
                  Θα οριστεί ένας επιβλέπων εντολοδόχος που θα υποβάλλει εξαμηνιαίες αναφορές στην Επιτροπή σχετικά με τη συμμόρφωση των βελγικών αρχών και της KBC με τις δεσμεύσεις που απαριθμούνται στις αιτιολογικές σκέψεις 78 έως 86. Ο επιβλέπων εντολοδόχος θα είναι ανεξάρτητος, θα διαθέτει τα απαιτούμενα προσόντα και δεν θα υπόκειται σε σύγκρουση συμφερόντων καθ’ όλη τη διάρκεια της θητείας του.
               
            
                  xxvi)
               
               
                  Το αργότερο εντός ενός μηνός από την έκδοση της παρούσας απόφασης, οι βελγικές αρχές θα υποβάλουν προς έγκριση στην Επιτροπή κατάλογο με ένα ή περισσότερα πρόσωπα, σε συνεννόηση με την KBC, που προτίθενται να διορίσουν ως επιβλέποντες εντολοδόχους. Η Επιτροπή έχει τη διακριτική ευχέρεια να εγκρίνει ή να απορρίψει τον (τους) προτεινόμενο(-ους) εντολοδόχο(-ους) με βάση τα κριτήρια που ορίζονται στην αιτιολογική σκέψη 87. Εάν η Επιτροπή απορρίψει όλους τους προτεινόμενους εντολοδόχους, η KBC και οι βελγικές αρχές οφείλουν, εντός ενός μηνός από τη στιγμή που ενημερώνονται για την απόρριψη, να προτείνουν νέους υποψηφίους οι οποίοι πρέπει επίσης να εγκριθούν ή να απορριφθούν από την Επιτροπή. Εάν η Επιτροπή απορρίψει όλους τους νεοπροταθέντες εντολοδόχους, ορίζει έναν εντολοδόχο τον οποίο θα διορίσει η KBC ή εγκρίνει το διορισμό του, σύμφωνα με εγκεκριμένη από την Επιτροπή εντολή εντολοδόχου.
               
            
         Επανεξέταση του συνόλου των δεσμεύσεων οι οποίες έχουν αναληφθεί
      
      
                  xxvii)
               
               
                  Κατά περίπτωση, βάσει δεόντως αιτιολογημένης αίτησης των βελγικών αρχών και της KBC και αφού λάβει υπόψη τις απόψεις του επιβλέποντος εντολοδόχου, η Επιτροπή μπορεί:
                  
                              α)
                           
                           
                              να παρατείνει τις προθεσμίες για την υλοποίηση των εκποιήσεων:
                              
                                          i)
                                       
                                       
                                          όσον αφορά τις εκποιήσεις που θα υλοποιηθούν […], η ημερομηνία στόχου μπορεί να παραταθεί […], […] και στη συνέχεια έως […], […]·
                                       
                                    
                                          (ii)
                                       
                                       
                                          όσον αφορά την εκποίηση που θα υλοποιηθεί […], η ημερομηνία στόχου μπορεί να παραταθεί μέχρι […], […]·
                                       
                                    Η παράταση αυτή μπορεί να παραχωρηθεί ιδίως σε περίπτωση που οι εκποιήσεις δεν υλοποιηθούν μέχρι τις εν λόγω προθεσμίες όχι με υπαιτιότητα της KBC.
                              Η KBC δεν θα είναι υποχρεωμένη να πωλήσει μια προς εκχώρηση επιχείρηση […] εκτός εάν […], περίπτωση κατά την οποία η KBC δεν θα είναι υποχρεωμένη να πωλήσει τη σχετική προς εκχώρηση επιχείρηση στην τιμή των […]·
                           
                        
                              β)
                           
                           
                              να καταργήσει, τροποποιήσει ή να αντικαταστήσει ένα ή περισσότερα από τα μέτρα, τις απαιτήσεις ή τους όρους που ορίζονται στην παρούσα απόφαση.
                           
                        
            
                  xxviii)
               
               
                  Οι εν λόγω αιτήσεις αποστέλλονται στην Επιτροπή το αργότερο δύο μήνες πριν από την ημερομηνία στόχου.
               
            
         Επιβλέπων εντολοδόχος
      
      
                  xxix)
               
               
                  Εάν οι πωλήσεις δεν πραγματοποιηθούν εντός των αντίστοιχων ημερομηνιών στόχου και το αργότερο σε ένα μήνα μετά την τελική ημερομηνία στόχου που δεν είναι δυνατόν να παραταθεί και δεν έχει εγκρίνει η Επιτροπή εναλλακτικά μέτρα, οι βελγικές αρχές υποβάλλουν, σε συνεννόηση με την KBC, για έγκριση στην Επιτροπή κατάλογο με ένα ή περισσότερα πρόσωπα τα οποία προτείνουν ως επιβλέποντες εντολοδόχους. Ο επιβλέπων εντολοδόχος πρέπει να είναι ανεξάρτητος, να διαθέτει τα απαιτούμενα προσόντα και να μην υπόκειται σε σύγκρουση συμφερόντων καθ’ όλη τη διάρκεια της θητείας του. Η Επιτροπή έχει τη διακριτική ευχέρεια να εγκρίνει ή να απορρίψει τον προτεινόμενο επιβλέποντα εντολοδόχο. Εάν η Επιτροπή απορρίψει όλους τους προταθέντες επιβλέποντες εντολοδόχους, η KBC και οι βελγικές αρχές οφείλουν να προτείνουν, εντός ενός μηνός από τη στιγμή που ενημερώνονται για την απόρριψη, νέους υποψήφιους οι οποίοι πρέπει επίσης να εγκριθούν ή να απορριφθούν από την Επιτροπή. Εάν η Επιτροπή απορρίψει όλους τους νεοπροταθέντες εντολοδόχους, ορίζει έναν εντολοδόχο τον οποίο διορίζει η KBC ή εγκρίνει το διορισμό του, σύμφωνα με μια εγκεκριμένη από την Επιτροπή εντολή εντολοδόχου.
               
            
                  xxx)
               
               
                  Οι βελγικές αρχές αναλαμβάνουν τη δέσμευση ότι η KBC θα χορηγήσει τις αναγκαίες και εύλογες εξουσιοδοτήσεις στον επιβλέποντα εντολοδόχο:
                  
                              α)
                           
                           
                              να υλοποιήσει τη μεταβίβαση της εκχωρούμενης επιχείρησης (περιλαμβανομένων των απαραίτητων εξουσιών που θα διασφαλίσουν την ορθή εκτέλεση για όλα τα έγγραφα που απαιτούνται για την πραγματοποίηση της μεταβίβασης) και
                           
                        
                              β)
                           
                           
                              να λάβει όλα τα μέτρα και να προβεί στις δηλώσεις που είναι απαραίτητες ή σωστές για την ολοκλήρωση της μεταβίβασης, συμπεριλαμβανομένου του διορισμού συμβούλων που θα βοηθήσουν τη μεταβίβαση.
                           
                        
            
                  xxxi)
               
               
                  Η Επιτροπή εξουσιοδοτεί, υπό τον όρο ότι θα έχουν ληφθεί υπόψη οι εύλογες εναλλακτικές δυνατότητες που προτείνονται στο πλαίσιο των ρυθμίσεων επανεξέτασης, όπως ορίζεται στην αιτιολογική σκέψη 89, τον επιβλέποντα εντολοδόχο να πωλήσει την εν λόγω εκχωρούμενη επιχείρηση […]. Ο επιβλέπων εντολοδόχος θα περιλάβει στις συμφωνίες πώλησης και αγοράς τους συνήθεις και εύλογους όρους και προϋποθέσεις που είναι απαραίτητα για μια λυσιτελή πώληση. Ο επιβλέπων εντολοδόχος οργανώνει τη διαδικασία πώλησης σε συνεννόηση με την KBC, έτσι ώστε να διασφαλιστεί η εκποίηση με τους καλύτερους δυνατούς όρους, με βάση την υποχρέωσή του να εκποιήσει […] εντός της προθεσμίας του εντολοδόχου με βάση τους όρους που ορίζονται στις αιτιολογικές σκέψεις 91 και 92.
               
            
                  xxxii)
               
               
                  Επιπλέον, όλες οι αμοιβές και τα έξοδα των επιβλεπόντων εντολοδόχων και διαχειριστών της εκποίησης θα βαρύνουν την KBC.
               
            
         Περιορισμός επιχειρηματικών δραστηριοτήτων
      
      
                  xxxiii)
               
               
                  Οι βελγικές αρχές αναλαμβάνουν τη δέσμευση ότι η KBC θα λάβει τα απαραίτητα μέτρα για να ολοκληρωθεί ο περιορισμός των δραστηριοτήτων των οντοτήτων που απαριθμούνται κατωτέρω μέχρι τις ημερομηνίες στόχου που έχουν οριστεί για κάθε μία από αυτές τις οντότητες. Από την ημερομηνία έκδοσης της παρούσας απόφασης μέχρι να ολοκληρωθεί η μείωση της δραστηριότητας, η KBC θα παγώσει το ποσό των στα σταθμισμένων κατά τον κίνδυνο περιουσιακών στοιχείων (RWA) (7) που αντιπροσωπεύουν αυτές οι επιχειρηματικές δραστηριότητες. Όσον αφορά την παρούσα δέσμευση, «πάγωμα» σημαίνει ότι η KBC δεν θα αναλάβει καμία νέα δραστηριότητα σε αυτά τα χαρτοφυλάκια και ότι οι διαχειριστικές αποφάσεις της KBC σε σχέση με τα επιχειρηματικές δραστηριότητες μπορούν να έχουν ουδέτερη ή φθίνουσα επίπτωση στα RWA που αποδίδονται σε αυτά τα χαρτοφυλάκια κατά το χρόνο έκδοσης της παρούσας απόφασης. Η KBC δεν θα είναι υποχρεωμένη να εκποιήσει ή να μεταβιβάσει με άλλον τρόπο στοιχεία του χαρτοφυλακίου ή να καταγγείλει υφιστάμενες συμβάσεις με όρους που θα μπορούσαν να προκαλέσουν ζημία ή υποχρέωση για την KBC. Η KBC θα περιορίσει τα ακόλουθα επιχειρηματικά χαρτοφυλάκια:
                  
                              α)
                           
                           
                              […] έως
                           
                           
                              […]
                           
                        
                              β)
                           
                           
                              KBC FP έως
                           
                           
                              […]
                           
                        
                              γ)
                           
                           
                              […] έως
                           
                           
                              […]
                           
                        εννοείται ότι ορισμένες συμβάσεις που ανήκουν στα ανωτέρω επιχειρηματικά χαρτοφυλάκια θα μπορούσαν να λήξουν και κατά συνέπεια να παραμείνουν στα βιβλία της KBC […].
               
            
         Εισαγωγή στο χρηματιστήριο δύο στοιχείων ενεργητικού στην περιοχή ΚΑΕ-Ρ
      
      
                  xxxiv)
               
               
                  Οι βελγικές αρχές αναλαμβάνουν τη δέσμευση ότι η KBC θα πραγματοποιήσει τις εισαγωγές στο χρηματιστήριο της ČSOB (Τσεχική Δημοκρατία) και της τράπεζας K&H (Ουγγαρία) […].
               
            
         Παρακολούθηση
      
      
                  xxxv)
               
               
                  Οι βελγικές αρχές αναλαμβάνουν τη δέσμευση ότι η KBC θα υποβάλλει στην Επιτροπή αναλυτικές εκθέσεις σε εξαμηνιαία βάση μέσω των βελγικών αρχών. Οι εκθέσεις θα περιέχουν στοιχεία σχετικά με τα μέτρα ανακεφαλαιοποίησης [όπως αναφέρεται στην παράγραφο 40 της ανακοίνωσης περί ανακεφαλαιοποίησης (8)], τη λειτουργία του μέτρου κρατικής προστασίας [όπως αναφέρεται στο παράρτημα IV της ανακοίνωσης για τα απομειωμένα περιουσιακά στοιχεία (9)] και το σχέδιο αναδιάρθρωσης [όπως αναφέρεται στην παράγραφο 46 της ανακοίνωσης περί αναδιάρθρωσης (10)). Η πρώτη έκθεση, που θα περιέχει όλα αυτά τα στοιχεία, θα υποβληθεί στην Επιτροπή το αργότερο εντός έξι μηνών από την ημερομηνία έκδοσης της παρούσας απόφασης.
               
            
         (1)  Για το σκοπό αυτού του συνόλου των δεσμεύσεων, η εξόφληση των ονομαστικών ποσών θα έχει ολοκληρωθεί όταν αποπληρωθεί ποσό 7 δισεκατ. ευρώ.
      
         (2)  Τα βασικά ίδια κεφάλαια εδώ ισοδυναμούν με τα ίδια κεφάλαια και τα αποθεματικά.
      
         (3)  ΕΕ L 24 της 29.1.2004, σ. 1.
      
         (4)  Για τους σκοπούς της παρούσας δέσμευσης, ένα «CDO» είναι μια πράξη τιτλοποίησης χαρτοφυλακίου πιστώσεων με τα ακόλουθα χαρακτηριστικά: i) συνεπάγεται αναδιάταξη των περιουσιακών στοιχείων των χαρτοφυλακίων, όπου τα στοιχεία αυτά μπορεί να είναι ομολογίες, δάνεια, παράγωγα προϊόντα ή άλλες απαιτήσεις από χορηγηθείσες πιστώσεις, ii) ο πιστωτικός κίνδυνος όσον αφορά τα εν λόγω στοιχεία ενεργητικού ανασυντάσσεται σε πολλαπλά τμήματα τίτλων διαφορετικής εξοφλητικής προτεραιότητας που πωλούνται σε επενδυτές, και iii) η πράξη έχει κυρίως χαρακτήρα διαιτησίας, δηλαδή ο βασικός στόχος της συναλλαγής είναι να αποφέρει κέρδη από τις διαφορές ανάμεσα στην αγοραία τιμή των υποκείμενων στοιχείων ενεργητικού και την τιμή στην οποία μπορεί να πωληθεί σε δομημένη μορφή το τιτλοποιημένο άνοιγμα.
      
         (5)  Βασικό προσωπικό είναι όλοι οι εργαζόμενοι που είναι απαραίτητοι για να εξασφαλιστεί η βιωσιμότητα και η ανταγωνιστικότητα των εκχωρούμενων επιχειρήσεων.
      
         (6)  Ο ειδικός διαχειριστής είναι το πρόσωπο που διορίζεται για την καθημερινή διαχείριση της εκχωρούμενης επιχείρησης υπό την εποπτεία του επιβλέποντος εντολοδόχου.
      
         (7)  Μετά την εξουδετέρωση του προ-κυκλικού αποτελέσματος των αναμενόμενων αθετήσεων δανειακών υποχρεώσεων.
      
         (8)  Ανακοίνωση της Επιτροπής σχετικά με την ανακεφαλαιοποίηση των χρηματοπιστωτικών οργανισμών στο πλαίσιο της τρέχουσας χρηματοπιστωτικής κρίσης: περιορισμός των ενισχύσεων στο ελάχιστο απαραίτητο και διασφαλίσεις έναντι αδικαιολόγητων στρεβλώσεων του ανταγωνισμού (ΕΕ C 10 της 15.1.2009, σ. 2).
      
         (9)  Ανακοίνωση της Επιτροπής σχετικά με την αντιμετώπιση των απομειωμένων περιουσιακών στοιχείων στον κοινοτικό τραπεζικό τομέα (ΕΕ C 72 της 26.3.2009, σ. 1).
      
         (10)  Ανακοίνωση της Επιτροπής περί της αποκατάστασης της βιωσιμότητας και αξιολόγησης των μέτρων αναδιάρθρωσης στον χρηματοπιστωτικό τομέα στο πλαίσιο της παρούσας κρίσης βάσει των κανόνων περί κρατικών ενισχύσεων (ΕΕ C 195 της 19.8.2009, σ. 9).